

**POROČILO O DELU**

**INŠPEKTORATA RS ZA NARAVNE VIRE**

 **IN PROSTOR**

**ZA LETO 2023**

**April 2024**

**VSEBINA**

[1 UVOD 1](#_Toc163634046)

[2 SLUŽBA ZA SKUPNE IN PRAVNE ZADEVE 3](#_Toc163634047)

[2.1 ORGANIZACIJA IN ZAPOSLENI 4](#_Toc163634048)

[2.2 IZOBRAŽEVANJE 5](#_Toc163634049)

[2.3 TEHNIČNA OPREMLJENOST ZA DELO IN OSEBNA VAROVALNA OPREMA 6](#_Toc163634050)

[2.4 FINANČNA SREDSTVA IN REALIZACIJA 7](#_Toc163634051)

[2.5 POSTOPKI JAVNEGA NAROČANJA 7](#_Toc163634052)

[2.6 DOSTOP DO INFORMACIJ JAVNEGA ZNAČAJA 8](#_Toc163634053)

[3 SEKTOR ZA SISTEM IN PODPORO INŠPEKCIJAM 9](#_Toc163634054)

[4 GRADBENA IN GEODETSKA INŠPEKCIJA 10](#_Toc163634055)

[4.1 GRADBENA INŠPEKCIJA 10](#_Toc163634056)

[4.1.1 PRISTOJNOST IN ZAKONODAJA 10](#_Toc163634057)

[4.1.2 INŠPEKCIJSKI NADZOR 13](#_Toc163634058)

[4.1.3 PREKRŠKOVNI POSTOPEK 28](#_Toc163634059)

[4.1.4 AKCIJE V LETU 2023 29](#_Toc163634060)

[4.1.4.1 AKCIJA NADZORA NAD PREPREČEVANJEM NEDOVOLJENIH GRADENJ OBJEKTOV V ZADEVAH, V KATERIH NI PODANA POBUDA 29](#_Toc163634061)

[4.1.4.2 NADZOR NAD VGRAJEVANJEM GRADBENIH PROIZVODOV 33](#_Toc163634062)

[4.1.4.3 AKCIJA NADZORA NA GRADBIŠČIH IN NAD DELOM UDELEŽENCEV PRI GRADITVI OBJEKTOV 35](#_Toc163634063)

[4.1.4.4 AKCIJA NADZORA NAD PRIJAVO ZAČETKA GRADNJE 40](#_Toc163634064)

[4.1.4.5 AKCIJA NADZORA NAD GRADNJO, UPORABO IN IZPOLNJEVANJEM BISTVENE ZAHTEVE UNIVERZALNE GRADITVE IN RABE OBJEKTOV GOSTINSKIH STAVB 45](#_Toc163634065)

[4.1.5 SKUPNE AKCIJE V LETU 2023: 50](#_Toc163634066)

[4.1.6 MERILA ZA OBRAVNAVO PRIJAV 52](#_Toc163634067)

[4.1.7 PROBLEMATIKA PRI DELU 55](#_Toc163634068)

[4.1.8 POSEBNOSTI 56](#_Toc163634069)

[4.1.9 KORUPCIJSKA TVEGANJA 60](#_Toc163634070)

[4.2 GEODETSKA INŠPEKCIJA 61](#_Toc163634071)

[4.2.1 PRISTOJNOST IN ZAKONODAJA 61](#_Toc163634072)

[4.2.2 INŠPEKCIJSKI NADZOR 63](#_Toc163634073)

[4.2.3 PREKRŠKOVNI POSTOPEK 66](#_Toc163634074)

[4.2.4 AKCIJE V LETU 2023 67](#_Toc163634075)

[4.2.4.1 USMERJENA AKCIJA GEODETSKE INŠPEKCIJE V ZVEZI Z EVIDENTIRANJEM NEPREMIČNIN 67](#_Toc163634076)

[4.2.4.2 USMERJENA AKCIJA NADZORA GEODETSKE INŠPEKCIJE NAD GEODETSKIMI PODJETJI 69](#_Toc163634077)

[5 INŠPEKCIJA ZA NARAVNE VIRE IN RUDARSTVO 71](#_Toc163634078)

[5.1 INŠPEKCIJA ZA NARAVO IN VODE 71](#_Toc163634079)

[5.1.1 PRISTOJNOST IN ZAKONODAJA 71](#_Toc163634080)

[5.1.2 INŠPEKCIJSKI NADZOR 72](#_Toc163634081)

[*5.1.2.1* MERILA ZA DOLOČANJE PREDNOSTNIH INŠPEKCIJSKIH NADZOROV 75](#_Toc163634082)

[5.1.2.2 IZVAJANJE PROGRAMA DELA V LETU 2023 77](#_Toc163634083)

[5.1.2.3 DRUGO 80](#_Toc163634084)

[5.1.3 PREKRŠKOVNI POSTOPEK 80](#_Toc163634085)

[5.1.4 AKCIJE V LETU 2023 81](#_Toc163634086)

[5.1.5 SKUPNE AKCIJE V LETU 2023 85](#_Toc163634087)

[5.1.6 PREPREČEVANJE KORUPCIJSKIH TVEGANJ 85](#_Toc163634088)

[5.2 SODELOVANJE INV 85](#_Toc163634089)

[5.2.1 SODELOVANJE Z DRUGIMI INŠPEKCIJAMI IN ORGANI 85](#_Toc163634090)

[5.2.2 MEDNARODNO SODELOVANJE 86](#_Toc163634091)

[5.2.3 KLJUČNE UGOTOVITVE IN SKLEPI 87](#_Toc163634092)

[5.3 RUDARSKA INŠPEKCIJA 90](#_Toc163634093)

[5.3.1 OPRAVLJENO DELO RUDARSKIH INŠPEKTORJEV V LETU 2023 90](#_Toc163634094)

[*5.3.1.1* PRISTOJNOST IN ZAKONODAJA 90](#_Toc163634095)

[*5.3.1.2* INŠPEKCIJSKI NADZOR 90](#_Toc163634096)

[5.3.1.3 INŠPEKCIJSKI UPRAVNI POSTOPEK 92](#_Toc163634097)

[5.3.2 PREKRŠKOVNI POSTOPEK 95](#_Toc163634098)

[5.3.3 AKCIJE V LETU 2023 96](#_Toc163634099)

[5.3.4 POROČILO O VARNOSTI IN ZDRAVJU PRI DELU V RUDARSTVU 98](#_Toc163634100)

# UVOD

Inšpektorat Republike Slovenije za naravne vire in prostor (v nadaljnjem besedilu: IRSNVP) je bil ustanovljen z Uredbo o spremembah in dopolnitvah Uredbe o organih v sestavi ministrstev (Uradni list RS, št. 25/23).

Javni uslužbenci IRSNVP opravljajo naloge inšpekcijskega nadzora nad izvajanjem predpisov s področja urejanja voda, vodnega režima in gospodarjenja z vodami, naloge inšpekcijskega nadzora gospodarskih javnih služb na področju oskrbe s pitno vodo ter odvajanja in čiščenja komunalne in padavinske odpadne vode, ki niso v pristojnosti lokalnih skupnosti, naloge inšpekcijskega nadzora nad izvajanjem predpisov s področja varstva in ohranjanja narave, urejanja prostora in naselij, graditve objektov, opravlja naloge inšpekcijskega nadzora nad izvajanjem predpisov s področja opravljanja geodetske dejavnosti in evidentiranja nepremičnin ter naloge inšpekcijskega nadzora nad izvajanjem zakona, ki ureja rudarstvo, na njegovi podlagi izdanih predpisov, tehničnih predpisov in predpisov s področja varnosti in zdravja pri izvajanju rudarskih del ter drugih predpisov, ki se nanašajo na raziskovanje in izkoriščanje mineralnih surovin.

IRSNVP ima štiri organizacijske enote:

* gradbena in geodetska inšpekcija,
* inšpekcija za naravne vire in rudarstvo,
* **služba za skupne in pravne zadeve ter**
* **sektor za sistem in podporo inšpekcijam.**

IRSNVP z napovedanimi in nenapovedanimi inšpekcijskimi nadzori preverja spoštovanje zakonskih določb s področja naravnih virov in prostora.

* Redne inšpekcijske nadzore IRSNVP načrtuje v letnih načrtih dela. Z njimi zagotavlja sistematičen in učinkovit nadzor nad inšpekcijskimi zavezanci. IRSNVP v letnem načrtu dela določi glavne usmeritve dela in obseg inšpekcijskega nadzora za tekoče leto. Pri določitvi letnega načrta se upoštevajo strateške usmeritve dela za gradbeno, geodetsko, rudarsko inšpekcijo ter za inšpekcijo za naravo in vode ter načrt dela inšpekcije za naravo in vode za obdobje 2023–2025 ter ugotovitve že izvedenih inšpekcijskih nadzorov in ocene, na katerem področju je večja verjetnost kršitve predpisov in strateških usmeritev inšpektorata. Načrtovani inšpekcijski nadzori za leto 2024 so usmerjeni predvsem na področja, kjer se je v preteklosti že zaznalo nespoštovanje predpisov oziroma so se zaznale težave pri njihovem izvajanju, in na področja, kjer bi lahko bila zaradi nespoštovanja predpisov neposredno ogrožena človeška življenja ali zdravje ljudi ter storjena večja materialna škoda.
* Načrt dela je objavljen na spletni strani inšpektorata <https://www.gov.si/drzavni-organi/organi-v-sestavi/inspektorat-za-naravne-vire-in-prostor/o-inspektoratu/>.
* Na podlagi prejetih prijav, pobud, pritožb in obvestil fizičnih ali pravnih oseb IRSNVP izvaja izredne inšpekcijske nadzore. Pregledi, ki se ne izvajajo na podlagi prejete prijave, ampak jih inšpektorji izvajajo v okviru sprejetega letnega načrta nadzora nad zavezanci, na lastno pobudo in v okviru načrtovanih akcij, se štejejo za redne preglede.
* S celovitimi nadzori se opravlja celoviti nadzor nad zakonitostjo delovanja zavezancev, s tematskimi nadzori pregledujejo izvajanje posameznega materialnega predpisa in v nadzoru zaznane težave pri izpolnjevanju predpisanih zahtev ali pa se pridobivajo podatki o dejanskem stanju (posnetek stanja) na posameznem delovnem področju.
* Za preverjanje, ali so zavezanci v opredeljenem roku uresničili oziroma izpolnili ukrepe, ki so jih inšpektorji odredili za odpravo pomanjkljivosti in nepravilnosti, IRSNVP izvaja kontrolne inšpekcijske nadzore.
* Poleg teh nadzorov IRSNVP vsako leto načrtuje različne usmerjene akcije na področjih, kjer so bile v preteklem obdobju ugotovljene večje nepravilnosti ali kjer sprememba posamezne področne zakonodaje na novo določa nadzor, in na področjih, kjer je izkazan širši javni interes.
* IRSNVP sodeluje tudi v skupnih akcijah več inšpektoratov in koordiniranih akcijah, ki jih organizirajo Inšpekcijski svet in regijske koordinacije območnih enot.

Posebno pozornost IRSNVP namenja ukrepanju v prekrškovnem postopku.

# SLUŽBA ZA SKUPNE IN PRAVNE ZADEVE

Služba za splošne in pravne zadeve (v nadaljnjem besedilu: služba) opravlja naloge za celotni IRSNVP in je podrejena glavnemu inšpektorju. Ukvarja se s pravnimi vprašanji, kadrovskimi zadevami ter vključuje tudi finančno službo in informatiko. Od 1. januarja 2017 do 31. marca 2023 je bila služba tudi upravni organ za področje čezmejnih odpadkov.

Zaradi reorganizacije Vlade RS se je 1. aprila 2023 Inšpektorat za okolje in prostor (v nadaljnjem besedilu: IRSOP) razdelil na IRSNVP (priključili so se rudarski inšpektorji iz Inšpektorata za infrastrukturo), Inšpektorat za okolje in energijo (v nadaljnjem besedilu: IRSOE) in Inšpektorat za stanovanja (v nadaljnjem besedilu: IRSS). Zaradi pomanjkanja kadra v splošni službi so vsi trije organi podpisali dva sporazuma o načinu dela medsebojne pomoči na kadrovskem področju, področju informatike, kadrovskih zadev in urejanja dokumentarnega gradiva na območnih enotah ter souporabi vozil. Za IRSS so se na IRSNVP do konca leta 2023 opravljale vse naloge splošnega področja.

Služba opravlja naloge za zagotavljanje:

– ustreznih razmer za delo inšpektorata kot celote;

– administrativno-tehničnega, kadrovskega in finančnega poslovanja;

– enotnega delovanja administracije ter

– dela na področju upravljanja dokumentov in dokumentarnega gradiva.

Zaposleni na območnih enotah v sodelovanju s službo skrbijo za redno vzdrževanje službenih vozil in tudi njihovo morebitno zamenjavo. Enotna služba za podporo skrbi za nemoteno delovanje informacijskih sistemov in računalniške opreme ter povezavo z Ministrstvom za digitalno preobrazbo Republike Slovenije (v nadaljnjem besedilu: MDP), ki je že v letu 2016 kot takratno ministrstvo za javno upravo prevzelo sredstva za nabavo računalniške opreme.

Naloge kadrovskega poslovanja se nanašajo na načrtovanje, izbiro, razvoj in izobraževanje kadrov, kamor spadata tudi zaposlovanje in napredovanje javnih uslužbencev. Kadrovsko področje vsebuje sodelovanje pri pripravi delovnopravnih in organizacijskih aktov s področja ravnanja s kadrovskimi viri, pripravo analiz in strokovnih podlag kadrovskih načrtov ter podlag za odločanje o pravicah in obveznostih javnih uslužbencev. Služba vodi disciplinske postopke in ugotavlja druge nepravilnosti.

Skrbi tudi za nakup, vzdrževanje in evidenco opreme za inšpektorje, saj mora IRSNVP zaposlenim javnim uslužbencem zagotavljati osebno varovalno opremo (zaščitna jakna, delovni čevlji, čelada, odsevni brezrokavnik in podobno) ter druge potrebne pripomočke in orodje za opravljanje delovnih nalog.

Finančno poslovanje vsebuje predvsem načrtovanje, spremljanje porabe finančnih sredstev IRSNVP in nadzor nad njo, in sicer z zbiranjem, urejanjem in pripravo finančne dokumentacije. V okviru finančnega poslovanja se pripravijo finančni načrti (proračun, načrt nabav in gradenj) ter spremlja njihovo uresničevanje. V finančno poslovanje spadajo tudi naloge, pomembne za nemoteno delovanje IRSNVP, kot so sodelovanje pri postopkih javnega naročanja, spremljanje pogodbenih obveznosti in obdelava finančnih dokumentov, izvajanje elektronskih postopkov plačevanja računov. Poleg tega je treba redno spremljati plačila glob, taks in različna vračila. Zelo pomembno je stalno sodelovanje z drugimi organi na tem področju.

Pri delu IRSNVP nastane velika količina dokumentov in drugega dokumentarnega gradiva, za katero je treba po veljavni zakonodaji zagotoviti učinkovito, zakonito in enotno evidentiranje, hrambo in arhiviranje.

## ORGANIZACIJA IN ZAPOSLENI

Do 31. marca 2023 je bil IRSNVP del IRSOP. Takratni kadrovski načrt je dovoljeval 192 zaposlitev za nedoločen čas in tri pripravniška mesta. Po delitvi je v skladu s skupnim kadrovskim načrtom organov državne uprave in kadrovskim načrtom MNVP odločil, da kvota za IRSNVP obsega 114 delovnim mest za nedoločen čas in tri pripravnike.

IRSNVP je v marcu 2023 postal organ v sestavi Ministrstva za naravne vire in prostor Republike Slovenije, ki ga vodi in predstavlja v. d. glavnega inšpektorja. Sedež ima v Ljubljani na naslovu Dunajska cesta 56. V sestavi IRSNVP delujejo inšpekcija za naravne vire in rudarstvo, gradbena in geodetska inšpekcija, služba za splošne in pravne zadeve, sektor za sistem in podporo inšpekcijam ter osem območnih enot gradbene inšpekcije. Inšpekcijo za naravne vire in rudarstvo, ki ni razdeljena na območne enote, ter gradbeno in geodetsko inšpekcijo vodi direktor posamezne inšpekcije, službo za splošne in pravne zadeve ter sektor za sistem in podporo inšpekcijam pa vodja službe. Območne enote vodijo vodje posamezne enote.

V IRSNVP je bilo 31. decembra 2023 zaposlenih 110 oseb, od teh 108 za nedoločen čas in 2 za določen čas (pripravništvo), in sicer:

- v. d. glavne inšpektorice,

– v IRSNVP, na sedežu organa, še 3 javni uslužbenci,

– v inšpekciji za naravne vire in rudarstvo 12 javnih uslužbencev,

– v gradbeni in geodetski inšpekciji 78 javnih uslužbencev,

\_ v službi za splošne in pravne zadeve 11 javnih uslužbencev in

– v sektorju za sistem in podporo inšpekcijam 5 javnih uslužbencev.

V osmih območnih enotah Gradbene inšpekcije je bilo zaposlenih:

– v Območni enoti Celje 11 javnih uslužbencev,

– v Območni enoti Koper 10 javnih uslužbencev,

– v Območni enoti Kranj 6 javnih uslužbencev,

– v Območni enoti Ljubljana 16 javnih uslužbencev,

– v Območni enoti Maribor 16 javnih uslužbencev,

– v Območni enoti Murska Sobota 5 javnih uslužbencev,

– v Območni enoti Nova Gorica 6 javnih uslužbencev in

– v Območni enoti Novo mesto 6 javnih uslužbencev.

V letu 2023 je delovno razmerje v IRSNVP prenehalo veljati 12 zaposlenim, od teh:

– petim zaradi upokojitve,

– dvema zaradi poteka časa, za katerega je bila sklenjena pogodba o zaposlitvi,

– dvema zaradi prehoda v drug organ,

– dvema zaradi premestitve v drug organ in

– enemu zaradi izredne odpovedi pogodbe o zaposlitvi.

V letu 2023 je delovno razmerje v IRSNVP sklenilo 10 javnih uslužbencev, od teh:

– sedem za nedoločen čas,

– dva za določen čas zaradi opravljanja pripravništva oziroma usposabljanja za delo in

– eden za določen čas iz razloga povečanega obsega dela v organu.

Predstavitev izobrazbene strukture zaposlenih na dan 31. decembra 2023.

Stopnja izobrazbe (število zaposlenih):

* doktorat (1),
* magisterij (10),
* visoka strokovna izobrazba/univ.dipl./spec./2. bolonjska (86),
* višja izobrazba/inž. (2),
* srednja strokovna izobrazba (11),
* manj kot srednja strokovna izobrazba/poklicna šola (0).

Gradbeni zakon, ki je bil sprejet 2. novembra 2017 in je začel veljati 1. julija 2018, je predvidel, da se v letu 2019 zaposli dodatnih 15 gradbenih inšpektorjev in dodatno še 10 gradbenih inšpektorjev v letu 2020, kar pa do zdaj ni bilo izvedeno.

Ob delitvi kadrov, prej zaposlenih v splošni službi nekdanjega IRSOP, je na IRSNVP prišlo do položaja, da nimamo zadosti zaposlenih za opravljanje nalog s področja financ, kadrov in nalog glavne pisarne. Še vedno imamo zelo velik pripad zahtev za informacije javnega značaja na področju gradbene inšpekcije. Te zahteve poleg svojega dela obravnavata dve uslužbenki in morali bi glede na število ter obseg zahtev zaposliti še enega uslužbenca. Zaradi dejstva, da sta oba organa, tako IRSNVP kot tudi IRSOE, na področjih, ki jih pokriva splošna služba, soočena s pomanjkanjem kadra, smo sklenili dogovor o sodelovanju pri izvajanju nalog na področju upravnega poslovanja in pomoči inšpektorjem na kadrovskem, finančnem, splošnem in pravnem področju ter na področju informatike.

V letu 2023 je bilo začetih 23 postopkov za zaposlitev javnih uslužbencev. Od teh je bilo 18 postopkov do izteka leta 2023 končanih.

Od vseh 23 začetih zaposlitvenih postopkov v letu 2023 je bilo neuspešno končanih 14 zaposlitvenih postopkov. Od tega je bilo 5 natečajnih postopkov zaradi spremembe Gradbenega zakona (GZ-1A, Uradni list RS, št. 133/23), ki je začel veljati 28. decembra 2023, neuspešno zaključenih takoj v januarju 2024.

V preglednici 1 je predstavljena izobrazbena struktura zaposlenih na dan 31. decembra 2023.

Preglednica 1: Izobrazbena struktura zaposlenih v IRSOP

|  |  |
| --- | --- |
| STOPNJA IZOBRAZBE  | ŠTEVILO ZAPOSLENIH |
| doktorat | 1 |
| magisterij  | 10 |
| visoka izobrazba/univ. dipl./spec./2. bolonjska  | 86 |
| višja izobrazba/inženir  | 2 |
| srednja strokovna izobrazba  | 11 |
| manj kot srednja strokovna/poklicna šola  | 0 |
| SKUPAJ:  | 110 |

## IZOBRAŽEVANJE

Z izobraževanjem se zagotavlja ustrezna raven strokovne izobrazbe in usposobljenosti zaposlenih za uspešno ter učinkovito opravljanje nalog. Veliko izobraževanj še vedno poteka na daljavo. Organizirala jih je predvsem Upravna akademija na temo vodenja, komuniciranja, dela v Excelu (s preglednicami), javnega nastopanja ter drugih veščin. V okviru Upravne akademije je potekalo tudi intenzivno usposabljanje na temo usposabljanja zaposlenih v informacijskem sistemu MUZA. Vsi zaposleni so v letu 2023 tudi obnovili svoje znanje iz varnosti in zdravja pri delu ter varstva pred požarom.

Med letom je bilo organiziranih še več internih izobraževanj za inšpektorje o Zakonu o splošnem upravnem postopku (v nadaljnjem besedilu: ZUP) in Zakonu o inšpekcijskem postopku. Inšpektorji so se lahko udeleževali posameznih strokovnih izobraževanj, različnih za posamezne inšpekcije glede na vsebino in zakonodajo, ki jo morajo uporabljati pri svojem delu. Enako velja za zaposlene v skupni pravni službi. V povprečju so se zaposleni v letu 2023 izobraževali 23,6 ure oziroma 2,9 dneva. Ugotavljamo, da je ta številka nižja zaradi reorganizacije.

## TEHNIČNA OPREMLJENOST ZA DELO IN OSEBNA VAROVALNA OPREMA

V letu 2023 smo kupili štiri vozila, to je dve električni manjši osebni vozili, eno terensko vozilo in eno navadno rabljeno vozilo v skupni vrednosti 66.937,25 EUR. Prodali smo dve izrabljeni vozili in iztržili 6.488,00 EUR, ki jih bomo porabili za nakup drugih rabljenih vozil.

Inšpektorji pri delu potrebujejo osebno varovalno opremo, kot so jakne, hlače, čevlji, škornji in čelade. Izrabljeno opremo sproti nadomeščamo in poskrbimo za zaščitno opremo novozaposlenih.

Zaradi reorganizacije se je začela delitev aplikacije za vodenje in evidentiranje dokumentarnega gradiva IRSOP - INSPIS. Aplikacijo IRSOP - INSPIS je bilo treba razdeliti na IRSOP - INSPIS (arhiv), IRSOE - INSPIS, IRSNVP - INSPIS in IRSS – INSPIS.

Za vzpostavitev novih poslovnih aplikacij za nove organe je bilo treba na obstoječi virtualni infrastrukturi, ki je bila v času organa IRSOP virtualizirana in prenesena na DRO, vzpostaviti nove virtualne strežnike. Te virtualne strežnike je bilo treba pripraviti za gostovanje novih aplikacij INSPIS, odprtje poti, ureditev certifikatov sigov-ca in podobno. Ob vsem tem je prišlo še do prehitre ukinitve proračunske postavke na ministrstvu za finance, kar je povzročilo precej težav. Ob prestrukturiranju smo glede na nekdanji organ IRSOP pridobili še nekaj dodatnih lokacij, ki so se priključile novim organom od Inšpektorata Republike Slovenije za infrastrukturo (v nadaljnjem besedilu: IRSI). Zagotoviti je bilo treba nove dodatne multifunkcijske naprave, tiskalnike-skenerje za te lokacije. Hkrati je bilo treba ob premestitvi zaposlenih z IRSI na IRSOE in IRSNVP zagotoviti še nekaj nove računalniške opreme, ker je bila oprema pri določenih zaposlenih, ki so jo prenesli s seboj, potrebna menjave.

V okviru vzpostavljanja novih organov IRSOE, IRSNVP in IRSS je bilo treba vzpostaviti nova spletišča na gov.si. Dodatno so bile vzpostavljene nove intranetne strani za IRSOE, IRSNVP in IRSS, ki smo jih pozneje postavili še enkrat na infrastrukturi Sharepoint MJU. Zadevi, ki ju še moramo urediti, da dokončamo prestrukturiranje, sta razdelitev vsebin na datotečnem strežniku IRSOP in prenos vsebin v za to pripravljen datotečni strežnik na MJU. Ker je za to potrebno sodelovanje strokovnega kadra na MJU, zadeva traja dlje časa. Po razdelitvi organov je nastala težava, da na IRSNVP kljub vztrajnemu pošiljanju zahtevkov glede potreb po novi opremi ta oprema še vedno ne prihaja pravočasno. Dodatna težava je skrb za tiskalnike na lokacijah organov. Vsak organ namreč sam zagotavlja potrošni material za namizne tiskalnike v tajništvih in srednje velike multifunkcijske naprave. Občasno se zgodi, da organ sam pripravi tonerje in servisne dele za servis tiskalnika, potem pa serviser MJU ugotovi, da določen servis ni več smiseln, in MJU napravo zamenja z novo, ki je drugačna in potrošni material ostane. Pri velikih multifunkcijskih napravah Konica Minolta teh težav ni, ker tako servise kot potrošni material zagotavlja MJU in bi bilo smiselno enako dobro prakso urediti tudi za preostale tiskalnike. Poleg tega je bilo treba za elektronsko pošto (Outlook) zaradi razdelitve uporabnikov na tri nove organe ustvariti nove skupine, predale in podobno.

## FINANČNA SREDSTVA IN REALIZACIJA

V letu 2023 je bilo treba zaradi delitve organa ustrezno razdeliti tudi finančna sredstva. Tako je bil proračun IRSOP razdeljen na IRSNVP, IRSOE in IRSS.

Proračun v začetku leta za IRSOP je naveden v spodnji preglednici.

Preglednica 2: Finančna sredstva IRSNVP za leto 2023

|  |  |  |
| --- | --- | --- |
| Sprejeti proračun za leto 2023 | 11.456.990,00 EUR |  |
| Veljavni proračun za leto 2023 |  | 11.390.990,00 EUR |

|  |  |  |
| --- | --- | --- |
| SPREJETI PRORAČUN  | Sprejeti proračun | Veljavni proračun |
| 153363 – plače  | 9.250.000,00  | 9.250.000,00 |
| 153364 – materialni stroški  | 727.476,00 | 727.476,00 |
| 153365 – investicije  | 115.000,00 | 115.000,00 |
| 153366 – izvedenska mnenja  | 30.000,00 | 30.000,00 |
| 153367 – izvršbe  | 1.183.514,00 | 1.183.514,00 |
| 153368 – analize odvzetih vzorcev  | 40.000,00 | 40.000,00 |
| 153369 – odškodnine iz zavarovanj  | 8.000,00 | 0 |
| 153370 – stvarno premoženje  | 58.000,00 | 0 |

Zaradi premestitve JU med organi so bili na IRSNVP premeščeni zaposleni z IRSI. To pomeni tudi prenos enega dela finančnih sredstev. Tako je bilo stanje s preknjižbami v jesenskem času spremenjeno gleda na novo sestavo zaposlenih. Navedena sredstva so bila razdeljena med IRSNVP, IRSOE in IRSS v odstotkih, 58,00 % za IRSNVP ter 42 % za IRSOE. Ker IRSS ni imel svojega proračuna, smo na MSP prenesli le sredstva za plače stanovanjskih inšpektorjev. Od IRSI pa smo prejeli 357.600,00 EUR.

Razpoložljiva sredstva so zadostovala za poslovanje organa.

Navesti je tudi treba, da inšpektorji s kaznovalno politiko poskrbijo za precejšen finančni priliv v proračun. Že več let vsako leto prodamo nekaj najstarejših vozil in potem s temi sredstvi kupimo druga, novejša službena vozila. Na izvršbah bi sredstva ostala, zato smo jih dali na razpolago za porabo drugim organom v sestavi. Že več let vsako leto prodamo nekaj najstarejših vozil in potem s temi sredstvi kupimo druga, novejša rabljena službena vozila.

## POSTOPKI JAVNEGA NAROČANJA

V letu 2023 so se začeli odpirati postopki in se je pristopilo k skupnim javnim naročilom na MJU v okviru IRSOP. Zaradi delitve je bilo treba po 1. aprilu skleniti vse nove delilne pogodbe, iz katerih je razvidno, koliko sredstev je bilo razdeljenih za posamezni organ. Ker Inšpektorat za stanovanja ni imel svojega proračuna, smo zanje vse delali na IRSNVP do konca leta. Tako je bilo v letu 2023 do 1. marca odprtih 15 različnih JN. Nekaj od teh je bilo potem prenesenih na IRSOE. Za potrebe IRSNVP je bilo v letu 2023 odprtih 69 javnih naročil, kamor so vključene tudi naročilnice.

Na MJU so vodili postopke, pri katerih je šlo za skupna javna naročila v skladu z Uredbo o skupnem javnem naročanju Vlade Republike Slovenije (Uradni list RS, št. 27/16). Gre za skupno nabavo kartuš za tiskanje, izvajanje poštnih storitev, nakup okoljsko manj obremenjujočih novih motornih in električnih vozil, zavarovanje službenih avtomobilov, nakup letalskih vozovnic in prevajanje. Druge postopke smo vodili sami.

## DOSTOP DO INFORMACIJ JAVNEGA ZNAČAJA

IRSNVP je v skladu z Zakonom o dostopu do informacij javnega značaja (v nadaljnjem besedilu: ZDIJZ) zavezan k dajanju informacij javnega značaja. V letu 2023 je prejel 274 zahtev, od tega je bilo 49 zahtevam ugodeno, 82 zahtevama je bilo delno ugodeno, 138 zahtev je bilo v celoti zavrnjenih ter bilo je še deset drugih končnih odločitev (zavržene, odstopljene, ustavljene zahteve).

Preglednica 3: IJZ za leto 2023

|  |  |
| --- | --- |
|  | ZDIJZ 2023 |
| Zahtevi za ZDIJZ je bilo ugodeno. | 49 |
| Zahtevi za ZDIJZ je bilo delno ugodeno. | 82 |
| Zahteva za ZDIJZ je bila zavrnjena. | 138 |
| Preostale odločitve po ZDIJZ. | 10 |
|  | 279 |

# SEKTOR ZA SISTEM IN PODPORO INŠPEKCIJAM

V delovno področje Sektorja za sistem in podporo inšpekcijam spadajo spremljajoče naloge za področje delovanja inšpekcij, izvajanje nalog načrtovanja ter spremljanja izvedbe izvedenih nalog na področju inšpekcij, izvajanje raznovrstnih analiz s področja dela in priprava različnih poročil s področja dela inšpekcij, nudenje strokovne pomoči inšpektorjem na področju inšpekcijskega nadzora in prekrškovnih postopkov, priprava delovnih navodil, usmeritev ter pravilnikov za izvajanje inšpekcijskega nadzora, nudenje podpore in izvajanje del na področju stikov z javnostjo ter priprava različnih poročil in navodil s področja dela organa.

V zvezi z delom inšpekcije je v letu 2023 predstojnik organa poslal 359 dopisov, odgovorov, obvestil in poročil. Leta 2023 je bilo s področja dela gradbene in geodetske inšpekcije medijem poslanih 122 sklopov odgovorov na novinarska vprašanja. Skupno s preostalimi inšpekcijami pa je bilo poslanih 187 odgovorov na novinarska vprašanja.

V letu 2023 je gradbena inšpekcija dejavno, zlasti z dajanjem pripomb, sodelovala z MNVP pri pripravi zakonodaje s področja dela inšpekcije. V medresorskem usklajevanju zakonov in drugih predpisov oziroma aktov smo na IRSNVP v letu 2023 pregledali in preučili vse osnutke zakonov, podzakonskih aktov in drugih predpisov ter, če so vplivali na naše delo, tudi podali pripombe. Predvsem bi poudarili spremembo Gradbenega zakona (GZ-1A), Zakon o obnovi, razvoju in zagotavljanju finančnih sredstev ter Uredbo o gradbenih proizvodih.

# GRADBENA IN GEODETSKA INŠPEKCIJA

## GRADBENA INŠPEKCIJA

Temeljna naloga gradbene inšpekcije je nadzor nad gradnjo objektov, predvsem preprečevanje nedovoljenih gradenj oziroma objektov, nadziranje izpolnjevanja zakonsko določenih bistvenih zahtev glede lastnosti objektov v vseh fazah njihove gradnje, zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z gradnjo objektov ter preprečevanje uporabe objektov brez predpisanih dovoljenj. Na IRSNVP je bilo 31. decembra 2023 zaposlenih 63 gradbenih inšpektorjev, od teh jih je 61 opravljalo delo na terenu.

### PRISTOJNOST IN ZAKONODAJA

Pristojnosti gradbene inšpekcije so določene v zakonih (Gradbeni zakon, Zakon o urejanju prostora, Zakon o arhitekturni in inženirski dejavnosti, Zakon o rudarstvu, Zakon o preprečevanju dela in zaposlovanja na črno in drugi) ter podzakonskih aktih.

Na podlagi določil GZ-1 in Zakona o obnovi, razvoju in zagotavljanju finančnih sredstev (ZORZFS, Uradni list RS, št. [131/23](http://www.uradni-list.si/1/objava.jsp?sop=2023-01-4011)) gradbeni inšpektorji nadzirajo gradnjo objektov, med drugim preverjajo, ali:

* imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem in ali so prijavili začetek gradbenih del;
* se gradnja oziroma sprememba namembnosti izvaja v skladu z izdanim gradbenim dovoljenjem;
* se rekonstrukcija objekta izvaja v skladu z izdanim gradbenim dovoljenjem in ali je začetek del prijavljen;
* se manjša rekonstrukcija izvaja na podlagi pisnega mnenja pooblaščenega strokovnjaka;
* se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* udeleženci pri graditvi objektov izpolnjujejo zahteve, določene z zakonom;
* je investitor vložil prijavo začetka gradnje in potrebno dokumentacijo;
* se gradnja izvaja v skladu s projektno dokumentacijo za izvedbo gradnje;
* ima objekt uporabno dovoljenje in ali se objekt uporablja v skladu z njim;
* se vgrajujejo ustrezni gradbeni proizvodi;
* je zagotovljeno, da objekti ne ogrožajo varnosti in zdravja ljudi ter okolice ter ali so izpolnjene bistvene in druge zahteve.

Na podlagi določil Zakona o urejanju prostora (Uradni list RS, št. [199/21](http://www.uradni-list.si/1/objava.jsp?sop=2021-01-3971), [18/23](http://www.uradni-list.si/1/objava.jsp?sop=2023-01-0348) – ZDU-1O, [78/23](http://www.uradni-list.si/1/objava.jsp?sop=2023-01-2478) – ZUNPEOVE in [95/23](http://www.uradni-list.si/1/objava.jsp?sop=2023-01-2670) – ZIUOPZP – ZUreP-3) gradbeni inšpektorji opravljajo nadzor:

* nad izvajanjem tega zakona in na njegovi podlagi izdanih predpisov v delih, ki se nanašajo na ravnanja izdelovalcev in odgovornih vodij, ter nad skladnostjo izvajanja vseh negradbenih posegov v prostor z državnim prostorskim izvedbenim aktom.

Na podlagi določil Zakona o arhitekturni in inženirski dejavnosti (Uradni list RS, št. [61/17](http://www.uradni-list.si/1/objava.jsp?sop=2017-01-2913) in [133/22](http://www.uradni-list.si/1/objava.jsp?sop=2022-01-3213) – odl. US – ZAID) gradbeni inšpektorji nadzirajo zagotavljanje izpolnjevanja pogojev pooblaščenih arhitektov in inženirjev ter gospodarskih subjektov, ki opravljajo arhitekturno in inženirsko dejavnost.

Postopki, začeti pred začetkom uporabe GZ-1, se v skladu prvim odstavkom 128. člena GZ-1 končajo po določbah Gradbenega zakona (Uradni list RS, št. [61/17](http://www.uradni-list.si/1/objava.jsp?sop=2017-01-2914), [72/17 – popr.](http://www.uradni-list.si/1/objava.jsp?sop=2017-21-3507), [65/20](http://www.uradni-list.si/1/objava.jsp?sop=2020-01-0978), [15/21](http://www.uradni-list.si/1/objava.jsp?sop=2021-01-0315) – ZDUOP in [199/21](http://www.uradni-list.si/1/objava.jsp?sop=2021-01-3972) – GZ-1; v nadaljnjem besedilu: GZ). Na podlagi določil GZ gradbeni inšpektorji nadzirajo gradnjo objektov, med drugim preverjajo, ali:

* imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem in ali so prijavili začetek gradbenih del;
* se gradnja oziroma sprememba namembnosti izvaja v skladu z izdanim gradbenim dovoljenjem;
* se rekonstrukcija objekta izvaja v skladu z izdanim gradbenim dovoljenjem in ali je začetek del prijavljen;
* se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* udeleženci pri graditvi objektov izpolnjujejo zahteve, določene z zakonom;
* je investitor vložil popolno prijavo začetka gradnje in potrebno dokumentacijo;
* ima objekt uporabno dovoljenje in ali se objekt uporablja v skladu z njim;
* je zagotovljeno, da objekti ne ogrožajo varnosti in zdravja ljudi ter okolice.

Postopki, začeti na podlagi Zakona o graditvi objektov (Uradni list RS, št. 102/04 – uradno prečiščeno besedilo, 14/05 – popr., 92/05 – ZJC-B, 93/05 – ZVMS, 111/05 – odl. US, 126/07, 108/09, 61/10 – ZRud-1, 20/11 – odl. US, 57/12, 101/13 – ZDavNepr, 110/13, 19/15, 61/17 – GZ in 66/17 – odl. US; v nadaljnjem besedilu: ZGO-1), se ne glede na določilo prvega odstavka GZ končajo po določbah ZGO-1. Tako na podlagi določil ZGO-1 gradbeni inšpektorji nadzirajo gradnjo objektov, med drugim preverjajo, ali:

* imajo investitorji gradbeno dovoljenje za graditev objektov oziroma dela, ki jih opravljajo, ali dela opravljajo v skladu z dovoljenjem;
* se gradnja oziroma sprememba namembnosti izvaja v skladu z izdanim gradbenim dovoljenjem;
* se dela, za katera ni treba pridobiti dovoljenj po določbah ZGO-1, izvajajo v skladu s prostorskimi akti in gradbenimi predpisi;
* se gradi objekt, za katerega je izdan sklep, s katerim sta se dovolila obnova postopka in zadržanje izvršitve gradbenega dovoljenja;
* udeleženci pri graditvi objektov izpolnjujejo zahteve, določene z ZGO-1;
* imajo lastniki za uporabo objektov uporabno dovoljenje in ali objekte uporabljajo v skladu z njim;
* objekte vzdržujejo tako, da ti ne ogrožajo varnosti in zdravja ljudi ter okolice.

Na podlagi Zakona o rudarstvu (Uradni list RS, št. [14/14](http://www.uradni-list.si/1/objava.jsp?sop=2014-01-0381) – uradno prečiščeno besedilo, [61/17](http://www.uradni-list.si/1/objava.jsp?sop=2017-01-2914) – GZ, [54/22](http://www.uradni-list.si/1/objava.jsp?sop=2022-01-1188) in [78/23](http://www.uradni-list.si/1/objava.jsp?sop=2023-01-2478) – ZUNPEOVE; v nadaljnjem besedilu: ZRud-1) gradbeni inšpektorji nadzirajo, ali se:

* rudarska dela na stavbnih zemljiščih izvajajo zakonito in
* izvaja gradnja dodatne rudarske infrastrukture zunaj rudniških prostorov v skladu s predpisi, ki urejajo graditev objektov.

Gradbeni inšpektorji v okviru svoje pristojnosti izvajajo tudi obveznosti, določene z Uredbo o odlagališčih odpadkov (Uradni list RS, št. [10/14](http://www.uradni-list.si/1/objava.jsp?sop=2014-01-0244), [54/15](http://www.uradni-list.si/1/objava.jsp?sop=2015-01-2274), [36/16](http://www.uradni-list.si/1/objava.jsp?sop=2016-01-1587), [37/18](http://www.uradni-list.si/1/objava.jsp?sop=2018-01-1904), [13/21](http://www.uradni-list.si/1/objava.jsp?sop=2021-01-0302) in [44/22](http://www.uradni-list.si/1/objava.jsp?sop=2022-01-0873) – ZVO-2).

**Temeljni cilji gradbene inšpekcije** v letu 2023 so bili predvsem:

* čim učinkovitejše preprečevanje nedovoljenih gradenj oziroma objektov;
* v vseh fazah gradnje objektov nadzorovati izpolnjevanje z zakonom določenih bistvenih zahtev glede lastnosti objektov ter zagotoviti izpolnjevanje predpisanih pogojev in kakovost dela pri opravljanju dejavnosti v zvezi z gradnjo objektov;
* čim učinkovitejše preprečevanje uporabe objektov brez predpisanih dovoljenj;
* preprečevanje nezakonitega izvajanja rudarskih del na stavbnih zemljiščih;
* poročanje o izpolnjevanju gradbenih zahtev v zvezi z zaprtjem odlagališč.

Temeljni cilji dela gradbene inšpekcije so opredeljeni v okviru štirih temeljnih nalog, in sicer:

* G1 – preprečevanje nedovoljenih gradenj oziroma objektov;
* G2 – nadzorovanje izpolnjevanja z zakonom določenih bistvenih zahtev glede lastnosti objektov v vseh fazah gradnje objektov ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z gradnjo objektov;
* G3 – preprečevanje uporabe objektov brez predpisanih dovoljenj;
* G4 – nadzorovanje drugih predpisov v pristojnosti gradbene inšpekcije.

Šifranti temeljnih nalog so povezani s področno zakonodajo, ki določa delo inšpekcije. Preglednica 4 prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za gradbeno inšpekcijo.

Šifranti temeljnih nalog, ki so opredeljeni na ravni zadev in ključnih dokumentov ter opredeljujejo temeljne naloge, so določeni za naslednje vrste zadev in pripadajočih ključnih dokumentov:

* upravno-gradbena zadeva,
* prekrškovna zadeva,
* akcija.

Redni pregledi v zvezi z usklajenimi akcijami inšpektorata so redno obvezno delo vsakega gradbenega inšpektorja. Gradbeni inšpektor mora opraviti vsaj toliko nadzorov, kolikor jih je načrtovanih v letnem načrtu dela za posamezno akcijo.

Za redne preglede štejejo tisti, ki jih inšpektorji ne izvajajo na podlagi prejete prijave, ampak na svojo pobudo, in inšpekcijski pregledi, opravljeni v okviru načrtovanih akcij. Kontrolni pregledi v zadevah, ki niso začete na podlagi prijave, prav tako spadajo med redne preglede. V zadevah, uvedenih na lastno pobudo in v okviru načrtovanih akcij, se vsi pregledi štejejo za redne, tudi če je med postopkom prispela prijava.

Lastni in izhodni dokumenti, upoštevani za redne preglede, so:

* zapisnik: redni pregled,
* zapisnik: redni pregled z zaslišanjem,
* zapisnik: redni kontrolni pregled,
* zapisnik: redni kontrolni pregled – izvršba po I. osebi (izvršitev odločbe).

Med izredne preglede spadajo tisti, ki se izvajajo na podlagi prijave ali pobude. Kontrolni pregledi v zadevah, začetih na podlagi prijave, spadajo med izredne preglede. Lastni in izhodni dokumenti, upoštevani za izredne preglede, so:

* zapisnik: izredni pregled,
* zapisnik: izredni pregled z zaslišanjem,
* zapisnik: izredni kontrolni pregled,
* zapisnik: izredni kontrolni pregled – izvršba po I. osebi (izvršitev odločbe).

Večina dejanj in postopkov gradbene inšpekcije je namenjena doseganju teh temeljnih ciljev, zato inšpektorji v ta namen dosledno vodijo inšpekcijske in prekrškovne postopke.

Preglednica 4: Uporaba šifrantov temeljnih nalog pri gradbeni inšpekciji

|  |  |  |
| --- | --- | --- |
| GRADBENA INŠPEKCIJA |  | Šifrant, ki opredeljuje temeljno nalogo |
| **Preprečevanje nedovoljenih gradenj**  | * 82. člen GZ – nelegalni objekt
* 83. člen GZ – neskladni objekt
* 85. člen GZ – nevarni objekt
* 1. točka prvega odstavka 93. člena GZ – odklop od infrastrukturnih omrežij
* 96. člen GZ – označitev inšpekcijskega ukrepa
* 152. člen ZGO-1 – nelegalna gradnja
* 153. člen ZGO-1 – neskladna gradnja
* 154. člen ZGO-1 – nevarna gradnja
* 158. člen ZGO-1 – odklop od infrastrukturnih omrežij
* 160. člen ZGO-1 – označitev ukrepa
* četrti odstavek 148. člena ZGO-1 – obnova postopka izdaje gradbenega dovoljenja
* odločba Zakona o urejanju naselij in drugih posegov v prostor (ZUN)
* odločba ZGO
 | **G1 – preprečevanje nedovoljenih gradenj oziroma objektov** |
| **Nadzorovanje izpolnjevanja z zakonom določenih bistvenih zahtev glede lastnosti objektov v vseh fazah njihove gradnje ter zagotavljanje izpolnjevanja predpisanih pogojev in kakovosti dela pri opravljanju dejavnosti v zvezi z graditvijo objektov** | * 80. člen GZ (prijava začetka gradnje in izpolnjevanje bistvenih zahtev)
* 81. člen GZ (prepoved vgrajevanja gradbenih proizvodov)
* 86. člen GZ (odprava nepravilnosti pri izvajanju gradnje ali pri obstoječem objektu)
* 4. točka prvega odstavka 150. člena ZGO-1 (prepoved vgradnje)
* 1. ali 2. točka prvega odstavka 150. člena ZGO-1 (odprava nepravilnosti oziroma ustavitev gradnje)
* Zakon o urejanju prostora (ZUreP-2)
* ZAID
 | **G2 – bistvene zahteve in izpolnjevanje pogojev** |
| **Preprečevanje uporabe objektov brez predpisanih dovoljenj** | * 84. člen GZ (neskladna uporaba objekta)
* 3. točka prvega odstavka 93. člena GZ (prepoved uporabe)
* 3. točka prvega odstavka 150. člena ZGO-1 (prepoved uporabe)
* 156. člen ZGO-1 (posebni primeri uporabe)
 | **G3 – uporaba** |
| **Nadzorovanje izvajanja drugih predpisov v pristojnosti gradbene inšpekcije** | * Zakon o rudarstvu
* Uredba o odlagališčih odpadkov
* Zakon o preprečevanju dela in zaposlovanja na črno
 | **G4 – drugi zakoni** |

### INŠPEKCIJSKI NADZOR

Gradbeni inšpektorji so leta 2023 prejeli 2.786 prijav, ki so knjižene v 2.483 prijavnih zadevah. Po uradni dolžnosti je bilo v letu 2023 uvedenih 2.619 postopkov, od tega je bilo 1.866 inšpekcijskih (strokovni nadzor) in 218 prekrškovnih postopkov, 540 drugih splošnih postopkov pa se je nanašalo na delovanje gradbene inšpekcije.

Skoraj vse v zvezi z življenjem, bivanjem in delom se dogaja v objektih oziroma v prostoru in vpliva na okolje in prostor, zato je temu primerno tudi število novih prijav gradbeni inšpekciji. Inšpektorji še vedno prejemajo veliko pobud, s katerimi pobudniki poskušajo civilnopravne zadeve reševati v inšpekcijskih postopkih namesto pred pristojnim sodiščem.

Preglednica 5: Število prejetih prijav in inšpekcijskih postopkov

|  |  |
| --- | --- |
| **2023** | **Inšpekcijski nadzor na gradbenem področju** |
| Število prejetih prijav  | 2.483  |
| Število inšpekcijskih postopkov po materialnih predpisih  | 1.866  |

Iz analize prijav izhaja, da je bilo v informacijskem sistemu 31. decembra 2023 na gradbeni inšpekciji evidentiranih 10.129 neobdelanih in 25.364 obdelanih prijav (skupaj 35.493;[[1]](#footnote-1) od 10.129 neobdelanih prijav jih je 7.794 še nerešenih – zbirnik enakih prijav). Pri tem je treba pojasniti, da je do določenih odstopanj v primerjavi z letom 2022 prišlo zaradi urejanja prijavnih zadev v povezavi z razvrščanjem prijav prek informacijskega sistema.

Leta 2023 je bilo rešenih 2.014 inšpekcijskih zadev (upravna gradbena) in 249 prekrškovnih zadev. Poleg tega je bilo rešenih še 1.495 prijavnih zadev in 352 drugih splošnih zadev.

Gradbena inšpekcija je imela 31. decembra 2023 odprtih 22.447 zadev, in sicer:

– 8.112 upravnih gradbenih (strokovni nadzor gradbene inšpekcije),

– 145 prekrškovnih,

– 12.885 prijavnih in

– 1.305 drugih splošnih zadev.

Gradbena inšpekcija je imela 31. decembra 2023 v reševanju 8.112 upravnih inšpekcijskih zadev, ki so se nanašale na strokovni nadzor gradbene inšpekcije. V 4.190 zadevah je bila izdana inšpekcijska odločba po 152. členu ZGO-1, 82. členu GZ ali 93. členu GZ-1 (inšpekcijski ukrepi pri nelegalni gradnji oziroma nelegalnem objektu – odstranitev objekta oziroma vzpostavitev v prejšnje stanje), ki še ni izvršena. Med temi zadevami je 2.914\* zadev z uvedenim izvršilnim postopkom, saj je bil že izdan sklep o dovolitvi izvršbe po drugi osebi. Od tega je v 2.691 zadevah izdan sklep o dovolitvi izvršbe izvršljiv in pravnomočen. To pomeni, da v teh primerih zavezanci nimajo več na voljo rednih pravnih sredstev. Inšpekcijski zavezanci kljub uvedenemu izvršilnemu postopku niso izvajali določb iz inšpekcijskih odločb, zato morajo gradbeni inšpektorji glede na predvideni način izvršbe (izvršba po drugi osebi, izvršba s prisilo) izvršiti tudi to.

\* 10. januarja 2024, ko je nastal seznam za prisilno izvršitev objektov za leto 2024, je bilo na seznam uvrščenih 3332 zadev z uvedenim izvršilnim postopkom, to je postopkom, v okviru katerega je bil izdan sklep o dovolitvi izvršbe po drugi osebi. Na njem so sklepi o dovolitvi izvršbe po drugi osebi v vseh zadevah, in ne samo za nelegalne gradnje oziroma objekte.

Gradbeni inšpektorji imajo evidentiranih tudi 2.334 upravnih zadev, v katerih teče ugotovitveni postopek oziroma o katerih še ni bilo odločeno.

Leta 2023 so gradbeni inšpektorji v zvezi s postopki poslali 6.816 dopisov, odgovorov, obvestil ter pojasnil strankam, prijaviteljem in drugim.

Gradbeni inšpektorji so v upravnih gradbenih zadevah, prekrškovnih zadevah in akcijah opravili 800 rednih pregledov, 1.896 izrednih pregledov, 4.118 kontrolnih pregledov (rednih in izrednih) ter en zapisnik o izvršbi po drugi osebi. V okviru teh zadev so opravili tudi 377 zaslišanj, sestavili 913 drugih zapisnikov in izdali 979 upravnih inšpekcijskih odločb. V prekrškovnih zadevah je bilo evidentiranih 50 zapisnikov, v prijavnih zadevah pa 386 zapisnikov. Preglednica 6 prikazuje pregled vseh zapisnikov v letu 2023.

Preglednica 6: Dejanja gradbene inšpekcije v letu 2023

|  |  |  |  |  |
| --- | --- | --- | --- | --- |
| **Oznake vrstic** | **Evidentiranje prijav in pobud** | **Prekrškovna zadeva** | **Upravna gradbena** | **Skupaj** |
| redni pregledi |   |   | 800 | 800 |
| izredni pregledi | 156 |   | 1.896 | 2.052 |
| kontrolni pregledi |   |   | 4.118 | 4.118 |
| zapisnik po II. osebi |   |   | 1 | 1 |
| zaslišanja | 1 |   | 377 | 378 |
| drugi zapisniki | 229 | 50 | 913 | 1.192 |
| SKUPAJ | 386 | 50 | 8.105 | 8541 |

Zoper izrečene inšpekcijske ukrepe lahko stranke v postopku vložijo pravna sredstva. V letu 2023 je gradbena inšpekcija prejela 458 pritožb zoper izdane akte v inšpekcijskem postopku in 576 odločitev drugostopenjskega organa, povezanih z vloženimi pravnimi sredstvi. Odločitve drugostopenjskega organa v zvezi z vloženimi pravnimi sredstvi so razvidne iz Preglednica  7. Tako je bilo v letu 2023 za inšpektorat neugodnih 28,47 odstotka odločitev instančnega organa, medtem ko je bilo ugodnih 71,53 odstotka odločitev.

Preglednica 7: Odločitve drugostopenjskega organa v zvezi z vloženimi pravnimi sredstvi

|  |  |  |
| --- | --- | --- |
| **Oznake vrstic** | **INŠP\_Gradb** | **Odstotek** |
| Akt je delno odpravljen. | 4 | 0,69 |
| Akt je ničen. | 1 | 0,17 |
| Akt je odpravljen delno in odločitev org. II. stopnje. | 5 | 0,87 |
| Akt je odpravljen delno in vrnitev v ponovni postopek. | 6 | 1,04 |
| Akt je odpravljen v celoti in odločitev org. II. stopnje. | 4 | 0,69 |
| Akt je odpravljen v celoti in vrnitev v ponovni postopek. | 103 | 17,88 |
| Akt se odpravi delno in pošlje pristojnemu organu. | 2 | 0,35 |
| Akt se razveljavi delno. | 1 | 0,17 |
| Akt je v celoti odpravljen. | 18 | 3,13 |
| Postopek se ustavi. | 24 | 4,17 |
| Pritožba se zavrne. | 322 | 56,07 |
| Pritožba se zavrže. | 54 | 9,20 |
| Sprememba odločitve v aktu. | 32 | 5,56 |
| **Skupna vsota** | **576** | **100,00** |

Zakon o dopolnitvi Zakona o graditvi objektov (ZGO-1E), ki je začel veljati 28. decembra 2013, v 156.a členu določa dodatne razloge za odlog izvršbe inšpekcijskih ukrepov pri nelegalnih gradnjah, neskladnih gradnjah in objektih, ki se uporabljajo brez predpisanega uporabnega dovoljenja. Zakon o spremembi Zakona o graditvi objektov (ZGO-1F), ki je začel veljati 10. marca 2015, je podaljšal odloge izvršb in gradbenim inšpektorjem naložil, naj najpozneje v treh mesecih po začetku veljavnosti tega zakona po uradni dolžnosti podaljšajo roke odloga, in sicer za toliko časa, kolikor znaša razlika med časom odobrenega odloga izvršbe iz že izdanega sklepa in na novo določenim najdaljšim časom odloga izvršbe. V skladu z novelo ZGO-1F je bil odlog izvršbe mogoč tudi v primeru pravnomočne in izvršljive inšpekcijske odločbe. V skladu s tretjim odstavkom 293. člena ZUP se lahko upravna izvršba izjemoma odloži tudi na predlog zavezanca ali upravičenca, če je bilo zoper izvršbo oziroma izvršilni naslov vloženo pravno sredstvo, pa bi z izvršbo verjetno nastala nepopravljiva škoda. Pri tem GZ določa, da se postopki, začeti pred začetkom uporabe GZ, končajo po določbah ZGO-1. Prav tako GZ-1 določa, da se postopki, začeti na podlagi ZGO-1, končajo po določbah ZGO-1. Tako gradbeni inšpektor na predlog inšpekcijskega zavezanca (razen ko gre za dom) odloži izvršbo inšpekcijske odločbe, če inšpekcijski zavezanec izkaže izpolnjevanje predpisanih zakonskih pogojev. Pri tem pa je treba upoštevati še, da je GZ-1, ki je začel veljati 31. decembra 2021, uporablja pa se od 1. junija 2022, v 104. in 105. členu uredil potek varstva pravice do doma, kar je zakonodajalcu naložilo Ustavno sodišče Republike Slovenije že z odločbo št. U-I-64/14-20 z dne 12. oktobra 2017. S sprejetjem GZ-1 je odpravljena protiustavnost 156.a člena ZGO-1 glede »doma«, kar pomeni, da po 1. juniju 2022 po 156.a členu ZGO-1 ni več mogoče odločati glede odloga glede »doma«.

V letu 2023 so gradbeni inšpektorji v zvezi z odlogom izvršbe inšpekcijskih ukrepov po 293. členu ZUP in 156.a členu ZGO-1F izdali 68 sklepov o odlogu, s katerimi je bilo 26 zadev zavrnjenih, 10 zavrženih in 32 odobrenih.

Novi GZ-1, ki se je začel uporabljati 1. junija 2022, odpravlja neustavnost prejšnjih zakonskih ureditev, povezanih s pravico do doma. GZ-1 je uvedel odlog izvršbe zaradi nesorazmernosti posega inšpekcijskega ukrepa v dom in sodno presojo tega ukrepa, s čimer upošteva odločbo ustavnega sodišča št. U-I-64/14-20 z dne 12. oktobra 2017.

[**Odlog izvršbe zaradi nesorazmernosti posega inšpekcijskega ukrepa v dom določa 104. člen GZ-1.**](https://www.uradni-list.si/glasilo-uradni-list-rs/vsebina/2021-01-3972/#(odlog izvršbe zaradi nesorazmernosti posega inšpekcijskega ukrepa v dom)) Če v objektu, za katerega je bil izrečen inšpekcijski ukrep odstranitve ali prepovedi uporabe, prebiva inšpekcijski zavezanec ali posameznik (v nadaljnjem besedilu: predlagatelj) in zanj objekt pomeni dom, lahko predlagatelj v postopku izvršbe do izvršitve inšpekcijske odločbe vloži predlog za odlog izvršbe zaradi nesorazmernosti posega inšpekcijskega ukrepa v dom. Vložitev predloga odloži postopek izvršbe do dokončne odločitve o predlogu iz prejšnjega odstavka. Pristojni inšpektor odloži izvršitev inšpekcijske odločbe za pet let od izdaje sklepa o odložitvi izvršitve inšpekcijske odločbe, če predlagatelj izkaže, da:

– živi v objektu iz prvega odstavka navedenega člena neprekinjeno več kot eno leto pred začetkom postopka inšpekcijskega nadzora;

– on oziroma osebe, ki skupaj z njim prebivajo v objektu iz prvega odstavka navedenega člena, niso imetniki stvarne ali obligacijske pravice, ki jim omogoča nastanitev v drugem primernem stanovanju;

– objekt iz prvega odstavka navedenega člena leži na zemljišču, ki je v lasti predlagatelja, razen če je predlagatelj predstavnik deprivilegirane ali ranljive družbene skupine in če je ugotovljena stavbna pravica na zemljišču, na katerem leži objekt;

– objekt iz prvega odstavka navedenega člena leži na zemljišču, ki ni na zakonsko določenem varovalnem območju gospodarske javne infrastrukture ali na zavarovanem območju, določenem v skladu z zakonom, ki ureja ohranjanje narave, ali vodovarstvenem območju, določenem v skladu z zakonom, ki ureja vode.

Če predlagatelj dejstev iz tretjega odstavka 104. člena GZ-1 ne izkaže, pristojni inšpektor izda sklep o prekinitvi postopka in napoti predlagatelja, naj v 30 dneh od vročitve sklepa o prekinitvi postopka pri okrajnem sodišču sproži postopek ugotavljanja nesorazmernosti posega izrečenega ukrepa v predlagateljev dom. Pritožba zoper sklep o prekinitvi postopka ni dovoljena. Če predlagatelj v roku iz četrtega odstavka 104. člena GZ-1 pri pristojnem sodišču ni sprožil postopka, se šteje, da je predlog iz prvega odstavka tega člena umaknil, in se postopek glede predloga iz prvega odstavka tega člena ustavi. Če sodišče v postopku iz četrtega odstavka 104. člena GZ-1 odloči, da izrečeni inšpekcijski ukrep nesorazmerno posega v predlagateljev dom, inšpektor izda sklep o odlogu izvršbe za pet let od vročitve tega sklepa. Predlagatelj lahko pred potekom roka iz drugega odstavka **104. člena GZ-1 ali roka iz šestega odstavka tega člena znova vloži predlog iz prvega odstavka tega člena. Inšpekcijski organ o ponovni vlogi ne odloča po določbah tretjega odstavka tega člena, temveč ravna po določbah četrtega odstavka tega člena. V primeru izdane inšpekcijske odločbe o nevarnem objektu se določbe tega člena ne uporabljajo.**

[**Sodno presojo nesorazmernosti posega inšpekcijskega ukrepa v dom določa 105. člen GZ-1.**](https://www.uradni-list.si/glasilo-uradni-list-rs/vsebina/2021-01-3972/#(sodna presoja nesorazmernosti posega inšpekcijskega ukrepa v dom)) Sodišče v nepravdnem postopku s sklepom dopusti presojo nesorazmernosti posega izrečenega ukrepa v predlagateljev dom, če:

– je predlog vložil predlagatelj na podlagi sklepa iz četrtega odstavka 104. člena GZ-1,

– je predlog vložen v predpisanem roku,

– ne gre za nevarni objekt,

– predlagatelj izkaže, da je objekt iz prvega odstavka 104. člena GZ-1 njegov dom ali dom osebe, ki tam prebiva.

Če sodišče dopusti presojo iz prvega odstavka 105. člena GZ-1, pretehta osebne okoliščine predlagatelja ali osebe iz četrte alineje prvega odstavka 105. člena GZ-1 ter cilje, pomembnost in nujnost zaščite javnega interesa ter na tej podlagi odloči, ali izvršitev inšpekcijskega ukrepa pomeni nesorazmeren poseg v predlagateljev dom. Sodišče lahko tudi odredi vnovično priključitev na javno vodovodno omrežje in kanalizacijsko omrežje ter javno električno omrežje, če je to tehnično mogoče.

Pri presoji osebnih okoliščin se zlasti upošteva:

– ali je bivanje v objektu ali njegovem delu nezakonito in se je predlagatelj zavedal nezakonitosti,

– ali si je predlagatelj prizadeval pridobiti ustrezna dovoljenja za odpravo nelegalnosti objekta,

– ali je predlagatelj oziroma njegov ožji družinski član v skladu z določbami zakona, ki ureja stanovanjska razmerja, imetnik stvarne ali obligacijske pravice, ki mu omogoča nastanitev v drugem primernem stanovanju,

– ali je predlagatelju bila ponujena preselitev v drugo primerno stanovanje in

– ali je predlagatelj predstavnik deprivilegirane in ranljive družbene skupine.

Zaščita javnega interesa je upravičena, če država sledi legitimnim ciljem, kot so na primer:

– varstvo človekovih pravic in temeljnih svoboščin drugih oseb,

– varstvo zdravja in življenja ljudi,

– varnost države,

– varstvo okolja in ohranjanje narave,

– varstvo voda,

– varstvo kulturne dediščine,

– varstvo kulturne krajine in kakovostnega grajenega okolja.

Sodišče nemudoma obvesti pristojnega inšpektorja o izdanih aktih iz 105. člena GZ-1 in o njihovi pravnomočnosti.

Gradbeni inšpektorji so v letu 2023 v zvezi s pravico do doma prejeli 76 vlog za odlog izvršbe. V zvezi s pravico do doma so na podlagi tretjega odstavka 104. člena GZ-1 izdali 57 sklepov, s katerimi so ugodili vlogi predlagateljev za odlog izvršitve inšpekcijske odločbe zaradi nesorazmernosti posega inšpekcijskega ukrepa v dom, in sicer za pet let od izdaje sklepa.

Na podlagi četrtega odstavka 104. člena GZ-1 so gradbeni inšpektorji izdali 73 sklepov, s katerimi so postopek odloga izvršbe zaradi nesorazmernosti posega inšpekcijskega ukrepa v dom na podlagi predloga predlagatelja prekinili, in sicer do pravnomočne rešitve sodne presoje nesorazmernosti posega inšpekcijskega ukrepa v dom. Predlagatelj mora na pristojnem okrajnem sodišču sprožiti postopek ugotavljanja nesorazmernosti posega izrečenega ukrepa v predlagateljev dom v 30 dneh od vročitve sklepa. Če v tem roku postopka pri pristojnem okrajnem sodišču ne sproži, se šteje, da je predlog odloga izvršbe zaradi nesorazmernosti posega inšpekcijskega ukrepa v dom umaknil. Postopek izvršbe se odloži do dokončne odločitve o predlogu za odlog izvršbe zaradi nesorazmernosti posega inšpekcijskega ukrepa v dom.

V zvezi s predlogi, vezanimi na odlog izvršbe zaradi nesorazmernosti posega inšpekcijskega ukrepa v dom, so bili izdani še štirje sklepi, s katerimi so bile vloge predlagateljev zavržene, ter trije sklepi, s katerimi so bili postopki tehtanja sorazmernosti ustavljeni, saj po prekinitvi postopka zaradi tehtanja sorazmernosti predlagatelj pred pristojnim sodiščem ni začel sodnega postopka.

V letu 2023 ni bilo odločitev sodišča, da bi izvršitev inšpekcijskega ukrepa pomenila nesorazmeren poseg v predlagateljev dom, na podlagi 105. člena GZ-1.

Po podatkih informacijskega sistema IRSNVP pa so bile izdane tri odločitve sodišča, s katerimi se presoja nesorazmernosti posega izrečenega inšpekcijskega ukrepa v dom ni dopustila in so bili predlogi zavrnjeni oziroma nedopustni. V eni zadevi pa je sodišče sprejelo odločitev glede presoje nesorazmernosti ukrepa zaradi doma, in sicer je višje sodišče pritožbo predlagatelja zavrnilo in potrdilo sklep sodišča prve stopnje, s katerim je to zavrglo predlog za presojo nesorazmernosti ukrepa.

Natančnejše stanje s podatki o pomembnejših dejanjih in ukrepih gradbene inšpekcije v okviru postopkov v letu 2023 prikazuje preglednica 8.

Preglednica 8: Ukrepi gradbene inšpekcije v letu 2023

|  |  |  |  |
| --- | --- | --- | --- |
| **Oznake vrstic** | **Evidentiranje prijav in pobud** | **Upravna gradbena** | **Skupna vsota** |
| Odločba: odklop od infrastrukture |  | 4 | 4 |
| Odločba: odprava in nadomestna |  | 6 | 6 |
| Odločba: pisni odpravek ustne odločbe |  | 1 | 1 |
| Odločba: upravna |  | 978 | 978 |
| Sklep: denarna kazen |  | 163 | 163 |
| Sklep: dovolitev izvršbe (po II. OSEBI)\_G |  | 386 | 386 |
| Sklep: dovolitev izvršbe (PRISILITEV) |  | 335 | 335 |
| Sklep: o rednem pravnem sredstvu |  | 5 | 5 |
| Sklep: obročno plačilo |  | 1 | 1 |
| Sklep: odlog izvršbe |  | 68 | 68 |
| Sklep: splošno |  | 1 | 1 |
| Sklep: stroški postopka |  | 114 | 114 |
| Sklep: upravni | 14 | 488 | 502 |
| Sklep: ustavitev izvršbe |  | 456 | 456 |
| Sklep: ustavitev postopka |  | 538 | 538 |
| Sklep: vrnitev v prejšnje stanje |  | 2 | 2 |
| x(IPS) Odločba: OBNOVA |  | 2 | 2 |
| x(IPS) Sklep o predlogu: OBNOVA – se ugodi |  | 2 | 2 |
| x(IPS) Sklep o predlogu: OBNOVA – zavrženje |  | 2 | 2 |

Natančnejše stanje s podatki o dejanjih in ukrepih gradbene inšpekcije v okviru postopkov v upravnih gradbenih in prekrškovnih zadevah ter akcijah v letu 2023, ki so bili opravljeni pri uresničevanju štirih ciljev gradbene inšpekcije, prikazuje preglednica 9.

Preglednica 9: Dejanja in ukrepi gradbene inšpekcije po temeljnih nalogah v letu 2023

|  |  |  |  |  |
| --- | --- | --- | --- | --- |
| **Opomba**: Dokument lahko vsebuje tudi več temeljnih nalog (na primer v enem zapisniku je lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 7000). | **G1 – PREPREČEVANJE NEDOVOLJENIH** **GRADENJ** | **G2 – BISTVENE** **ZAHTEVE IN IZPOLNJEVANJE** **POGOJEV** | **G3 – UPORABA** | **G4 – DRUGI** **ZAKONI** |
| Odločba: odprava in nadomestna | 5 | 1 |   |   |
| Odločba: opomin | 47 | 36 | 4 | 9 |
| Odločba: pisni odpravek ustne odločbe | 1 |   |   |   |
| Odločba: plačilni nalog | 86 | 2 |   |   |
| Odločba: prekrškovna | 32 | 7 | 2 | 1 |
| Odločba: upravna | 780 | 165 | 68 | 1 |
| x(IPS) Odločba o predlogu: NIČNOST – zavrnitev | 1 |   |   |   |
| x(IPS) Odločba: OBNOVA | 2 |   |   |   |
| Sklep: denarna kazen | 145 | 6 | 16 |   |
| Sklep: dovolitev izvršbe (po II.OSEBI)\_G | 378 | 8 | 1 |   |
| Sklep: dovolitev izvršbe (PRISILITEV) | 259 | 39 | 44 | 4 |
| Sklep: o rednem pravnem sredstvu | 5 |   |   |   |
| Sklep: obročno plačilo | 1 |   |   |   |
| Sklep: odlog izvršbe | 62 | 1 | 5 |   |
| Sklep: splošno | 2 |   |   |   |
| Sklep: stroški postopka | 103 | 6 | 6 |   |
| Sklep: upravni | 437 | 24 | 23 | 11 |
| Sklep: ustavitev izvršbe | 405 | 29 | 28 | 1 |
| Sklep: ustavitev postopka | 361 | 191 | 47 |   |
| Sklep: vrnitev v prejšnje stanje | 2 |   |   |   |
| x(IPS) Sklep o predlogu: OBNOVA – se ugodi | 2 |   |   |   |
| x(IPS) Sklep o predlogu: OBNOVA – zavrženje | 2 |   |   |   |
| Zapisnik: izredni kontrolni pregled | 2.678 | 258 | 120 | 3 |
| Zapisnik: izredni pregled | 1.305 | 237 | 71 | 7 |
| Zapisnik: izredni pregled z zaslišanjem | 306 | 27 | 33 | 2 |
| Zapisnik: izvršba po I. osebi (legalizacija) | 167 | 3 | 5 |   |
| Zapisnik: izvršba po II. osebi | 1 |   |   |   |
| Zapisnik: prekrškovni | 27 | 13 | 2 | 1 |
| Zapisnik: redni kontrolni pregled | 659 | 232 | 66 |   |
| Zapisnik: redni pregled | 335 | 332 | 90 | 1 |
| Zapisnik: redni pregled z zaslišanjem | 73 | 38 | 20 | 1 |
| Zapisnik: ugotovitveni | 641 | 100 | 40 | 2 |
| Zapisnik: zaslišanje | 331 | 41 | 21 | 2 |
| Sklep: prekrškovni – stroški | 1 |   |   |   |
| Zapisnik: izredni kontrolni pregled – izvršba po I. osebi (izvršitev odločbe) | 122 | 42 | 15 | 1 |
| Zapisnik: redni kontrolni pregled – izvršba po I. osebi (izvršitev odločbe) | 36 | 33 | 6 |   |

V letnem načrtu dela inšpektorata za leto 2023 je bilo za gradbeno inšpekcijo za nadzor nad graditvijo objektov predvidenih 7.000 inšpekcijskih pregledov. Od 7.000 načrtovanih inšpekcijskih pregledov za leto 2023 jih je bilo izvedenih 6.815,[[2]](#footnote-2) kar pomeni, da je bil zastavljeni cilj skoraj v celoti dosežen. Razlog za minimalno nižjo, in sicer 97,35% realizacijo načrta gradbene inšpekcije v letu 2023 je v neuspešnem nadomeščanju odhodov inšpektorjev oziroma zaposlovanju novih gradbenih inšpektorjev, saj zaradi prenizke plače in prezahtevnih pogojev dela ni mogoče dobiti ustreznega kadra.

Preglednica 10 prikazuje število načrtovanih rednih pregledov po posameznih temeljnih nalogah v letu 2023 in doseganje v načrtu predvidenih rednih pregledov po temeljnih nalogah.

Preglednica 10: Izpolnjevanje načrta rednih inšpekcijskih pregledov v letu 2023

|  |  |  |
| --- | --- | --- |
| **Temeljna naloga – gradbena inšpekcija** | **Načrtovani redni pregledi v letu 2023** | **Opravljeni redni inšpekcijski pregledi v letu 2023** |
| Preprečevanje nedovoljenih gradenj oziroma objektov | 100 | 1.103 = 1103-odstotna uresničitev načrta |
| Izpolnjevanje z zakonom določenih bistvenih zahtev glede lastnosti objektov | 310 | 635 = 204,8-odstotna uresničitev načrta |
| Preprečevanje uporabe objektov brez predpisanih dovoljenj | 60 | 182 = 303,3-odstotna uresničitev načrta |
| Načrtovano število rednih pregledov | 460 | 1.920 = 417,4-odstotna uresničitev načrta |

Opomba:V enem zapisniku je lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 7000.

Število pregledov je pridobljeno v okviru postopkov: upravna gradbena zadeva, prekrškovna zadeva in akcija, iz dokumentov redni zapisniki, kontrolni redni zapisniki, redni zapisniki z zaslišanjem in redni kontrolni pregled – izvršba po I. osebi (izvršitev odločbe).

Glavni cilj nadzora v letu 2023 je bil zaščititi javni interes pri graditvi objektov. Gradbena inšpekcija v okviru svojih pravic in obveznosti, ki jih določajo predpisi, in v okviru svoje pristojnosti zagotavlja zaščito javnega interesa. Objekti morajo biti v skladu s prostorskimi izvedbenimi akti in predpisi o urejanju prostora, izpolnjevati morajo bistvene zahteve in biti evidentirani. Pristojni organi in vsi udeleženci morajo pri graditvi objektov vsak zase ter v okviru pravic in obveznosti, ki jih določajo predpisi, zagotavljati izpolnjevanje predpisanih zahtev.

Gradbena inšpekcija je v letu 2023 z inšpekcijskimi nadzori zagotavljala izpolnjevanje predpisanih pogojev in kakovost dela pri opravljanju dejavnosti v zvezi z gradnjo objektov. Za uresničevanje tega cilja si je prizadevala s povečanim obsegom nadzora nad aktivnimi gradbišči, ugotovljenimi na podlagi podatkov o izdanih gradbenih dovoljenjih, prijav začetka gradnje in podatkov drugih področnih inšpekcij. Ob nadzoru nad aktivnimi gradbišči smo preverjali tudi, ali udeleženci pri gradnji izpolnjujejo predpisane pogoje, s čimer smo želeli zagotoviti, da ti udeleženci izpolnjujejo osnovne pogoje za opravljanje dela. V zvezi s tem smo v letu 2023 izvedli tudi tri usklajene akcije na gradbiščih, in sicer nadzor nad vgrajevanjem gradbenih proizvodov, nadzor nad prijavo začetka gradnje in nadzor nad delom udeležencev pri graditvi objektov oziroma na gradbiščih. Ugotovitve akcij so navedene v nadaljevanju.

Poleg nadzora nad izpolnjevanjem predpisanih pogojev in kakovostjo dela si je gradbena inšpekcija v letu 2023 prizadevala za čim učinkovitejše preprečevanje nastanka nedovoljenih gradenj oziroma nedovoljenih objektov ter nadaljevala sistematični nadzor nad novogradnjami, in sicer je ugotavljala, ali je bilo za nameravano oziroma že začeto gradnjo pridobljeno pravnomočno gradbeno dovoljenje, da se prepreči gradnja brez gradbenih dovoljenj (5. člen GZ-1). V zvezi s tem smo znova izvedli usklajeno akcijo nadzora nad preprečevanjem nedovoljenih objektov v zadevah, v katerih IRSNVP ni prejel pobude za ukrepanje. Gradbeni inšpektorji so bili usmerjeni v odkrivanje nedovoljenih gradenj predvsem na varovanih in drugih območjih. Tako so z rednimi pregledi območij, ki jih nadzirajo, preverjali, ali se gradnje objektov izvajajo na podlagi izdanih pravnomočnih gradbenih dovoljenj in na podlagi prijav začetka gradnje v skladu s 76. členom GZ-1. Kadar smo ugotovili, da je gradnja dovoljena, smo preverjali tudi skladnost objekta z izdanim gradbenim dovoljenjem. Gradbeni inšpektorji so redno opravljali kontrolne preglede na terenu, tako po svoji presoji kot po prejemu prijav o domnevnih nedovoljenih delih, glede na informacije iz medijev in podobno, predvsem z namenom čim hitrejšega odkrivanja nedovoljenih objektov in drugih nepravilnosti po GZ-1. Menimo, da smo z rednim nadzorom pri pregledanih objektih učinkovito preprečevali nastanek nedovoljenih objektov ter s tem delovali tudi preventivno.

Gradbena inšpekcija je v letu 2023 prednostno izvajala nadzor predvsem nad nevarnimi gradnjami oziroma objekti, pri katerih je to pomembno tudi zaradi javnega interesa.

O nedovoljeni gradnji stanovanj ali enostanovanjskih stavb, ki jih investitor trži ali za katere obstaja možnost, da jih bo tržil, gradbeni inšpektor lahko obvesti stanovanjsko inšpekcijo ter ji zaradi uvedbe postopkov po Zakonu o varstvu kupcev stanovanj in enostanovanjskih stavb (Uradni list RS, št. 18/04; v nadaljnjem besedilu: ZVKSES) sporoči razpoložljive podatke. V letu 2023 je bil en tak primer.

GZ v prvem odstavku 8. člena določa, da inšpekcijski nadzor nad izvajanjem določb GZ, ki se nanašajo na gradnjo, za katero je predpisano gradbeno dovoljenje, opravljajo državni gradbeni inšpektorji. GZ v drugem odstavku 8. člena določa pristojnost občinskih inšpekcij. Inšpekcijski nadzor nad gradnjo, za katero po GZ ni predpisano gradbeno dovoljenje, v delu, ki se nanaša na skladnost s prostorskimi izvedbenimi akti in drugimi predpisi občine, v okviru izvirne pristojnosti občine opravljajo občinski inšpektorji na območju, kjer se objekt gradi ali na katerem je objekt zgrajen (drugi odstavek 8. člena GZ). GZ je v 108. členu določil prehodno obdobje za začetek izvajanja nalog občinske inšpekcije. Če na dan začetka uporabe GZ občina nima občinske inšpekcije ali za namen inšpekcijskega nadzora ni ustanovljena skupna občinska uprava, opravljajo inšpekcijski nadzor iz drugega odstavka 8. člena GZ do ustanovitve občinske inšpekcije ali skupne občinske uprave gradbeni inšpektorji, vendar najdlje do 1. januarja 2020. Na ta dan se je namreč prehodno obdobje končalo, tako da so občinske inšpekcije opravljale pristojni nadzor po GZ, gradbena inšpekcija pa bo inšpekcijske zadeve, začete pred 1. januarjem 2020, dokončala. Vse prijave, ki smo jih prejeli in ki v skladu z določbami GZ spadajo v pristojnost občinskih inšpekcij, smo odstopili v obravnavo pristojnim občinskim inšpekcijam.

GZ-1, ki se je začel uporabljati 1. junija 2022, pa na novo določa pristojnost v 10. členu zakona. Inšpekcijski nadzor nad izvajanjem določb GZ-1, ki se nanašajo na gradnjo, za katero je predpisano gradbeno dovoljenje, opravljajo gradbeni inšpektorji. Ne glede na prvi odstavek 10. člena GZ-1 inšpekcijski nadzor nad izvajanjem določb tega zakona in predpisov, izdanih na podlagi tega zakona, v delih, ki se nanašajo na izpolnjevanje bistvenih in drugih zahtev, ki spadajo na delovno področje drugih ministrstev, opravljajo inšpektorji, ki delujejo na tem delovnem področju (drugi inšpektor). Nadzor nad gradnjo nezahtevnih objektov izvaja tudi občinski inšpektor ali skupni občinski inšpektor, ki deluje v okviru skupne občinske uprave (občinski inšpektor). Inšpekcijski nadzor nad gradnjo, za katero po GZ-1 ni predpisano gradbeno dovoljenje, v delu, ki se nanaša na skladnost s prostorskimi izvedbenimi akti in drugimi predpisi občine, opravljajo občinski inšpektorji; v delu, ki se nanaša na bistvene in druge zahteve, pa gradbeni in drugi inšpektorji (državni inšpektorji), vsak iz svoje pristojnosti. Gradbeni, občinski ali drugi inšpektorji pa morajo o začetku postopka iz svoje pristojnosti nemudoma obvestiti vse inšpektorje, tako da ta podatek vnesejo v sistem eGraditev.

Vse prijave, ki smo jih prejeli in ki v skladu z določbami GZ-1 spadajo v pristojnost občinskih inšpekcij, smo odstopili v obravnavo pristojnim občinskim inšpekcijam.

Gradbena inšpekcija je v letu 2023 poleg navedenih nalog opravljala tudi nadzor nad gradnjo in uporabo stavb, namenjenih za javno rabo, saj je pri teh stavbah posebej močno izražen javni interes glede izpolnjevanja bistvenih zahtev v zvezi z gradnjo in uporabo objekta. Objekt v javni rabi je v skladu s 26. točko prvega odstavka 3. člena GZ-1 objekt ali del objekta, katerega raba je pod enakimi pogoji namenjena vsem: nestanovanjska stavba, kot so gostinska stavba (skupina 121 po CC-SI), poslovna in upravna stavba (skupina 122 po CC-SI), trgovska stavba in stavba za storitvene dejavnosti (skupina 123 po CC-SI), stavba za promet in stavba za izvajanje komunikacij (skupina 124 po CC-SI), stavba splošnega družbenega pomena (skupina 126 CC-SI), obredna stavba (razred 1272 po CC-SI) in druga nestanovanjska stavba, če je namenjena javni rabi, in javna površina, kot so jana cesta, ulica, trg, tržnica, igrišče, parkirišče, pokopališče, park, zelenica, rekreacijska površina.

Gradbena inšpekcija je nadzor usmerila predvsem v objekte, v katerih se zadržuje veliko ljudi. GZ-1 za neskladno določa uporabo objekta ali dela objekta brez uporabnega dovoljenja, v nasprotju z izdanim gradbenim dovoljenjem ali v nasprotju z uporabnim dovoljenjem. Za začetek uporabe objekta, za katerega je predpisana pridobitev gradbenega dovoljenja, je treba imeti uporabno dovoljenje, razen za nezahtevni objekt. Objekte je treba uporabljati v skladu z uporabnim in gradbenim dovoljenjem. Cilj bo preprečitev uporabe tistih objektov, ki nimajo uporabnega oziroma gradbenega dovoljenja (8. člen GZ-1). Več o tem bomo opisali pri izvedeni usmerjeni akciji.

Objekti morajo izpolnjevati bistvene zahteve glede na namen, vrsto, velikost, zmogljivost, predvidene vplive ter druge značilnosti objekta in druge zahteve. Bistvene zahteve so gradbenotehnične lastnosti, ki jih morajo izpolnjevati objekti za zagotavljanje njihove varne in učinkovite uporabe. Gradbena inšpekcija je v letu 2023 tudi nadzorovala izpolnjevanje predpisanih bistvenih zahtev za objekte, ki spadajo v pristojnost gradbene inšpekcije. Nadzor smo izvajali predvsem pri stanovanjskih objektih, javnih objektih, gostinskih objektih in poslovnih stavbah, pri tistih objektih, ki imajo vplive na okolje, pri objektih, ki so zahtevni objekti po predpisih o graditvi objektov, in pri rekonstrukcijah starih objektov, predvsem v mestnih jedrih in na drugih gosto naseljenih območjih. Uresničevali smo tudi cilj zagotovitve izpolnjevanja bistvenih zahtev za objekte (9. člen ZGO-1,15. člen GZ, 25. člen GZ-1) in bistvenih lastnosti objektov (13. člen ZGO-1) ter drugih zahtev za objekte (15. in 24. člen GZ oziroma 25. in 34. člen GZ-1). Po 1. juniju 2018, ko se je začel uporabljati GZ, se za nadzor nad izpolnjevanjem bistvenih zahtev in nad izpolnjevanjem pogojev, določenih v gradbenem in uporabnem dovoljenju, predvideva pristojnost različnih inšpektorjev, in sicer glede na delovno področje, v katero te bistvene zahteve in pogoji spadajo, razen če drug zakon ne določa drugače. Temu sledi tudi GZ-1. Gre torej za primere, ko predpisane bistvene zahteve ali določeni pogoji v gradbenem ali uporabnem dovoljenju spadajo v pristojnost oziroma na delovno področje drugega ministrstva, ne ministrstva, pristojnega za graditev. V teh primerih v skladu s pristojnostjo, ki jo vzpostavljata GZ in GZ-1, nadzor nad njimi prevzame inšpekcija, ki deluje na tem delovnem področju.

V letu 2023 smo nadzirali prijave začetka gradnje, ki je pomembna predpisana faza procesa graditve po GZ oziroma GZ-1. GZ določa, da morajo investitorji, ki so pridobili gradbeno dovoljenje (edina izjema je sprememba namembnosti objektov), pred začetkom gradnje objektov prijaviti začetek gradnje. Investitorji morajo pred začetkom gradnje obvezno prijaviti vse gradnje, začete po 1. juniju 2018, ne glede na to, kdaj so pridobili gradbeno dovoljenje ali kdaj je gradbeno dovoljenje postalo pravnomočno. GZ v 63. členu določa, da mora investitor pri pristojnem upravnem organu za gradbene zadeve osem dni pred začetkom izvajanja gradnje objekta, za katerega se zahteva gradbeno dovoljenje, razen pri spremembi namembnosti, prijaviti začetek gradnje. Prijava se vloži na obrazcu. K prijavi se priložijo:

* zapisnik o zakoličenju iz 60. člena tega zakona;
* dokumentacija za izvedbo gradnje s podatki, določenimi v predpisu iz osmega odstavka 29. člena GZ, če se ta zahteva v skladu z 61. členom tega zakona, ki sta jo podpisala projektant in vodja projekta, pri čemer je njen sestavni del tudi njuna podpisana izjava, da so v dokumentaciji za izvedbo gradnje v celoti izpolnjene zahteve iz 15. člena tega zakona;
* pri odstranitvi manj zahtevnega in zahtevnega objekta: načrt gospodarjenja z odpadki v skladu s predpisom, ki ureja ravnanje z gradbenimi odpadki, in dokumentacija za odstranitev z vsebino, določeno v predpisu iz osmega odstavka 29. člena tega zakona, ki ga izdelata pooblaščeni arhitekt ali inženir;
* če se ob izvajanju gradbenih del pridobiva nekovinska mineralna surovina v skladu s predpisi, ki urejajo rudarstvo: količina in opis načina uporabe te mineralne surovine;
* če gre za odstranitev objekta kulturne dediščine: posnetek dejanskega stanja; in
* če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi: mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov.

V zadevah, v katerih se je nadzor nad prijavo začetka gradnje začel po 1. juniju 2022, pa smo upoštevali določila 76. člena GZ-1. Bistvena novost nadzora gradbene inšpekcije po GZ-1 je nadzor nad plačilom komunalnega prispevka. Prvi odstavek 76. člena GZ-1 tako določa, da se po pravnomočnosti oziroma dokončnosti gradbenega dovoljenja za zahtevni objekt in manj zahtevni objekt prijavi začetek gradnje z naslednjimi podatki in dokumentacijo:

* zakoličbeni zapisnik iz 75. člena GZ-1, kadar je ta zahtevan;
* projektna dokumentacija za izvedbo gradnje, izdelana v skladu s predpisom iz desetega odstavka 39. člena tega zakona, če se ta zahteva v skladu s 73. členom tega zakona, ki sta jo podpisala projektant in vodja projektiranja, pri čemer je njen sestavni del tudi njuna podpisana izjava, da so v projektni dokumentaciji za izvedbo gradnje v celoti izpolnjene zahteve iz 25. člena tega zakona;
* podatki o nadzorniku ter osebno ime in identifikacijska številka vodje nadzora;
* potrdilo občine o plačanem komunalnem prispevku, če tako določa zakon, ki ureja prostor;
* mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov, če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi, ki morajo biti izvedeni pred začetkom gradnje;
* pravnomočno okoljevarstveno dovoljenje, če tako določa zakon, ki ureja varstvo okolja.

K prijavi začetka gradnje za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter, se namesto projektne dokumentacije iz druge alineje prvega odstavka 76. člena priloži projektna dokumentacija za odstranitev, s katero se zagotovi varna in gospodarna izvedba odstranitve. Ne glede na prvi odstavek 76. člena GZ-1 se lahko pred prijavo začetka gradnje prijavijo pripravljalna dela na gradbišču, pri čemer prijava pripravljalnih del vsebuje le podatke, dokumentacijo in dokazila iz prvega odstavka tega člena, ki se nanašajo na ta dela. Če se prijava začetka gradnje nanaša na dela, potrebna za izvedbo izravnalnih ukrepov, ki se izvajajo neodvisno in predčasno od predmeta izdaje gradbenega dovoljenja, k tej prijavi ni treba priložiti mnenja organizacije, pristojne za ohranjanje narave, da so pogoji za delovanje izravnalnih ukrepov izpolnjeni. Po pravnomočnosti oziroma dokončnosti gradbenega dovoljenja za nezahtevni objekt se prijavi začetek gradnje, ki vsebuje podatke o izvajalcu ali nadzorniku in potrdilo občine o plačanem komunalnem prispevku, če gre za obveznost v skladu zakonom, ki ureja prostor.

Ker je prijava začetka gradnje zelo pomembna faza pri graditvi objektov, je akcija gradbene inšpekcije usmerjena v nadzor, ali se gradnja, za katero je predpisana prijava začetka gradnje, izvaja na podlagi prijave, predpisane dokumentacije za izvedbo gradnje in z imenovanjem nadzornika. Podatke za akcijo v zvezi s prijavo začetka gradnje smo pridobili iz Prostorskega informacijskega sistema (PIS) oziroma elektronskega obvestila o prijavi začetka gradnje, če je gradbeni inšpektor tako obvestilo prejel. V zvezi s tem smo v letu 2023 izvedli tudi usklajeno akcijo, in sicer nadzor nad prijavo začetka gradnje. Ugotovitve akcije so navedene v nadaljevanju.

Gradbena inšpekcija je v zvezi z zagotavljanjem izpolnjevanja predpisanih bistvenih zahtev za objekte izvajala tudi usklajeni nadzor nad delom udeležencev pri graditvi objektov oziroma na gradbiščih, s katerim je preverjala, ali izvajalci pri graditvi objektov izpolnjujejo pogoje za opravljanje svojega dela, kot je določeno s 16. členom GZ-1, v povezavi s pristojnostmi nadzora, opredeljenimi z določili Zakona o preprečevanju dela in zaposlovanja na črno. Preverili smo tudi, ali investitorji in nadzorniki kot udeleženci pri graditvi objektov izpolnjujejo z zakonom določene obveznosti in pogoje za opravljanje svojega dela.

Leta 2023 smo na gradbiščih opravili usmerjeno akcijo nadzora nad delom udeležencev pri graditvi objektov. Preverjali smo, ali udeleženci pri graditvi objektov izpolnjujejo z zakonom določene obveznosti in pogoje za opravljanje svojega dela (investitor, izvajalec, nadzornik in podobno) ter ali se izvaja gradnja na podlagi prijave začetka gradnje in predpisane dokumentacije za izvedbo gradnje, kot to določa zakon. Preverjali smo tudi, ali je gradbišče označeno in zaščiteno, kot to določajo GZ-1 in podzakonski predpisi, izdani na njegovi podlagi, med katere spada tudi Pravilnik o gradbiščih.

Gradbena inšpekcija je preverjala, ali udeleženci pri gradnji objektov izpolnjujejo predpisane pogoje. Po GZ-1 so udeleženci pri graditvi objektov investitor, projektant, nadzornik in izvajalec.

Investitorjeve obveznosti so določene v 13. členu GZ-1, projektantove obveznosti določa 14. člen GZ-1, obveznosti nadzornika 15. člen GZ-1, naloge izvajalca pa določa 16. člen GZ-1. ZAID določa pogoje za pooblaščene arhitekte in inženirje ter gospodarske subjekte, ki opravljajo arhitekturno in inženirsko dejavnost.

Če se ugotovi opravljanje dejavnosti, ki spada v opis poklicnih nalog pooblaščenih arhitektov in inženirjev, pa ti ne izpolnjujejo predpisanih pogojev za opravljanje dejavnosti, ali če uporabljajo naziv arhitekturni, krajinskoarhitekturni, geodetski ali inženirski biro in ne izpolnjujejo predpisanih pogojev, se ukrepa prekrškovno po 53. členu ZAID. Če je bilo ugotovljeno, da udeleženci pri graditvi objektov ne izpolnjujejo predpisanih pogojev, smo ukrepali v skladu z določili GZ-1.

Pred začetkom izvajanja del morata tako investitor kot izvajalec izpolniti predpisane obveznosti (78. člen GZ-1). Po GZ-1 mora izvajalec zagotoviti varnost objekta, življenja in zdravja ljudi in mimoidočih ter varnost prometa, sosednjih objektov in okolice. Investitor mora pred začetkom novogradnje, rekonstrukcije ali odstranitve zahtevnih in manj zahtevnih objektov zagotoviti, da se gradbišče ogradi in zavaruje v skladu z načrtom organizacije gradbišča ter označi z gradbiščno tablo. Gradbišče mora biti ograjeno in označeno z gradbiščno tablo od začetka gradnje do pridobitve uporabnega dovoljenja oziroma dokončanja odstranitve objekta. Če gradnja meji na javne površine, je treba vzdolž teh površin gradbišče ograditi in zavarovati v času izvajanja del tudi pri novogradnji nezahtevnih in enostavnih objektov, manjši rekonstrukciji, vzdrževanju zunanjosti objektov ali odstranitvi zahtevnih ali manj zahtevnih objektov. V času izvajanja gradnje objektov, za katere je predpisano gradbeno dovoljenje, razen pri spremembi namembnosti in nezahtevnem objektu, morajo biti na gradbišču v papirni ali elektronski obliki dostopni gradbeno dovoljenje, projektna dokumentacija za izvedbo gradnje za celoto, ali če se gradnja objekta izvaja v več etapah, za posamezne etape gradbeni dnevnik, načrt organizacije gradbišča, kadar je ta predpisan, in načrt gospodarjenja z odpadki, kadar je ta predpisan. V času izvajanja odstranitve zahtevnega objekta morata biti na gradbišču dostopna projektna dokumentacija za izvedbo in načrt gospodarjenja z odpadki, kadar je ta predpisan. Ograditev gradbišča ni potrebna pri gradnji linijskih gradbenih inženirskih objektov, ki se uvrščajo med enostavne objekte, za katere je dovolj le, da se ustrezno označi mesto izkopa.

Ustreznost gradbenih proizvodov je eden bistvenih pogojev za doseganje oziroma izpolnjevanje bistvenih in drugih zahtev za objekte. Nova ureditev trga po vključitvi Slovenije v EU ter s tem preprostejši pretok blaga, storitev in delovne sile v okviru EU sta povzročila še večje zanimanje tretjih držav za prodajo na slovenskem trgu. Zato je potrebna večja pozornost gradbene inšpekcije pri nadzoru nad vgrajevanjem gradbenih proizvodov in opravljanju storitev s področja graditve objektov tako pri pravnih kot pri fizičnih osebah iz držav članic EU in tretjih držav. V objekte se vgrajujejo gradbeni materiali in proizvodi, ki so bili dani na trg ali jim je bila omogočena dostopnost na trgu v skladu s predpisi, ki urejajo gradbene in druge proizvode, ki izpolnjujejo zahteve iz predpisov, ki urejajo tehnične zahteve za proizvode in ugotavljanje skladnosti, ter predpisov, ki urejajo splošno varnost proizvodov. GZ-1 predvideva ukrepanje gradbene inšpekcije, kadar se v objekt vgrajujejo neustrezni gradbeni proizvodi. Tako kot prejšnja leta smo v zvezi s tem tudi v letu 2023 sodelovali s tržno inšpekcijo. S tem želimo zagotoviti kakovost gradbenih proizvodov (38. člen GZ-1) ter zagotavljati izpolnjevanje bistvenih in drugih zahtev za objekte (25. člen GZ-1).

V objekte se vgrajujejo gradbeni materiali in proizvodi, ki so bili dani na trg ali jim je bila omogočena dostopnost na trgu v skladu s predpisi, ki urejajo gradbene in druge proizvode, ki izpolnjujejo zahteve iz predpisov, ki urejajo tehnične zahteve za proizvode in ugotavljanje skladnosti, ter predpisov, ki urejajo splošno varnost proizvodov. Vgrajeni morajo biti tako, da objekti lahko dosežejo namen, kot ga določa zakon, in sicer glede na način vgradnje posameznih vrst gradbenih in drugih proizvodov, glede na dele objektov, v katere se gradbeni in drugi proizvodi z izbranimi lastnostmi lahko vgradijo, glede na način dokazovanja primernosti vgradnje in glede na druge zahteve, s katerimi se zagotovi, da vgrajeni materiali omogočajo izpolnjevanje bistvenih zahtev za objekte. Z nadzorom nad vgrajevanjem gradbenih proizvodov smo želeli zagotoviti vgrajevanje gradbenih proizvodov, ki izpolnjujejo pogoje iz predpisov, ki urejajo dajanje gradbenih proizvodov na trg, oziroma izpolnjevanje lastnosti za vgradnjo glede na načrtovane in predpisane zahteve. V ta namen smo leta 2023 ponovili akcijo preverjanja ustreznosti vgrajenih gradbenih proizvodov v objekte. Poročilo o opravljeni akciji sledi v nadaljevanju.

Gradbena inšpekcija v letu 2023 ni ugotovila oziroma zaznala kršitev Zakona o preprečevanju dela in zaposlovanja na črno. Pri tem dodajamo, da za inšpektorat po zdajšnjih predpisih o opravljanju nadzora ni določb, ki bi bile neposredno povezane s preprečevanjem zaposlovanja na črno, zato se ta nadzor izvaja le posredno, s preverjanjem pogodb med udeleženci pri graditvi, pooblastil izvajalcev, vodij del, nadzornikov in podobnega v okviru rednih in izrednih pregledov gradbišč, medtem ko se glede na okvir pristojnosti preprečuje delo na črno tako, da se pri udeležencih pri graditvi objektov (izvajalec, nadzornik, projektant) in subjektih, ki opravljajo geodetsko dejavnost, preverja, ali izpolnjujejo pogoje za opravljanje take dejavnosti. Na splošno v tem delu nadzora ni ugotovljenih večjih nepravilnosti, vendar pa je zaradi preprečevanja dela na črno treba nadzor opravljati nenehno.

Z dnem začetka veljavnosti Zakona o rudarstvu so prenehale veljati določbe in deli ZGO-1, ki so obravnavali nelegalne kope. Nelegalni kop pomeni, da se na določenem območju izvaja ali je bilo izvedeno nezakonito rudarsko delo. Gradbeni inšpektorji so v letu 2023 v petih zadevah opravili postopkovna dejanja v zvezi z nelegalnimi kopi.

S spremembo ZRud-1, ki je začel veljati 28. decembra 2013, so določeni tudi ukrepi posameznih inšpektorjev v primeru nezakonitega izvajanja rudarskih del. Tako so gradbeni inšpektorji pristojni za nadzor nad nezakonitim izvajanjem rudarskih del na stavbnih zemljiščih in za nadzor nad gradnjo dodatne rudarske infrastrukture zunaj rudniških prostorov v skladu s predpisi, ki urejajo graditev objektov. Nezakoniti rudarski deli sta raziskovanje mineralnih surovin brez dovoljenja za raziskovanje in izkoriščanje mineralnih surovin brez koncesije za izkoriščanje.

Tudi Uredba o odlagališčih odpadkov, ki je začela veljati 22. februarja 2014, določa pristojnosti gradbene inšpekcije, in sicer v tretjem odstavku 53. člena določa, da pristojno ministrstvo odloči o spremembi okoljevarstvenega dovoljenja iz prvega odstavka 53. člena, če iz poročila inšpektorata, pristojnega za graditev, izhaja, da so izpolnjene vse zahteve v zvezi z zapiranjem odlagališča v skladu s to uredbo. Leta 2023 je gradbena inšpekcija Agenciji Republike Slovenije za okolje v zvezi z odločanjem o spremembi okoljevarstvenega dovoljenja iz prvega odstavka 53. člena Uredbe o odlagališčih odpadkov poslala eno poročilo o izpolnjevanju vseh zahtev v zvezi z zapiranjem odlagališča v skladu s to uredbo.

Izvajanje upravnih izvršb inšpekcijskih odločb po drugi osebi je gradbena inšpekcija opravljala v skladu z zakonodajo in svojimi prednostnimi nalogami pri izvršilnih postopkih ter glede na vrstni red izvršb. V metodologiji so pri upravnih izvršbah navedeni določeni parametri za točkovanje objektov, pri katerih so upoštevani javni interes, zdravje in varnost ljudi ter podobno. Cilj izvršb je bil zmanjšati število nelegalnih gradenj in drugih nezakonitosti ter s tem preprečevati nastajanje novih nelegalnih gradenj in drugih nezakonitosti.

V letu 2023 je bila opravljena ena izvršba po drugi osebi, in sicer v zvezi z zavarovanjem in ograditvijo nevarnega manj zahtevnega objekta.

ZUP v drugem odstavku 297. člena določa, da lahko organ, ki opravlja izvršbo, s sklepom naloži zavezancu, naj založi znesek, potreben za kritje izvršilnih stroškov, proti poznejšemu obračunu. Izdaja sklepov o založitvi sredstev se v letu 2023 ni izvajala.

Gradbena inšpekcija izvaja izvršbe v skladu z zakonodajo in svojimi prednostnimi nalogami v izvršilnih postopkih. Izvršba po drugi osebi se opravi, ko pride na vrsto na izvršilnem seznamu. Obseg in količino izvršb po drugi osebi določajo predvsem višina s proračunom zagotovljenih denarnih sredstev, namenjenih za izvršbe, ter velikost in zapletenost izvršbe. Postopke izvršb podaljšujejo tudi odlogi izvršb po 156.a členu ZGO-1 in 293. členu ZUP ter odlogi, odobreni na podlagi 104. in 105. člena GZ-1. V letu 2023 sta bila za izvršbe po drugi osebi sprejeta proračun v višini 607.882,00 EUR in veljavni proračun v višini 83.882,00 EUR. Razlika med sprejetim proračunom in veljavnim proračunom v višini 524.000,00 EUR je bila septembra 2023 prerazporejena na Geodetsko upravo Republike Slovenije. V letu 2023 je bilo za rušenje nedovoljeno zgrajenih objektov porabljenih 2.735,91 EUR.

Leta 2023 so v 244 zadevah izvršbo izpeljali inšpekcijski zavezanci. V 171 zadevah je bilo pridobljeno upravno dovoljenje oziroma so bili objekti legalizirani. V letu 2023 je bilo odločeno o 68 zaprosilih o odlogu izvršbe inšpekcijskih ukrepov po 293. členu ZUP in 156.a členu ZGO-1F. Odobrenih je bilo 32 odlogov izvršb, 26 je bilo zavrnjenih in 10 zavrženih.

V letu 2023 je bila nepravilnost odpravljena v skupno 416 zadevah.

Popravek za leto 2022, kjer je bilo na strani 30 pomotoma zapisano »Leta 2022 so v 115 zadevah izvršbo izpeljali inšpekcijski zavezanci. V letu 2022 je bila nepravilnost odpravljena v skupno 349 zadevah«, urejamo s pravilnim zapisom: »Leta 2022 so v 278 zadevah izvršbo izpeljali inšpekcijski zavezanci. V letu 2022 je bila nepravilnost odpravljena v skupno 512 zadevah.«

V letu 2023 je gradbena inšpekcija izvrševanje inšpekcijskih odločb zagotavljala tudi z izrekanjem denarnih kazni, da je kršilce prisilila k upoštevanju in izvrševanju inšpekcijskih ukrepov, s čimer je želela zagotoviti upoštevanje inšpekcijskih ukrepov. Tako smo izdali 335 sklepov z denarno prisilo in 163 sklepov z izrečeno denarno kaznijo v skupnem znesku 498.800,00 EUR.

Na tem mestu dodajamo popravek letnega poročila o delu za leto 2022, kjer je bilo na strani 30 pomotoma zapisano »Tako smo izdali 297 sklepov z denarno prisilo in 112 sklepov z izrečeno denarno kaznijo v skupnem znesku 196.000,00 EUR«, s pravilnim zapisom: »Tako smo izdali 395 sklepov z denarno prisilo in 185 sklepov z izrečeno denarno kaznijo v skupnem znesku 805.500,00 EUR.«

V letu 2023 je bilo izrečenih 27 opozoril na podlagi 33. člena Zakona o inšpekcijskem nadzoru, ki določa, da če inšpektor pri opravljanju nalog inšpekcijskega nadzora odkrije nepravilnosti in oceni, da je glede na pomen dejanja zadosten ukrep opozorilo, najprej le ustno opozori na nepravilnosti in na njihove posledice ter določi rok za njihovo odpravo. Inšpektor svoje ugotovitve, izrečeno opozorilo in rok za odpravo pomanjkljivosti navede v zapisniku.

Izvajali smo tudi nadzor nad priključevanjem nedovoljenih gradenj na gospodarsko javno infrastrukturo, saj zakon določa, da gradbeni inšpektor z odločbo naloži upravljavcu infrastrukture, naj izvede odklop. Če je nedovoljena gradnja priključena prek legalne gradnje, naloži tudi njen odklop. Z odklopi oziroma preprečevanjem priklopov nedovoljenih objektov želimo zmanjšati število nedovoljenih gradenj. V štirih zadevah je bil odrejen tudi odklop nedovoljene gradnje z gospodarske javne infrastrukture.

Na nedovoljenih gradnjah smo označevali izrečene inšpekcijske ukrepe in prepovedi, kot to predvidevata GZ in GZ-1. V skladu s 96. členom GZ inšpektor po vročitvi inšpekcijske odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi s tablo ne glede na to, ali je inšpekcijski zavezanec oziroma lastnik navzoč. Na tabli morajo biti podatki o organu, ki je izdal odločbo, o vrsti kršitve, o izrečenem ukrepu ter številka in datum odločbe. Označitev se ne izvede, kadar za gradnjo ni predpisano gradbeno dovoljenje in pri nezahtevnih objektih. Novela GZ-1 pa v 110. členu določa, da pristojni inšpektor po vročitvi odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi le s tablo z navedbo, da je izrečen inšpekcijski ukrep. S tem ukrepom smo uresničevali cilj odvračanja od nadaljevanja gradnje, seznanitve vseh deležnikov z izrečenim inšpekcijskim ukrepom in odvrnitve njihovega sodelovanja v procesu gradnje, hkrati pa tudi morebitne dejanske ali mogoče uporabnike objekta seznanjali z izrečenimi inšpekcijskimi ukrepi. Še zlasti pomembni so ti ukrepi pri nevarnem objektu, pri katerem je ugotovljena neposredna nevarnost za zdravje in življenje ljudi ter premoženje večje vrednosti. V letu 2023 je bilo opravljenih 172 označitev izrečenega inšpekcijskega ukrepa in prepovedi (samo na podlagi odločb, izdanih po GZ oziroma GZ-1). Kadar je zavezanec takoj upošteval inšpekcijski ukrep ali odpravil ugotovljene nepravilnosti, smo upoštevali ekonomičnost postopka, in da bi se izognili nepotrebnim stroškom za zavezance, označitev ni bila izvedena. V letu 2023 smo javnost in posamezne osebe redno obveščali o inšpekcijskih ukrepih in delu inšpekcije.

### PREKRŠKOVNI POSTOPEK

Po ZP-1 o prekrških odločajo prekrškovni organi. To so upravni in drugi državni organi ter nosilci javnih pooblastil, ki nadzorujejo izvajanje zakonov in uredb, s katerimi so prekrški določeni. Postopek o prekršku se začne po uradni dolžnosti, ko prekrškovni organ v okviru svoje pristojnosti opravi kakršno koli dejanje, ali z vložitvijo pisnega predloga oškodovanca, državnega tožilca ali državnega organa, nosilca javnih pooblastil ali samoupravne lokalne skupnosti.

Pri ugotovljenem prekršku se storilcu izreče globa, vendar pa lahko pooblaščena uradna oseba prekrškovnega organa kršilca namesto izreka sankcije samo opozori, če je storjeni prekršek neznatnega pomena in pooblaščena uradna oseba presodi, da je opozorilo glede na pomen dejanja zadosten ukrep.

Vodenje prekrškovnih postopkov je bilo redno delo. V letu 2023 je bilo prejetih 97 predlogov za uvedbo postopka o prekršku, uvedenih je bilo 213 postopkov o prekršku in rešenih 249 prekrškovnih postopkov.

Vodenje prekrškovnih postopkov je bilo redno delo. Gradbeni inšpektorji so v letu 2023 uvedli 213 prekrškovnih postopkov. Izdanih je bilo 41 odločb o prekršku v skupni višini izrečenih glob 157.100,00 EUR in 88 plačilnih nalogov po ZP-1 v skupni višini izrečenih glob 59.060,00 EUR. Izdanih je bilo tudi 95 prekrškovnih opominov.

V prekrškovnih postopkih je bilo vloženih 12 zahtev za sodno varstvo in devet napovedi zahteve za sodno varstvo. Gradbena inšpekcija je v letu 2023 prejela 17 odločitev o zahtevi za sodno varstvo, v katerih je sodišče v štirih zadevah ustavilo postopek (23,5 odstotkov), v osmih zadevah je zahtevo za sodno varstvo zavrnilo in potrdilo odločitev gradbene inšpekcije (47 odstotkov), v eni zadevi je spremenilo globo (5,9 odstotka), v dveh zadevah je globo spremenilo v opomin (11,8 odstotka) ter v dveh zadevah zavrglo zahtevo za sodno varstvo (11,8 odstotkov). Natančnejše stanje s podatki o dejanjih in ukrepih gradbene inšpekcije v okviru prekrškovnih postopkov v letu 2023 prikazuje preglednica 11.

Preglednica 11: Dejanja in ukrepi gradbene inšpekcije v okviru prekrškovnih postopkov v letu 2023

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** | **Št. zahtev za napoved za ZSV** |
| 213 | 2 | 88 | 41 | 95 | 12 | 9 |

V preglednici 12 so prikazane skupna višina izrečenih glob, prikazana kot nastanek terjatve, višina plačil izrečenih glob kot plačilo terjatve in višina plačil izrečenih glob s priznanim 50-odstotnim popustom.

Preglednica 12: Terjatve v prekrškovnih postopkih gradbene inšpekcije v letu 2023

|  |  |
| --- | --- |
|  | **Prekrškovna globa (v EUR)** |
| Nastanek terjatve | 216.160,00  |
| Plačilo terjatev | 161.600,00 |
| Plačilo s 50-odstotnim popustom | 68.300,00 |

### AKCIJE V LETU 2023

V letu 2023 je bilo opravljenih več skupnih akcij gradbene inšpekcije, to je preveritev stanja, da bi ugotovili in preprečili večji obseg kršitev ter zaščitili javni interes. Tako je v letu 2023 potekalo šest akcij nadzora, in sicer nadzor nad:

* preprečevanjem nedovoljenih gradenj objektov v zadevah, v katerih ni podana pobuda,
* vgrajevanjem gradbenih proizvodov,
* prijavo začetka gradnje,
* delom udeležencev pri graditvi objektov,
* gradnjo, uporabo in izpolnjevanjem bistvene zahteve univerzalne graditve in rabe gostinskih stavb,
* nakupovalnih središč in stavb splošnega družbenega pomena.

V letu 2023 sta bili opravljeni tudi dve akciji z drugimi inšpekcijami, in sicer:

* nadzor nad gradnjo in uporabo gostinskih stavb,
* nadzor z delovno inšpekcijo na področju nadzora gradbišč.

Glede na potrebe po skupnih akcijah, ugotovljene v preteklosti, je gradbena inšpekcija v letu 2023 z delovno inšpekcijo vnovič opravila skupni nadzor nad gradbišči. V koordinirani akciji nadzorov nad večjimi gradbišči je bilo pregledanih desetih večjih gradbišč.

V letu 2023 je gradbena inšpekcija v skupni akciji s Tržnim inšpektoratom Republike Slovenije (v nadaljnjem besedilu: TIRS) pregledala deset gostinskih stavb. Skupna akcija je bila usmerjena v nadzor nad gradnjo in uporabo gostinskih stavb.

Pri gradnji novega odlagališča nizko- in srednjeradioaktivnih odpadkov (NSRAO) v Vrbini smo načrtovali skupni ogled z Inšpekcijo za sevalno in jedrsko varnost v sklopu akcije Nadzor nad delom udeležencev pri graditvi objektov, vendar do ogleda ni prišlo, saj se gradnja še ni začela.

V nadaljevanju so kratki opisi vsake posamezne akcije in poročilo o stanju oziroma ukrepih.

#### AKCIJA NADZORA NAD PREPREČEVANJEM NEDOVOLJENIH GRADENJ OBJEKTOV V ZADEVAH, V KATERIH NI PODANA POBUDA

Gradbena inšpekcija Inšpektorata Republike Slovenije za naravne vire in prostor (IRSNVP) je med 1. februarjem 2023 in 23. majem 2023\* izvedla koordinirano akcijo v zvezi z nadzorom preprečevanja nedovoljenih objektov v zadevah, kjer ni podane pobude (v nadaljnjem besedilu: akcija). Akcija je bila usmerjena v odkrivanje nedovoljenih gradenj, predvsem na varovanih območjih, pa tudi na drugih območjih, v zvezi z objekti, kjer ni podane pobude oziroma prijave. Tako je bilo pri izvedbi akcije treba upoštevati, da je akcija nadzora prvenstveno usmerjena v objekte v gradnji in ne v že zgrajene in vseljene objekte. Gradbeni inšpektorji so z rednimi pregledi območij, ki jih nadzirajo, preverjali, ali je bilo za gradnjo oziroma objekt pridobljeno gradbeno dovoljenje. V primerih, ko je bilo ugotovljeno, da je gradnja dovoljena, so preverjali tudi skladnost objekta z izdanim gradbenim dovoljenjem.

V primeru, ko je bilo v sklopu akcije ugotovljen nedovoljen objekt, je gradbeni inšpektor izrekel ukrep skladno z določili Gradbenega zakona (Uradni list RS, št. [199/21](http://www.uradni-list.si/1/objava.jsp?sop=2021-01-3972) in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljnjem besedilu: GZ-1).

\*Podatki na dan 23. maja 2023.

V akciji je sodelovalo 29 gradbenih inšpektorjev IRSNVP. Od 100 načrtovanih inšpekcijskih pregledov oziroma nadzorov je bilo uvedenih 81 postopkov, od teh 75 upravnih inšpekcijskih postopkov in šest prekrškovnih postopkov, znotraj katerih je bilo opravljenih 127 rednih inšpekcijskih pregledov oziroma nadzorov. Inšpekcijski nadzor je bil prvenstveno usmerjen v gradnjo zahtevnih in manj zahtevnih objektov, katerih nadzor je v širšem interesu.

V sklopu akcije je bilo opravljenih 127 inšpekcijskih rednih pregledov in šest zaslišanj. V primeru ugotovljenih lažjih nepravilnosti so bili zavezanci v dveh primerih, na podlagi 33. člena Zakona o inšpekcijskem nadzoru, opozorjeni na ugotovljene nepravilnosti ter jim je bil odrejen rok za njihovo odpravo z opozorilom, da bodo, če nepravilnosti ne bodo odpravljene v navedenem roku, izrečeni drugi ukrepi v skladu z GZ-1. Natančnejši podatki na dan 23. maja 2023 o opravljenih dejanjih v zvezi z zapisniki so razvidni iz preglednice 13.

Preglednica 13: Podatki o opravljenih dejanjih v zvezi z zapisniki

|  |  |
| --- | --- |
| **2023** | **Akcija nadzor nad preprečevanjem nedovoljenih objektov v zadevah, kjer ni bilo pobude** |
| Zapisnik: izvršba po I. osebi (legalizacija) | 1 |
| Zapisnik: prekrškovni | 2 |
| Zapisnik: redni kontrolni pregled | 38 |
| Zapisnik: redni kontrolni pregled – izvršba po I. osebi (izvršitev odločbe) | 1 |
| Zapisnik: redni pregled | 76 |
| Zapisnik: redni pregled z zaslišanjem | 12 |
| Zapisnik: ugotovitveni | 8 |
| Zapisnik: zaslišanje | 6 |
| Izrek opozorila po ZIN na zapisnik | 2 |
| Ustavitev postopka na zapisnik | 8 |

V zadevah, ki so bile predmet nadzora v okviru akcije in nepravilnosti niso bile ugotovljene oziroma so bile v času, ko je potekala akcija že odpravljene, so gradbeni inšpektorji postopke ustavili. Tako je bilo na dan 23. maja 2023 izdanih 11 sklepov o ustavitvi postopkov in osem ustavitev postopka na zapisnik.

Natančnejši podatki na dan 23. maja 2023 o dejanjih in ukrepih gradbene inšpekcije v okviru izvedene akcije nadzora nad preprečevanjem nedovoljenih objektov za leto 2023 v zadevah, kjer ni podane pobude, so razvidni iz preglednice 14.

Preglednica 14: Podatki o dejanjih in ukrepih gradbene inšpekcije v okviru izvedene akcije

|  |  |
| --- | --- |
| **2023** | **Akcija nadzor nad preprečevanjem nedovoljenih objektov v zadevah, kjer ni bilo pobude** |
| Dokument: splošno | 14 |
| Dopis: dostava dokumentacije | 28 |
| Dopis: splošni | 15 |
| Dopis: splošno | 17 |
| Dovoljenje: gradbeno ali uporabno | 10 |
| Izjava: o prekršku | 3 |
| Izjava: upravna | 31 |
| Obvestilo: o prekršku z zahtevo za izjavo | 4 |
| Obvestilo: splošno | 6 |
| Odgovor: splošni | 2 |
| Odločba: odklop od infrastrukture | 1 |
| Odločba: opomin | 3 |
| Odločba: prekrškovna | 1 |
| Odločba: upravna | 28 |
| Odločitev sodišča: drugo | 17 |
| Odstop: pravnega sredstva | 1 |
| Poizvedba | 4 |
| Poziv: po ZIN | 49 |
| Predlog: uvedba postopka o prekršku | 2 |
| Predlog: Zemljiška knjiga | 22 |
| Pritožba: na odločbo | 1 |
| Sklep: stroški postopka | 2 |
| Sklep: upravni | 2 |
| Sklep: ustavitev postopka | 11 |
| Sporočilo: o vročanju z javnim naznanilom | 2 |
| Uradni zaznamek: splošno | 34 |
| Uradni zaznamek: vpogled v CRP | 7 |
| Uradni zaznamek: vpogled v uradne evidence | 126 |
| Vabilo: splošno | 4 |
| Vloga: splošno | 1 |

Grafikon 1: Število izdanih upravnih odločb glede na celotno število upravnih postopkov

V akciji preprečevanja nedovoljenih objektov – 2023 je bilo skupno izdanih 28 inšpekcijskih odločb.

Odkritih je bilo 20 nelegalnih objektov po GZ, za katere so bile na podlagi prvega odstavka 93. člena GZ-1 izdane odločbe, s katerimi so gradbeni inšpektorji odredili ustavitev gradenj ter rok za odstranitev objektov. Gradbeni inšpektorji so v sklopu akcije odkrili tudi tri neskladne objekte, za katere so bile na podlagi 95. člena GZ-1 izdane odločbe. Skupno je tako bilo ugotovljenih 23 nedovoljenih objektov.

V zvezi z uporabo objekta brez uporabnega dovoljenja je bila na podlagi 96. člena GZ-1 izdana odločba, s katero je gradbeni inšpektor odredil rok za prenehanje njegove uporabe.

V zvezi z ugotovljenimi nepravilnostmi pri sami gradnji pa so gradbeni inšpektorji izdali štiri odločbe za odpravo nepravilnosti na podlagi 98. člena GZ-1. Ugotovljene nepravilnosti so se nanašale na:

– označitev gradbišča s tablo, na kateri so navedeni vsi udeleženci pri graditvi objekta;

– neograditev in nezavarovanje gradbišča pred začetkom del v skladu z načrtom ureditve gradbišča.

V vseh zadevah, vključenih v akcijo, pa še niso bili pridobljeni vsi podatki, na osnovi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od skupno uvedenih 75 upravnih inšpekcijskih postopkov še ni odločeno v 30 zadevah, kar pomeni 40 % takih zadev.

V zvezi z vodenjem prekrškovnih postopkov je bilo v sklopu akcije uvedenih šest prekrškovnih postopkov ter izdana ena prekrškovna odločba po ZP-1 v skupni višini izrečene globe 12.500,00 EUR. Ugotovljeni prekršek se je nanašal na gradnjo brez gradbenega dovoljenja.

Pri izvedbi akcije nadzora nad preprečevanjem nedovoljenih gradenj objektov še vedno ugotavljamo, da je odstotek ugotovljenih nelegalnih gradenj pri ciljno usmerjenih rednih nadzorih terena (ni podane prijave ali pobude) previsok, vendar primerljiv z rezultatom akcije prejšnjih let, saj ni prišlo do izboljšanja stanja na terenu. Gradbeni inšpektorji so pri izvedbi predmetne akcije v skupaj 75 uvedenih inšpekcijskih postopkih že odločili v 45 zadevah. V teh je bilo do 23. maja 2023 odkritih 23 nedovoljenih objektov, kar je 51,1 % preverjenih objektov. Delež vseh izdanih odločb v postopkih, v katerih je že bilo odločeno, je 62-%.

Glede na to, da v 30 obravnavanih inšpekcijskih zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da se bo odstotek ugotovljenih nedovoljenih objektov po končanju vseh upravnih zadev spremenil.

Do zdaj pridobljeni rezultati predmetne akcije preprečevanja nedovoljenih gradenj objektov v letu 2023 kažejo, da je še več kot pol objektov v gradnji nedovoljenih (51,1%). Rezultati akcije tako še vedno kažejo, da se stanje na terenu v primerjavi s prejšnjimi leti ni izboljšalo.

Grafikon 2: Število nedovoljenih objektov v že odločenih upravnih postopkih

Ocenjujemo, da je bila tudi letošnja akcija nadzora nad preprečevanjem nedovoljenih gradenj objektov v zadevah, kjer ni bilo podane pobude, uspešna. Znova smo odkrili veliko objektov, ki se gradijo brez ustreznih dovoljenj in potrdili, da le z rednimi pregledi na terenu med gradnjo zagotavljamo manjši delež gradenj, ki se začnejo izvajati brez predpisanega ustreznega gradbenega dovoljenja.

Vsakoletne ugotovitve gradbene inšpekcije ob izvedbi akcije nadzora nad gradnjo objektov v zadevah, kjer ni podane pobude, kažejo na to, da samo z inšpekcijskimi ukrepi ne bomo zmanjšali števila gradenj brez ustreznih dovoljenj. Število nedovoljenih objektov se namreč glede na pretekla leta ne zmanjšuje. Ugotovitve že več let zapored kažejo, da je vse več objektov v gradnji brez gradbenih dovoljenj. V letošnji akciji je v zadevah, kjer je že odločeno, ugotovljeno, da je že vsak drugi objekt v gradnji nedovoljen.

#### NADZOR NAD VGRAJEVANJEM GRADBENIH PROIZVODOV

Usklajena akcija nadzora na gradbiščih nad vgrajevanjem gradbenih proizvodov, načrtovana z letnim načrtom nalog gradbene inšpekcije IRSNVP, je potekala od 1. marca do 1. novembra 2023 po vsej Sloveniji. Cilj akcije je bil ugotoviti stanje na področju vgrajevanja gradbenih proizvodov – ali izvajalec gradbenih del dobavlja in vgrajuje izključno gradbene proizvode, ki ustrezajo nameravani uporabi in so bili dani v promet v skladu s predpisi za dajanje gradbenih proizvodov v promet ter katerih skladnost je potrjena z ustreznimi listinami o skladnosti po 38. členu GZ-1.

Preverjala so se večja gradbišča novogradenj s poudarkom na naslednjih gradbenih proizvodih:

* beton,
* okna,
* drugo (če ni bilo zgornjih gradbenih proizvodov).

Ukrepanje: inšpektorji v inšpekcijskem in prekrškovnem postopku ukrepajo v skladu s pooblastili. Zakonodaja: ZGPro-1, GZ-1 in Uredba 305/11/EU.

Preverjali smo:

* ali ima vgrajeni proizvod oznako CE oziroma izjavo o lastnostih;
* ali sta izjava o lastnosti in oznaka CE popolni (6. člen Zakona o gradbenih proizvodih (Uradni list RS, št. 82/13 – v nadaljnjem besedilu: ZGPro-1) oziroma v skladu s 6. in 8. členom Uredbe EU št. 305/2011 z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS (v nadaljnjem besedilu: Uredba 305/11/EU);
* ali lastnosti proizvoda ustrezajo projektnim zahtevam;
* ali je certifikat o nespremenljivosti lastnosti proizvoda (oziroma certifikat o skladnosti tovarniške kontrole proizvodnje) veljaven;
* ali se izjava sklicuje na veljavne in primerne tehnične specifikacije (na primer (SIST) EN, ETA, STS).

**Ugotovitve:** Gradbena inšpekcija je v letu 2023 opravila koordinirano akcijo v zvezi z nadzorom nad vgrajevanjem gradbenih proizvodov.

V akciji je sodelovalo sedem gradbenih inšpektorjev IRSNVP. Načrtovanih je bilo 50 inšpekcijskih pregledov oziroma nadzorov. Izvedenih je bilo 63. Inšpekcijski nadzor je bil prvenstveno usmerjen v gradnjo zahtevnih in manj zahtevnih objektov, katerih nadzor je v širšem interesu. Uvedenih je bilo 47 upravnih inšpekcijskih postopkov, znotraj katerih je bilo pregledanih 62 proizvodov.

Od pregledanih 61 gradbenih proizvodov za 50 ni bilo ugotovljenih nepravilnosti. Postopki za preostalih 11 proizvodov še niso zaključeni.

Začeta sta bila dva prekrškovna postopka zaradi nesodelovanja inšpekcijskih zavezancev. Po Zakonu o prekrških (ZP-1) je bila izdana ena odločba z opominom (21. čl.), en prekrškovni postopek pa še poteka.

Pregledani proizvodi

* **Beton**

Med 25 pregledanimi betoni za 24 proizvodov ni bilo ugotovljenih nepravilnosti. Za en proizvod je postopek še v teku

* **Okna**

Med 25 pregledanimi okni za 19 proizvodov ni bilo ugotovljenih nepravilnosti. Za preostalih sedem proizvodov so postopki še v teku.

* **Drugo**

Poleg zgoraj navedenih skupin gradbenih proizvodov je bilo pregledanih še 11 drugih proizvodov. Za devet od teh ni bilo ugotovljenih nepravilnosti. Za dva proizvoda sta postopka še v teku.

* **Splošne ugotovitve**

Za 16 % pregledanih proizvodov še niso bili pridobljeni vsi podatki, na osnovi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Preostali postopki niso pokazali nepravilnosti pri vgradnji gradbenih proizvodov.

#### AKCIJA NADZORA NA GRADBIŠČIH IN NAD DELOM UDELEŽENCEV PRI GRADITVI OBJEKTOV

V letu 2023 je bila načrtovana usklajena akcija gradbene inšpekcije v zvezi z nadzorom na gradbiščih in nad udeleženci pri graditvi objektov. Akcija je potekala od 1. februarja do 1. septembra 2023 in je bila usmerjena v temeljno nalogo gradbene inšpekcije, označeno z G2 – bistvene zahteve in izpolnjevanje pogojev.

Zakonodaja:

* Gradbeni zakon 1 (Uradni list RS, št. [199/21](http://www.uradni-list.si/1/objava.jsp?sop=2021-01-3972) in [105/22](http://www.uradni-list.si/1/objava.jsp?sop=2022-01-2603) – ZZNŠPP, v nadaljnjem besedilu: GZ-1),
* Pravilnik o gradbiščih (Uradni list RS, št. [55/08](http://www.uradni-list.si/1/objava.jsp?sop=2008-01-2337), [54/09 – popr.](http://www.uradni-list.si/1/objava.jsp?sop=2009-21-2700), [61/17](http://www.uradni-list.si/1/objava.jsp?sop=2017-01-2914) – GZ in [199/21](http://www.uradni-list.si/1/objava.jsp?sop=2021-01-3972) – GZ-1) se uporablja do uveljavitve oziroma začetka uporabe predpisa, izdanega na podlagi GZ-1,
* Zakon o arhitekturni in inženirski dejavnosti (Uradni list RS, št. [61/17](http://www.uradni-list.si/1/objava.jsp?sop=2017-01-2913) in [133/22](http://www.uradni-list.si/1/objava.jsp?sop=2022-01-3213) – odl. US, v nadaljnjem besedilu: ZAID).

V akciji je sodelovalo 27 gradbenih inšpektorjev IRSNVP. Od 100 načrtovanih inšpekcijskih pregledov oziroma nadzorov jih je bilo opravljenih 143. V sklopu akcije je bilo uvedenih 81 postopkov, od teh 79 upravnih inšpekcijskih postopkov in dva prekrškovna postopka. Inšpekcijski nadzor je bil zlasti usmerjen v gradnjo zahtevnih in manj zahtevnih objektov, ki je nadzor nad njimi v širšem interesu.

Preverjalo se je, ali udeleženci pri graditvi objektov izpolnjujejo z zakonom določene pogoje za opravljanje svojega dela (investitor, izvajalec, nadzornik in podobno). V okviru akcije je bil izveden tudi nadzor nad označitvijo in zaščito gradbišč, in sicer na podlagi določb GZ-1 in podzakonskih predpisov, izdanih na njegovi podlagi, med katere spada tudi Pravilnik o gradbiščih.

V nadaljevanju so kratka pojasnila glede izvajanja te akcije.

* **Udeleženci pri graditvi**

Gradbena inšpekcija je preverjala, ali udeleženci pri graditvi objektov izpolnjujejo predpisane pogoje in obveznosti.

Po GZ-1 so udeleženci pri graditvi objektov investitor, projektant, nadzornik in izvajalec.

Investitorjeve obveznosti so določene v 13. členu GZ-1, projektantove obveznosti določa 14. člen GZ-1, obveznosti nadzornika 15. člen GZ-1 ter izvajalčeve naloge in obveznosti 16. člen GZ-1. ZAID določa pogoje pooblaščenih arhitektov in inženirjev ter gospodarskih subjektov, ki opravljajo arhitekturno in inženirsko dejavnost.

Če je bilo ugotovljeno opravljanje dejavnosti, ki spada v opis poklicnih nalog pooblaščenih arhitektov in inženirjev, ti pa niso izpolnjevali predpisanih pogojev za opravljanje dejavnosti, ali če so pooblaščeni arhitekti in inženirji uporabljali naslov arhitekturni, krajinskoarhitekturni, geodetski ali inženirski biro in za to niso izpolnjevali predpisanih pogojev, smo ukrepali prekrškovno po 53. členu ZAID. Če pa je bilo ugotovljeno, da udeleženci pri graditvi objektov niso izpolnjevali predpisanih obveznosti, smo ukrepali v skladu z določili GZ-1.

Na tem mestu dodajamo, da smo v sklopu akcije preverjali tudi, ali se objekt gradi na podlagi ustreznih dovoljenj. GZ-1 v 5. členu določa pogoje za gradnjo z gradbenim dovoljenjem in prijavo začetka gradnje. Pravnomočno gradbeno dovoljenje in prijava začetka gradnje objekta sta pogoj za novogradnjo, rekonstrukcijo in spremembo namembnosti zahtevnega, manj zahtevnega in nezahtevnega objekta ter za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter. Če prijava začetka gradnje ne vsebuje katerega od zahtevanih podatkov ali dokumentacije iz 76. člena GZ-1, se šteje, kot da prijava začetka gradnje ni bila podana. Za spremembo namembnosti objekta ni treba prijaviti začetka gradnje objekta. Ne glede na navedeno pa lahko investitor na lastno odgovornost prijavi začetek gradnje objekta in začne gradnjo po dokončnosti gradbenega dovoljenja, če ne gre za objekt z vplivi na okolje ali če gre za objekt, ki ne potrebuje presoje sprejemljivosti po predpisih, ki urejajo ohranjanje narave. Novost GZ-1 je določilo, da se ne glede na zakonsko določbo rekonstrukcija, ki je nujna za zmanjšanje ali odpravo posledic naravnih in drugih nesreč in s katero se vzpostavi prejšnje stanje objekta, pri čemer se lega, gabariti, namembnost in zunanjost objekta ne spremenijo in se dela začnejo najpozneje v treh mesecih po naravni ali drugi nesreči, izvaja le na podlagi prijave začetka gradnje.

* **Označitev in zaščita gradbišč**

Na podlagi določil GZ-1 gradbeni inšpektorji nadzirajo tudi ureditev in označitev gradbišča.

Z GZ-1 je 1. junija 2022 prenehal veljati Pravilnik o gradbiščih, ki pa se vseeno uporablja do začetka veljavnosti oziroma začetka uporabe predpisa, izdanega na podlagi GZ-1. GZ-1 v 78. členu določa ureditev in označitev gradbišča. Investitor pred začetkom novogradnje, rekonstrukcije ali odstranitve zahtevnih in manj zahtevnih objektov zagotovi, da se gradbišče ogradi in zavaruje v skladu z načrtom organizacije gradbišča ter označi z gradbiščno tablo. Gradbišče mora biti ograjeno in označeno z gradbiščno tablo od začetka gradnje do pridobitve uporabnega dovoljenja oziroma dokončanja odstranitve objekta. Če gradnja meji na javne površine, je treba vzdolž teh površin gradbišče ograditi in zavarovati v času izvajanja del tudi pri novogradnji nezahtevnih in enostavnih objektov, manjši rekonstrukciji, vzdrževanju zunanjosti objektov ali odstranitvi zahtevnih ali manj zahtevnih objektov. Ograditev gradbišča ni potrebna pri gradnji linijskih gradbenih inženirskih objektov, ki se uvrščajo med enostavne objekte, za katere je dovolj le, da se ustrezno označi mesto izkopa. Vsebino gradbiščne table, način označitve in ograditve gradbišča, vrste objektov, za katere je treba izdelati načrt organizacije gradbišča, začasne gradbiščne objekte, načrt organizacije gradbišča z ukrepi za preprečevanje in zmanjševanje emisij z gradbišča ter vsebino in način vodenja gradbenega dnevnika podrobneje predpiše vlada. Na gradbiščni tabli so poleg drugih podatkov navedeni naslednji osebni podatki: osebno ime, če je investitor posameznik, ter osebno ime vodje nadzora in njegova identifikacijska številka.

V skladu s tretjim in četrtim odstavkom 78. člena GZ-1 morajo biti v času izvajanja gradnje objektov, za katere je predpisano gradbeno dovoljenje, razen pri spremembi namembnosti in nezahtevnem objektu, na gradbišču v papirni ali elektronski obliki dostopni gradbeno dovoljenje, projektna dokumentacija za izvedbo gradnje za celoto, ali če se gradnja objekta izvaja v več etapah, za posamezne etape, gradbeni dnevnik, načrt organizacije gradbišča, kadar je ta predpisan, in načrt gospodarjenja z odpadki, kadar je ta predpisan. V času izvajanja odstranitve zahtevnega objekta morajo biti na gradbišču dostopni vsi prej našteti dokumenti razen gradbenega dovoljenja.

Inšpektorji so ukrepali v skladu s pooblastili v inšpekcijskem in prekrškovnem postopku. Pri ugotovljenih kršitvah v zvezi z označitvijo in zaščito gradbišč ali gradbeno dokumentacijo na gradbišču gradbeni inšpektor izda odločbe za odpravo nepravilnosti, če pri izvajanju gradnje ali pri obstoječem objektu ugotovi druge nepravilnosti in kršitve GZ-1, ter odredi njihovo odpravo v določenem roku na podlagi 98. člena GZ-1.

GZ-1 določa globo za prekršek investitorja (12., 13. in 14. točka 111. člena GZ-1), če gradbišče ni ograjeno in zavarovano na predpisani način iz prvega ali drugega odstavka 78. člena GZ-1, ni označeno z gradbiščno tablo (prvi odstavek 78. člena tega zakona) oziroma investitor ne poskrbi za dostopnost predpisane dokumentacije na gradbišču (tretji odstavek 78. člena tega zakona).

GZ-1 določa tudi globo za izvajalca (od osme do enajste alineje prvega odstavka 122. člena GZ- 1), če ne izvaja gradnje na ograjenem, zavarovanem in označenem gradbišču (3. točka drugega odstavka 17. člena GZ-1), ne izvaja gradnje v skladu s projektno dokumentacijo za izvedbo gradnje (4. točka drugega odstavka 17. člena GZ-1), ne vodi gradbenega dnevnika (6. točka drugega odstavka 17. člena GZ-1) oziroma pri izvajanju gradnje ne poskrbi za to, da so zagotovljeni varnost objekta, življenja in zdravje mimoidočih, sosednjih objektov in okolice (11. točka drugega odstavka 17. člena GZ- 1).

Če je inšpektor v sklopu akcije ugotovil, da se gradi nedovoljeni objekt (nelegalni, neskladni ali nevarni objekt), je ukrepal v skladu z GZ-1.

Pri ograditvi in označitvi gradbišč z gradbiščno tablo GZ-1 določa, da investitor pred začetkom novogradnje, rekonstrukcije ali odstranitve zahtevnih in manj zahtevnih objektov zagotovi, da se gradbišče ogradi in zavaruje v skladu z načrtom organizacije gradbišča ter označi z gradbiščno tablo; 24. točka prvega odstavka 3. člena GZ-1 pa določa, da je novogradnja gradnja, katere posledica je novozgrajeni objekt ali prizidava ter da se za novogradnjo štejeta tudi objekt ali prizidava, ki sta zgrajena brez predpisanih dovoljenj. To pomeni, da mora biti že na podlagi GZ-1 tudi novogradnja brez predpisanih dovoljenj ograjena in označena z gradbiščno tablo.

V petih primerih so gradbeni inšpektorji, ker je šlo za blažje nepravilnosti, zavezance na podlagi 33. člena Zakona o inšpekcijskem nadzoru opozorili na ugotovljene nepravilnosti in določili rok za njihovo odpravo. Pri tem so bili zavezanci tudi opozorjeni, da bodo izrečeni drugi ukrepi v skladu z GZ-1, če nepravilnosti ne bodo odpravljene v navedenem roku, ter da morajo takoj po odpravljenih nepravilnostih oziroma pomanjkljivostih o tem pisno obvestiti inšpektorja.

* **Ugotovitve akcije**

V sklopu akcije je bilo opravljenih 143 rednih inšpekcijskih pregledov in štiri zaslišanja. V zvezi z akcijo so gradbeni inšpektorji sestavili tudi 14 drugih zapisnikov. V primeru ugotovljenih blažjih nepravilnosti so bili zavezanci v petih primerih na podlagi 33. člena Zakona o inšpekcijskem nadzoru opozorjeni na ugotovljene nepravilnosti ter jim je bil odrejen rok za njihovo odpravo z opozorilom, da bodo izrečeni drugi ukrepi v skladu z zakonom, če nepravilnosti ne bodo odpravljene v navedenem roku. Natančnejši podatki na dan 18. oktobra 2023 o opravljenih dejanjih v zvezi z zapisniki so razvidni iz preglednice 15.

Preglednica 15: Podatki o opravljenih dejanjih v zvezi z zapisniki

|  |  |
| --- | --- |
| **2023** | **Akcija nadzora nad udeleženci** |
| Zapisnik: izredni kontrolni pregled | 4 |
| Zapisnik: izredni pregled | 3 |
| Zapisnik: izvršba po I. osebi (legalizacija) | 1 |
| Zapisnik: redni kontrolni pregled | 45 |
| Zapisnik: redni kontrolni pregled – izvršba po I. osebi (izvršitev odločbe) | 2 |
| Zapisnik: redni pregled | 83 |
| Zapisnik: redni pregled z zaslišanjem | 13 |
| Zapisnik: ugotovitveni | 6 |
| Zapisnik: zaslišanje | 4 |

V zadevah, ki so bile predmet nadzora v okviru akcije in pri katerih nepravilnosti niso bile ugotovljene oziroma so bile te v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 18. oktobra 2023 izdanih 22 sklepov o ustavitvi postopkov, en sklep o ustavitvi izvršbe in 30 ustavitev postopka na zapisnik. Natančnejši podatki na dan 18. oktobra 2023 o dejanjih in ukrepih gradbene inšpekcije v okviru izvedene akcije so razvidni iz preglednice 16.

Preglednica 16: Podatki o dejanjih in ukrepih gradbene inšpekcije v okviru izvedene akcije

|  |  |
| --- | --- |
| **2023** | **Akcija nadzora nad udeleženci**  |
| Dopis: splošni | 13 |
| Obvestilo: o prekršku z zahtevo za izjavo | 1 |
| Obvestilo: splošno | 3 |
| Odgovor: drugemu organu | 1 |
| Odgovor: splošni | 4 |
| Odločba: plačilni nalog | 1 |
| Odločba: upravna | 19 |
| Opozorilo: prekrškovno (pisno) | 1 |
| Poizvedba | 8 |
| Poziv: po ZIN | 81 |
| Predlog: Zemljiška knjiga | 4 |
| Sklep: dovolitev izvršbe (PRISILITEV) | 1 |
| Sklep: upravni | 1 |
| Sklep: ustavitev izvršbe | 1 |
| Sklep: ustavitev postopka | 22 |
| Uradni zaznamek: splošno | 26 |
| Uradni zaznamek: vpogled v CRP | 4 |
| Uradni zaznamek: vpogled v uradne evidence | 127 |
| Vabilo: splošno | 1 |

V zvezi z vodenjem prekrškovnih postopkov sta bila v sklopu akcije uvedena dva prekrškovna postopka. V enem primeru je bil izdan plačilni nalog po Zakonu o prekrških z izrečeno globo 2.000,00 evra, in sicer zaradi rekonstrukcije objekta brez gradbenega dovoljenja. V drugem primeru pa je bilo na podlagi 53. člena ZP-1 izrečeno opozorilo.

V akciji nadzora nad delom udeležencev pri graditvi objektov je bilo izdanih skupno 19 inšpekcijskih odločb.

Grafikon 3: Število izdanih upravnih odločb glede na celotno število upravnih postopkov

Gradbeni inšpektorji so ugotovili tri nelegalne objekte, za katere so bile na podlagi 93. člena GZ-1 izdane odločbe, s katerimi so gradbeni inšpektorji odredili ustavitev gradnje in rok za odstranitev objektov. Ugotovljen je bil tudi en neskladni objekt, za katerega je bila izdana odločba na podlagi 1. in 2. točke 95. člena GZ-1.

V zvezi z ugotovljenimi nepravilnostmi glede prijave začetka gradnje in z izpolnjevanjem bistvenih zahtev so gradbeni inšpektorji izdali eno odločbo na podlagi prve alineje 1. točke 91. člena GZ-1. Ugotovljeni nepravilnosti sta se nanašali na izvajanje gradnje brez prijave začetka gradnje.

V eni zadevi nadzora na gradbišču je gradbeni inšpektor ugotovil nepravilnosti pri vgrajevanju gradbenih proizvodov, zato je na podlagi 92. člena GZ-1 izdal odločbo, s katero je inšpekcijskim zavezancem takoj po vročitvi odločbe odredil prepoved vgradnje neustreznih gradbenih proizvodov – rezanih in krivljenih rebrastih armaturnih palic, to je stremen temeljev, stebrov in nosilcev, sider; negativ in armature armiranobetonskih sten jaška za dvigalo in stopnice, v armiranobetonsko nosilno konstrukcijo objekta ter ustavitev gradnje, dokler gradbenemu inšpektorju ne predložijo ustreznega dokazila o tem, da v objekt vgrajeni gradbeni proizvodi – rezane in krivljene palice za armiranje armiranobetonskih nosilnih konstrukcij iz rebrastega jekla iz 1. a. točke izreka te odločbe, ustrezajo nameravani uporabi v skladu s tehničnimi predpisi za gradbene proizvode (dokazilo o ustreznosti). Inšpekcijskim zavezancem je bilo tudi odrejeno, da morajo za dokazilo o ustreznosti gradbenih proizvodov – rezanih in krivljenih rebrastih armaturnih palic, vgrajenih v armiranobetonsko nosilno konstrukcijo objekta, zaprositi v enem mesecu od vročitve inšpekcijske odločbe, gradnjo pa lahko nadaljujejo, ko ga predložijo pristojnemu inšpektorju. Dokazilo o ustreznosti lahko izda priglašen organ, ki je v skladu s predpisi, ki urejajo trženje gradbenih proizvodov, pooblaščen za ocenjevanje in preverjanje nespremenljivosti lastnosti obravnavanih gradbenih proizvodov. Inšpekcijski zavezanec je nepravilnosti odpravil pred potekom roka, zato je bil inšpekcijski postopek ustavljen.

V zvezi z ugotovljenimi nepravilnostmi pri sami gradnji so gradbeni inšpektorji izdali 13 odločb za odpravo nepravilnosti na podlagi 98. člena GZ-1. Ugotovljene nepravilnosti so se nanašale na:

– nepopolno ograditev gradbišča z ograjo, ki bi preprečevala dostop tretjim osebam na gradbišče;

– nepopolno označitev gradbišča s tablo, na kateri so navedeni vsi udeleženci pri graditvi objekta;

– neobstoj gradbiščne table;

– nepopolno dokumentacijo glede na določbe 76. člena GZ-1.

V vseh zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od uvedenih skupno 79 upravnih inšpekcijskih postopkov v 17 zadevah še ni odločeno, kar pomeni 21,5 odstotka takih zadev, zato pričakujemo, da bi se število ugotovljenih nepravilnosti lahko še povečalo.

Bistvene ugotovitve nadzora so bile, da veliko gradbišč sploh ni oziroma ni ustrezno označenih in ograjenih glede na zahteve Pravilnika o gradbiščih, vendar pa so bile pomanjkljivosti med akcijo večinoma odpravljene, kar kaže na to, da je bil namen akcije v letu 2023 dosežen. Druge nepravilnosti v povezavi z delom udeležencev pri gradnji objektov pa v akciji niso bile ugotovljene.

#### AKCIJA NADZORA NAD PRIJAVO ZAČETKA GRADNJE

Gradbena inšpekcija je med 1. februarjem in 1. oktobrom 2023 izvedla usklajeno akcijo v zvezi z nadzorom nad prijavo začetka gradnje leta 2023. Akcija je bila usmerjena v temeljno nalogo gradbene inšpekcije, ki jo označuje ključni izraz: G2 – bistvene zahteve in izpolnjevanje pogojev.

**Zakonodaja:**

* Gradbeni zakon 1 (Uradni list RS, št. [199/21](http://www.uradni-list.si/1/objava.jsp?sop=2021-01-3972) in [105/22](http://www.uradni-list.si/1/objava.jsp?sop=2022-01-2603) – ZZNŠPP, v nadaljnjem besedilu: GZ-1).

Z Gradbenim zakonom (Uradni list RS, št. [61/17](http://www.uradni-list.si/1/objava.jsp?sop=2017-01-2914)) je bila določena nova pristojnost in inšpekcijsko ukrepanje v zvezi s prijavo začetka gradnje in izpolnjevanjem bistvenih zahtev. GZ-1 prav tako določa pristojnost in inšpekcijsko ukrepanje v zvezi s prijavo začetka gradnje in izpolnjevanjem bistvenih zahtev, zato je bila predmetna akcija usmerjena v nadzor nad tem, ali je začeta gradnja prijavljena z zakonsko določenimi podatki in dokumentacijo ter z imenovanjem nadzornika. Inšpekcijski nadzor je bil prvenstveno usmerjen v gradnjo zahtevnih in manj zahtevnih objektov, katerih nadzor je v širšem interesu.

V akciji je sodelovalo 26 gradbenih inšpektorjev IRSNVP. Od 150 načrtovanih inšpekcijskih pregledov oziroma nadzorov je bil opravljen 159. V sklopu akcije je bil uveden 101 postopek, od tega 95 upravnih inšpekcijskih postopkov in šest prekrškovnih postopkov.

V akciji nadzora nad prijavo začetka gradnje smo preverjali, ali se gradnja, za katero je predpisana prijava začetka gradnje, izvaja na podlagi prijave, predpisane dokumentacije za izvedbo gradnje in z imenovanjem nadzornika oziroma ali je začetek gradnje prijavljen z zakonsko določenimi podatki in dokumentacijo. Podatke za akcijo v zvezi s prijavo začetka gradnje smo pridobili iz Prostorskega informacijskega sistema (PIS) ali iz elektronskih obvestil o prijavi začetka gradnje, če je gradbeni inšpektor takšno obvestilo prejel.

GZ-1 v 5. členu določa pogoje za gradnjo z gradbenim dovoljenjem in prijavo začetka gradnje. Pravnomočno gradbeno dovoljenje in prijava začetka gradnje objekta sta pogoj za novogradnjo, rekonstrukcijo in spremembo namembnosti zahtevnega, manj zahtevnega in nezahtevnega objekta ter za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter. Če prijava začetka gradnje ne vsebuje katerega od zahtevanih podatkov ali dokumentacije iz 76. člena tega zakona, se šteje, kot da prijava začetka gradnje ni bila podana. Za spremembo namembnosti objekta ni treba prijaviti začetka gradnje objekta. Ne glede na navedeno pa lahko investitor na lastno odgovornost prijavi začetek gradnje objekta in začne gradnjo po dokončnosti gradbenega dovoljenja, če ne gre za objekt z vplivi na okolje ali objekt, ki ne potrebuje presoje sprejemljivosti po predpisih, ki urejajo ohranjanje narave. Novost GZ-1 je določilo, da se ne glede na zakonsko določbo rekonstrukcija, ki je nujna za zmanjšanje ali odpravo posledic naravnih in drugih nesreč in s katero se vzpostavi prejšnje stanje objekta, pri čemer se lega, gabariti, namembnost in zunanjost objekta ne spremenijo in se dela začnejo najpozneje v treh mesecih po naravni ali drugi nesreči, izvaja le na podlagi prijave začetka gradnje.

Prijava začetka gradnje je predpisana faza procesa graditve. Prvi odstavek 76. člena GZ-1 tako določa, da se po pravnomočnosti oziroma dokončnosti gradbenega dovoljenja za zahtevni objekt in manj zahtevni objekt prijavi začetek gradnje z naslednjimi podatki in dokumentacijo:

* zakoličbeni zapisnik iz 75. člena GZ-1, kadar je ta zahtevan;
* projektna dokumentacija za izvedbo gradnje, izdelana v skladu s predpisom iz desetega odstavka 39. člena tega zakona, če se ta zahteva v skladu s 73. členom tega zakona, ki sta jo podpisala projektant in vodja projektiranja, pri čemer je njen sestavni del tudi njuna podpisana izjava, da so v projektni dokumentaciji za izvedbo gradnje v celoti izpolnjene zahteve iz 25. člena tega zakona;
* podatki o nadzorniku ter osebno ime in identifikacijska številka vodje nadzora;
* potrdilo občine o plačanem komunalnem prispevku, če tako določa zakon, ki ureja prostor;
* mnenje organizacije, pristojne za ohranjanje narave, da so izpolnjeni pogoji za delovanje izravnalnih ukrepov, če so bili v gradbenem dovoljenju zaradi prevlade druge javne koristi nad javno koristjo ohranjanja narave določeni izravnalni ukrepi, ki morajo biti izvedeni pred začetkom gradnje;
* pravnomočno okoljevarstveno dovoljenje, če tako določa zakon, ki ureja varstvo okolja.

Pri prijavi začetka gradnje za odstranitev zahtevnega ali manj zahtevnega objekta, ki se dotika objekta na tuji sosednji nepremičnini ali je od njega oddaljen manj kot en meter, se namesto projektne dokumentacije iz druge alineje prvega odstavka 76. člena priloži projektna dokumentacija za odstranitev, s katero se zagotovi varna in gospodarna izvedba odstranitve. Ne glede na prvi odstavek 76. člena GZ-1 se lahko pred prijavo začetka gradnje prijavijo pripravljalna dela na gradbišču, pri čemer prijava pripravljalnih del vsebuje le podatke, dokumentacijo in dokazila iz prvega odstavka tega člena, ki se nanašajo na ta dela. Če se prijava začetka gradnje nanaša na dela, potrebna za izvedbo izravnalnih ukrepov, ki se izvajajo neodvisno in predčasno od predmeta izdaje gradbenega dovoljenja, tej prijavi ni treba priložiti mnenja organizacije, pristojne za ohranjanje narave, da so izpolnjeni pogoji za delovanje izravnalnih ukrepov. Po pravnomočnosti oziroma dokončnosti gradbenega dovoljenja za nezahtevni objekt se prijavi začetek gradnje, ki vsebuje podatke o izvajalcu ali nadzorniku ter potrdilo občine o plačanem komunalnem prispevku, če gre za obveznost v skladu zakonom, ki ureja prostor.

GZ-1 določa [obveznost zakoličenja objekta v 75. členu.](https://www.uradni-list.si/glasilo-uradni-list-rs/vsebina/2021-01-3972/#(obveznost%C2%A0zakoli%C4%8Denja%C2%A0objekta)) Pred prijavo začetka gradnje mora investitor zagotoviti zakoličenje objekta, če gre za novogradnjo zahtevnega ali manj zahtevnega objekta, razen prizidave. Zakoličenje objekta se izvaja kot geodetska storitev v skladu s predpisom, ki ureja arhitekturno in inženirsko dejavnost. O izvedenem zakoličenju objekta se sestavi zakoličbeni zapisnik, ki ga podpišejo pravna ali fizična oseba s področja geodetskih storitev, njen pooblaščeni inženir s področja geodezije in nadzornik ter vodja nadzora, s čimer jamčijo, da je zakoličenje objekta izvedeno v skladu z gradbenim dovoljenjem in projektno dokumentacijo za izvedbo gradnje. Zakoličbeni zapisnik vsebuje skico zakoličbe, podatke o zakoličenih koordinatah, oseh, višinah in drugih zakoličenih točkah, podatke o gradbenem dovoljenju in podatke o projektni dokumentaciji za izvedbo gradnje, na podlagi katere je bila zakoličba izvedena, podatke o podjetju ter osebno ime pooblaščenega inženirja, ki je zakoličbo izvedel, in njegovo identifikacijsko številko.

Obveznost izdelave dokumentacije za izvedbo gradnje opredeljuje 73. člen GZ-1. Za gradnjo objekta, za katerega se zahteva gradbeno dovoljenje, sta obvezni izdelava dokumentacije za izvedbo gradnje ter projektna dokumentacija za odstranitev. Ne glede na določeno pa izdelava dokumentacije za izvedbo gradnje ni obvezna pri spremembi namembnosti in gradnji nezahtevnih objektov.

Obveznost imenovanja nadzornika je v GZ-1 določena v 74. členu. Imenovanje nadzornika je obvezno pri gradnjah, za katere se zahteva gradbeno dovoljenje, in rekonstrukcijah iz tretjega odstavka 5. člena GZ-1. Imenovanje nadzornika ni obvezno pri gradnji nezahtevnega objekta, če jo izvaja izvajalec, ki izpolnjuje pogoje iz 16. člena GZ-1. Investitor imenuje nadzornika pred prijavo začetka gradnje objekta in pred zakoličenjem objekta novogradnje zahtevnega in manj zahtevnega objekta, razen prizidave. Pri tem dodajamo, da je nadzornik pravna ali fizična oseba, ki kot udeleženec pri graditvi objektov izvaja nadzor nad gradnjo in izpolnjuje pogoje po zakonu, ki ureja arhitekturno in inženirsko dejavnost.

V zvezi z določbo, da je treba k prijavi začetka gradnje predložiti potrdilo občine o plačanem komunalnem prispevku, če tako določa zakon, ki ureja prostor, pa pojasnjujemo, da je to po GZ-1 dodatna zahteva pri prijavi začetka gradnje. K prijavi začetka gradnje se priloži potrdilo občine o plačanem komunalnem prispevku, torej potrdilo, ki izkazuje, da je poravnan komunalni prispevek oziroma da so na drug način poravnane obveznosti v zvezi s komunalnim prispevkom (na primer pogodba o priključitvi, pogodba o opremljanju, omogočeno obročno plačevanje).

GZ-1 v 10. členu določa pristojnost gradbene inšpekcije. Gradbeni inšpektorji so ukrepali skladno s pooblastili v inšpekcijskem in prekrškovnem postopkom. V primeru ugotovljenih kršitev v zvezi s prijavo začetka gradnje ukrep določa 91. člen GZ-1, in sicer pristojni inšpektor izreče ukrep ustavitve gradnje ter naloži odpravo ugotovljenih nepravilnosti v določenem roku, če:

* se gradnja, za katero je predpisana prijava začetka gradnje, izvaja brez prijave ali če prijava ne vsebuje podatkov in dokumentacije iz 76. člena tega zakona;
* ugotovi, da bo zaradi nadaljevanja gradnje ogroženo izpolnjevanje bistvenih in drugih zahtev;
* ugotovi, da se gradnja ne izvaja v skladu s projektno dokumentacijo za izvedbo gradnje.

GZ-1 v 7. členu opredeljuje inšpekcijske ukrepe v zvezi z nevarnim objektom, ki v prvem odstavku določa, da v primeru nevarnega objekta pristojni inšpektor odredi ustavitev gradnje oziroma prepoved uporabe nevarnega objekta in odredi, da se v roku, ki ga določi, na stroške inšpekcijskega zavezanca objekt ustrezno zavaruje in da se na objektu oziroma delu objekta v roku, ki ga določi, izvede vzdrževanje objekta ali manjša rekonstrukcija. Drugi odstavek 97. člena GZ-1 pa določa, da če z ukrepi iz prvega odstavka tega člena nevarnosti ne bi bilo mogoče odpraviti, pristojni inšpektor odredi ustavitev gradnje oziroma prepoved uporabe nevarnega objekta in določi, da se v roku, ki ga določi, na stroške inšpekcijskega zavezanca objekt delno ali v celoti odstrani.

Če je bil v sklopu navedene akcije ugotovljen nelegalni ali neskladni objekt, smo ravnali v skladu z določili 93. ali 95. člena GZ-1. Če je inšpektor ugotovil druge nepravilnosti in kršitve GZ-1, je ukrepal v skladu z določili GZ-1.

V zvezi z označitvijo inšpekcijskega ukrepa 110. člen GZ-1 določa, da pristojni inšpektor po vročitvi odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, ustavitev izvajanja gradnje ali odstranitev objekta, gradbišče oziroma objekt označi le s tablo z navedbo, da je izrečen inšpekcijski ukrep.

V zvezi s prekrškovnimi določbami GZ-1 določa globe za prekršek investitorja, če ne prijavi začetka gradnje na predpisan način (10. točka 111. člena GZ-1); ne zagotovi zakoličenja objekta (9. točka 111. člena GZ-1); ne imenuje nadzornika, kadar je ta predpisan (8. točka 111. člena GZ-1); v primeru zamenjave vodje nadzora ne odredi ustavitve gradnje, dokler je ne prevzame novi vodja nadzora (11. točka 111. člena GZ-1). GZ-1 določa tudi prekršek izvajalca, če izvaja gradnjo brez prijave začetka gradnje (druga alineja prvega odstavka 122. člena GZ-1). V primeru ugotovljenih drugih nepravilnosti inšpektor ukrepa v skladu s pooblastili tudi z uvedbo ustreznega prekrškovnega postopka.

Pri ugotovljenih lažjih nepravilnostih lahko inšpektor zavezanca na podlagi 33. člena Zakona o inšpekcijskem nadzoru opozori na ugotovljene nepravilnosti, nepravilnosti natančno določi in določi tudi rok za njihovo odpravo. Pri tem zavezanca opozori, da bodo, če nepravilnosti ne bodo odpravljene v navedenem roku, izrečeni drugi ukrepi v skladu z GZ-1 in da mora takoj po odpravljenih nepravilnostih oziroma pomanjkljivostih o tem pisno obvestiti inšpektorja.

* Ugotovitve

V sklopu akcije je bilo opravljenih 159 rednih inšpekcijskih pregledov in bilo izvedenih pet zaslišanj. V zvezi z akcijo so gradbeni inšpektorji sestavili tudi 20 drugih zapisnikov. Pri ugotovljenih lažjih nepravilnostih je bil na podlagi 33. člena Zakona o inšpekcijskem nadzoru en zavezanec opozorjen na ugotovljene nepravilnosti ter mu je bil odrejen rok za njihovo odpravo z opozorilom, da bodo, če nepravilnosti ne bo odpravil v navedenem roku, izrečeni drugi ukrepi v skladu z zakonom. Natančnejši podatki na dan 19. oktober 2023 o opravljenih dejanjih v zvezi z zapisniki so razvidni iz preglednice 17.

**Preglednica 17: Podatki o opravljenih dejanjih v zvezi z zapisniki**

|  |  |
| --- | --- |
| **2023** | **Akcija nadzora nad prijavo začetka gradnje** |
| Zapisnik: izredni kontrolni pregled | 2 |
| Zapisnik: izredni pregled | 1 |
| Zapisnik: prekrškovni | 1 |
| Zapisnik: redni kontrolni pregled | 46 |
| Zapisnik: redni kontrolni pregled – izvršba po I. osebi (izvršitev odločbe) | 5 |
| Zapisnik: redni pregled | 102 |
| Zapisnik: redni pregled z zaslišanjem | 6 |
| Zapisnik: ugotovitveni | 16 |
| Zapisnik: zaslišanje | 5 |

V zadevah, ki so bile predmet nadzora v okviru akcije in pri katerih nepravilnosti niso bile ugotovljene oziroma so bile te v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 19. oktobra 2023 izdanih 21 sklepov o ustavitvi postopkov, en sklep o ustavitvi izvršbe in 33 ustavitev postopka na zapisnik. Natančnejši podatki na dan 19. oktobra 2023 o dejanjih in ukrepih gradbene inšpekcije v okviru izvedene akcije so razvidni iz preglednice 18.

**Preglednica 18: Podatki o dejanjih in ukrepih gradbene inšpekcije v okviru izvedene akcije**

|  |  |
| --- | --- |
| **2023** | **Akcija nadzora nad prijavo začetka gradnje** |
| Dopis: splošni | 13 |
| Obvestilo: splošno | 2 |
| Odgovor: splošni | 1 |
| Odločba: opomin | 5 |
| Odločba: upravna | 16 |
| Odstop: pravnega sredstva | 1 |
| Poizvedba | 11 |
| Poziv: po ZIN | 64 |
| Predlog: Zemljiška knjiga | 1 |
| Sklep: dovolitev izvršbe (PRISILITEV) | 1 |
| Sklep: upravni | 1 |
| Sklep: ustavitev izvršbe | 1 |
| Sklep: ustavitev postopka | 21 |
| Uradni zaznamek: splošno | 32 |
| Uradni zaznamek: vpogled v CRP | 23 |
| Uradni zaznamek: vpogled v uradne evidence | 111 |
| Vabilo: splošno | 5 |

V zvezi z vodenjem prekrškovnih postopkov je bilo uvedenih šest prekrškovnih postopkov, v sklopu katerih je bilo izdanih pet odločb po ZP-1 z izrečenimi opomini, v eni zadevi pa ugotovitveni postopek še ni končan. Izrečeni opomini so se nanašali na neobstoj prijave začetka gradnje oziroma na nepopolno prijavo začetka gradnje ter neoznačitev gradbišča.

V akciji nadzora nad prijavo začetka gradnje je bilo izdanih skupno 16 inšpekcijskih odločb.

Grafikon 4: Odstotek izdanih upravnih odločb glede na celotno število inšpekcijskih upravnih postopkov

Ugotovljen je bil en neskladni objekt, v zvezi s katerim je bila izdana odločba na podlagi 1. točke 95. člena GZ-1; s to odločbo je inšpektor odredil, da se gradnja ustavi, dokler investitor ne pridobi spremenjenega gradbenega dovoljenja.

V zvezi z izvajanjem gradnje brez prijave oziroma brez popolne prijave začetka gradnje so gradbeni inšpektorji izdali pet odločb na podlagi 91. člena GZ-1, in sicer v zvezi z nepopolno prijavo začetka gradnje ali zaradi neprijave začetka gradnje iz 76. člena GZ-1.

V zvezi z ugotovljenimi nepravilnostmi pri sami gradnji pa so gradbeni inšpektorji izdali devet odločb na podlagi 98. člena GZ-1. Ugotovljene nepravilnosti so se nanašale na:

– ograditev gradbišča z ograjo, ki bi preprečevala dostop tretjim osebam na gradbišče;

– nepopolno označitev gradbišča s tablo, na kateri so navedeni vsi udeleženci pri graditvi objekta;

– neustrezno voden in podpisan gradbeni dnevnik;

– neobstoj dokazil izvajalca o zavarovanju svoje odgovornosti za škodo;

– neobstoj pogodbe z izvajalcem;

– nepopolno prijavo začetka gradnje;

– začetek gradnje brez prijave.

V zadevi neskladne uporabe poslovnega objekta je gradbeni inšpektor v enem primeru izdal odločbo na podlagi 96. člena GZ-1, s katero je inšpekcijskemu zavezancu odredil prenehanje uporabe poslovnega objekta, ki ga uporablja brez uporabnega dovoljenja. Prepoved velja do izdaje uporabnega dovoljenja.

V vseh zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Od uvedenih skupno 95 upravnih inšpekcijskih postopkov še ni odločeno v 34 zadevah, kar pomeni 35,8 odstotka takih zadev.

Gradbeni inšpektorji so pri izvedbi te akcije v skupno 95 uvedenih inšpekcijskih postopkih že odločili v 61 zadevah. V teh je bilo do 19. oktobra 2023 ugotovljenih 16 nepravilnosti, kar pomeni 26 odstotkov preverjenih objektov. Glede na to, da v vseh zadevah v času poročanja še ni bilo odločeno oziroma ugotovitveni postopki v teh zadevah še potekajo, pričakujemo, da bi se število ugotovljenih nepravilnosti lahko še povečalo.

Bistvene ugotovitve nadzora so bile, da nekatere gradnje potekajo brez prijave ali brez popolne prijave gradnje ter da nekatera gradbišča niso ustrezno označena in ograjena glede na zahteve Pravilnika o gradbiščih. Veliko pomanjkljivosti je bilo med akcijo pretežno odpravljenih. Opažamo pa, da do zdaj pridobljeni rezultati te akcije kažejo, da ima vsak četrti objekt v gradnji ugotovljene nepravilnosti.

#### AKCIJA NADZORA NAD GRADNJO, UPORABO IN IZPOLNJEVANJEM BISTVENE ZAHTEVE UNIVERZALNE GRADITVE IN RABE OBJEKTOV GOSTINSKIH STAVB

Gradbena inšpekcija je med 1. februarjem in 11. decembrom 2023 izvedla usklajeno akcijo v zvezi z nadzorom nad gradnjo, uporabo in izpolnjevanjem bistvene zahteve univerzalne graditve in rabe gostinskih stavb leta 2023. Akcija je bila usmerjena v temeljno nalogo gradbene inšpekcije, ki jo označuje ključni izraz G3 – UPORABA (Preprečevanje uporabe objektov brez predpisanih dovoljenj).

V akciji je sodelovalo 21 gradbenih inšpektorjev IRSNVP. Od 50 načrtovanih inšpekcijskih pregledov oziroma nadzorov jih je bilo na dan 11. december 2023 opravljenih 74. V sklopu akcije je bilo uvedenih 41 upravnih inšpekcijskih postopkov.

V nadaljevanju podajamo kratka pojasnila izvajanja te akcije.

Zakonodaja:

* Gradbeni zakon 1 (Uradni list RS, št. [199/21](http://www.uradni-list.si/1/objava.jsp?sop=2021-01-3972) in [105/22](http://www.uradni-list.si/1/objava.jsp?sop=2022-01-2603) – ZZNŠPP, v nadaljnjem besedilu: GZ-1),
* Pravilnik o univerzalni graditvi in uporabi objektov (Ur. list RS št. [41/18](http://www.uradni-list.si/1/objava.jsp?sop=2018-01-2044) in [199/21](http://www.uradni-list.si/1/objava.jsp?sop=2021-01-3972) – GZ-1),
* Zakon o izenačevanju možnosti invalidov (Uradni list RS, št. 94/10, 50/14 in 32/17).

Akcija je bila usmerjena v nadzor gostinskih stavb v uporabi (CC-S-klasifikacija objektov: 121). Cilj akcije pri nadzoru gostinskih stavb je bil preprečitev uporabe objektov brez uporabnih dovoljenj; zagotavljanje izpolnjevanja bistvenih zahtev objektov; ugotovitev, ali objekti zagotavljajo dostopnost grajenega okolja; ugotovitev, ali se objekti gradijo in rekonstruirajo tako, da zagotavljajo dostopnost grajenega okolja; ugotovitev, ali se objekti vzdržujejo tako, da zagotavljajo dostopnost grajenega okolja; odprava obstoječih grajenih ovir; preprečitev nastanka novih grajenih ovir. Gradbena inšpekcija je v okviru inšpekcijskega nadzorstva preverila zlasti, ali so izpolnjeni pogoji za začetek uporabe objektov po zakonu; ali se objekt uporablja na podlagi uporabnega dovoljenja oziroma ali gre za objekt, za katerega se po samem zakonu šteje, da ima uporabno dovoljenje. Preverjalo se je tudi, ali so [zagotovljeni neoviran dostop, vstop in uporaba gostinskih stavb](http://zakonodaja.gov.si/rpsi/r07/predpis_PRAV4067.html) (Pravilnik o univerzalni graditvi in uporabi objektov) ter ali je z gradnjo, uporabo in vzdrževanjem gostinskih stavb zagotovljeno izpolnjevanje bistvene zahteve univerzalne graditve in rabe objektov (25. člen GZ-1), ki ju podrobneje ureja Pravilnik o univerzalni graditvi in uporabi objektov (Uradni list RS, št. [41/18](http://www.uradni-list.si/1/objava.jsp?sop=2018-01-2044) in [199/21](http://www.uradni-list.si/1/objava.jsp?sop=2021-01-3972) – GZ-1). Pri tem bo gradbena inšpekcija upoštevala tudi Zakon o izenačevanju možnosti invalidov (Uradni list RS, št. 94/10, 50/14 in 32/17). Nabor objektov za redni nadzor je bil praviloma povzet iz informacijskega sistema IRSNVP, in sicer so bili obravnavani objekti, za katere je že bila podana prijava ali pobuda, vezana na sum uporabe brez ustreznih dovoljenj.

Gradbeni inšpektorji so v inšpekcijskem postopku najprej preverili, ali je bilo za gradnjo oziroma objekt pridobljeno gradbeno dovoljenje. Če so ugotovili, da je gradnja dovoljena, so v nadaljevanju preverili tudi skladnost objekta z izdanim gradbenim dovoljenjem. Če je bil ugotovljen nedovoljeni objekt, je gradbeni inšpektor izrekel ukrep v skladu z določili GZ-1 za nedovoljeni objekt in ne samostojnega ukrepa za prepoved uporabe.

Gradbeni inšpektorji so tako v okviru inšpekcijskega nadzorstva nadzorovali zlasti:

* ali je za objekt izdano ustrezno dovoljenje za gradnjo in ali je zgrajen v skladu z dovoljenjem;
* ali so izpolnjeni pogoji za začetek uporabe objektov po zakonu;
* ali se objekt uporablja na podlagi uporabnega dovoljenja;
* ali se šteje, da ima objekt uporabno dovoljenje po samem zakonu.

GZ-1 v 130. členu glede uporabnega dovoljenja za spremembo namembnosti v prehodnem obdobju določa, da se uporabno dovoljenje zaradi spremembe namembnosti objekta, ki se po tem zakonu šteje za rekonstrukcijo objekta, izda v skladu z GZ, če je bilo gradbeno dovoljenje izdano ali je bila zahteva za izdajo gradbenega dovoljenja vložena pred začetkom uporabe GZ-1. V 147. do 150. členu GZ-1 določa pogoje za uporabno dovoljenje za obstoječe objekte.

V 8. členu GZ-1 je določen pogoj, da je za začetek uporabe objekta, za katerega je predpisana pridobitev gradbenega dovoljenja, treba imeti uporabno dovoljenje, razen za nezahtevni objekt. Objekte je treba uporabljati v skladu z uporabnim in gradbenim dovoljenjem.

Poleg tega je gradbena inšpekcija v okviru akcije nadzorovala tudi, ali gostinske stavbe oziroma objekti v javni rabi izpolnjujejo bistveno zahtevo univerzalne graditve in rabe objektov (32. člen GZ-1), ki jo podrobneje ureja Pravilnik o univerzalni graditvi in uporabi objektov. GZ-1 tako določa, da se lahko na objektih izvajajo rekonstrukcija, manjša rekonstrukcija, vzdrževanje, vzdrževalna dela v javno korist ali pa se jim spreminja namembnost tako, da so izpolnjene bistvene in druge zahteve, ki veljajo v času spreminjanja objekta, pri čemer se preverjanje izpolnjevanja teh zahtev omeji na tiste bistvene in druge zahteve, ki so predmet spreminjanja objekta. Zahteva glede izpolnjevanja bistvenih in drugih zahtev iz prejšnjega odstavka se ne uporablja, če je to tehnično neizvedljivo ali povezano z nesorazmernimi stroški. Pri spreminjanju objektov se gradbenotehnične lastnosti objekta ne smejo poslabšati. V objektih, varovanih na podlagi predpisov s področja varstva kulturne dediščine, lahko projektirane ali izvedene rešitve odstopajo ali ne dosegajo predpisanih bistvenih in drugih zahtev, če to izhaja iz mnenja ali pogojev pristojnega mnenjedajalca za področje kulturne dediščine, pri čemer z odstopanjem ne smejo biti neposredno ogroženi varnost objekta, življenje in zdravje ljudi, sosednje nepremičnine ali okolje.

Bistveno zahtevo univerzalne graditve in rabe objektov opredeljuje 32. člen GZ-1, podrobneje pa jo ureja Pravilnik o univerzalni graditvi in uporabi objektov.

Pristojni gradbeni inšpektor je z odločbo prepovedal uporabo objekta ali dela objekta (96. člen GZ-1 oziroma drugi odstavek 93. člena GZ-1 v povezavi s 96. členom GZ-1), v zvezi s katerim je ugotovil, da se:

* uporablja brez uporabnega dovoljenja;
* uporablja v nasprotju z izdanim gradbenim dovoljenjem;
* uporablja v nasprotju z uporabnim dovoljenjem;
* se mu je spremenila namembnost brez gradbenega dovoljenja.

Pristojni gradbeni inšpektor je z odločbo odredil odpravo nepravilnosti in določil rok za odpravo nepravilnosti ter ustavil gradnjo, če je ugotovil, da bo zaradi nadaljevanja gradnje ogroženo izpolnjevanje bistvenih zahtev (91. člen GZ-1), oziroma ob ugotovitvi drugih nepravilnosti in kršitev tega zakona pri izvajanju gradnje ali pa je pri obstoječem objektu odredil odpravo teh nepravilnosti v določenem roku (98. člen GZ-1).

Če je gradbeni inšpektor ugotovil druge nepravilnosti in kršitve GZ-1, je izrekel ukrep v skladu z določili GZ-1. Če je pri nadzoru ugotovil nedovoljeni objekt (nelegalni, neskladni ali nevarni objekt), je tako ravnal v skladu z določili 93. člena, drugega odstavka 94. člena, 95. ali 97. člena GZ-1.

V zvezi z označitvijo inšpekcijskega ukrepa GZ-1 v 110. členu določa, da pristojni inšpektor po vročitvi odločbe, s katero je prepovedana uporaba ali vgradnja gradbenih proizvodov, odrejena odprava nepravilnosti, odrejena ustavitev izvajanja gradnje ali odstranitev objekta, gradbišče oziroma objekt označi le s tablo z navedbo, da je izrečen inšpekcijski ukrep.

Od 1. junija 2022, ko se je začel uporabljati GZ-1, in v skladu z drugim odstavkom 88. člena GZ-1, je bilo treba še upoštevati, da če ima objekt uporabno dovoljenje, inšpekcijskega ukrepa v zvezi z nelegalnim ali neskladnim objektom za objekt in dela, zajeta v uporabnem dovoljenju, ni dopustno izreči.

V zvezi s prekrškovnimi določbami GZ-1 določa globe za prekršek investitorja, če uporablja objekt ali dopusti njegovo uporabo brez uporabnega dovoljenja ali v nasprotju z gradbenim oziroma uporabnim dovoljenjem (5. točka prvega odstavka 111. člena GZ-1, globe so določene v 112. do 116. členu GZ-1). V primeru ugotovljenih drugih nepravilnosti inšpektor ukrepa v skladu s pooblastili tudi z uvedbo ustreznega prekrškovnega postopka.

Inšpektorji so ukrepali v skladu s pooblastili v inšpekcijskem in prekrškovnem postopku.

**Ugotovitve:** V sklopu akcije je bilo opravljenih 74 rednih inšpekcijskih pregledov. Pri ugotovljenih lažjih nepravilnostih so bili zavezanci v štirih primerih na podlagi 33. člena Zakona o inšpekcijskem nadzoru opozorjeni na ugotovljene nepravilnosti in jim je bil odrejen rok za njihovo odpravo z opozorilom, da bodo izrečeni drugi ukrepi v skladu z GZ-1, če nepravilnosti ne bodo odpravljene v navedenem roku.

V zadevah, ki so bile predmet nadzora v okviru akcije in pri katerih nepravilnosti niso bile ugotovljene oziroma so bile te v času, ko je potekala akcija, že odpravljene, so gradbeni inšpektorji postopke ustavili. Tako je bilo na dan 11. decembra 2023 izdanih pet sklepov o ustavitvi postopkov, en sklep o ustavitvi izvršbe in 11 ustavitev postopov na zapisnik.

Natančnejši podatki na dan 11. decembra 2023 o opravljenih dejanjih v zvezi z zapisniki so razvidni iz preglednice 19.

**Preglednica 19: Podatki o opravljenih dejanjih v zvezi z zapisniki**

|  |  |
| --- | --- |
| **2023** | **Akcija nadzora nad gradnjo, uporabo in izpolnjevanjem bistvene zahteve univerzalne graditve in rabe gostinskih stavb** |
| Zapisnik: redni kontrolni pregled | 17 |
| Zapisnik: redni kontrolni pregled – izvršba po I. osebi (izvršitev odločbe) | 1 |
| Zapisnik: redni pregled | 44 |
| Zapisnik: redni pregled z zaslišanjem | 12 |
| Zapisnik: ugotovitveni | 12 |
| Zapisnik: zaslišanje | 5 |

Natančnejši podatki na dan 11. decembra 2023 o dejanjih in ukrepih gradbene inšpekcije v okviru izvedene akcije so razvidni iz preglednice 20.

**Preglednica 20: Podatki o dejanjih in ukrepih gradbene inšpekcije v okviru izvedene akcije**

|  |  |
| --- | --- |
| **2023** | **Akcija nadzora nad gradnjo, uporabo in izpolnjevanjem bistvene zahteve univerzalne graditve in rabe gostinskih stavb** |
| Dopis: splošni | 7 |
| Odgovor: splošni | 1 |
| Odločba: upravna | 16 |
| Poizvedba | 9 |
| Poziv: po ZIN | 9 |
| Predlog: Zemljiška knjiga | 8 |
| Sklep: dovolitev izvršbe (po II. osebi)\_G | 1 |
| Sklep: upravni | 1 |
| Sklep: ustavitev izvršbe | 1 |
| Sklep: ustavitev postopka | 5 |
| Uradni zaznamek: splošno | 13 |
| Uradni zaznamek: vpogled v CRP | 2 |
| Uradni zaznamek: vpogled v uradne evidence | 56 |
| Vabilo: splošno | 1 |

Grafikon 5: Število izdanih upravnih odločb glede na celotno število upravnih postopkov

V akciji je bilo izdanih skupno 16 inšpekcijskih odločb. Odstotek izdanih upravnih odločb glede na celotno število inšpekcijskih upravnih postopkov je predstavljen v grafikonu 1.

V sklopu akcije je bilo ugotovljenih devet nelegalnih objektov, za katere so bile izdane odločbe na podlagi 93. člena GZ-1, s katerimi so gradbeni inšpektorji odredili ustavitev gradenj in rok za odstranitev objektov. Ugotovljene nepravilnosti v zvezi z nedovoljenimi objekti so bile ugotovljene v zadevi gradnje prizidka na severni strani hotela v Laškem, v zvezi z dvema lesenima gostinskima objektoma v Polzeli, v zvezi s teraso gostinskega objekta v Trnovski vasi, v zadevi nelegalne gradnje nadstrešnice, ki pokriva gostinski vrt v Gorišnici, v zadevi nelegalne prizidave objekta industrijske hale na Ptuju, v zadevi nelegalnega objekta mizarske delavnice, v zadevi nelegalnega objekta skladišča mizarske delavnice, oba na Ptuju, ter v zadevi gradnje nelegalnega gostinskega vrta – nadstrešnice v Rimskih Toplicah.

V zvezi z bistveno zahtevo univerzalne graditve in rabe objektov sta bili izdani dve odločbi na podlagi 98. člena GZ-1, in sicer v prvi zadevi v povezavi z zagotovitvijo neoviranega dostopa, vstopa in uporabe gostinske stavbe gostinskega objekta v Trnovski vasi ljudem s posameznimi funkcionalnimi oviranostmi. V drugem primeru pa v zvezi z bistveno zahtevo univerzalne graditve neovirane dostopnosti in uporabe za vse ljudi – na zunanjem oviranem horizontalnem dostopu na jugovzhodni strani gostinskega objekta v Dravogradu, ki vodi do zunanje površine z otroškimi igrali in do vhoda v gostinsko stavbo. Nepravilen (oviran) horizontalni dostop pomeni dvignjen robnik za 9,5 centimetra ob dovozni cesti, ob dostopu do zunanje površine z otroškimi igrali in do vhoda v gostinsko stavbo. Ugotovljena je bila tudi nepravilnost v zvezi z označitvijo parkirišča za invalide. V obeh primerih je bil odrejen rok za odpravo ugotovljenih nepravilnosti.

V dveh inšpekcijskih zadevah spremembe namembnosti z rekonstrukcijo dela etažnega dela objekta v Velenju, v katerem deluje gostinski obrat, sta bili izdani odločbi, na podlagi 93. ter 96. člena GZ-1, saj za namen gostinskega obrata predmetna dela objekta nimata pridobljenega novega dokončnega oziroma pravnomočnega gradbenega dovoljenja. Prepoved uporabe velja do pridobitve novega dokončnega oziroma pravnomočnega gradbenega dovoljenja.

V sklopu akcije so bile izdane tudi tri odločbe na podlagi 96. člena GZ-1 zaradi neskladne uporabe objektov, in sicer v zadevi uporabe hotela ob Soči v Bovcu (prepove se uporaba stanovanja, ki je urejeno v mansardi in podstrešju stavbe A hotela ob Soči, ker se je uredilo v hotelskem apartmaju brez spremembe gradbenega dovoljenja – prepoved uporabe stanovanja velja do izdaje novega uporabnega dovoljenja oziroma novega dokončnega oziroma pravnomočnega gradbenega dovoljenja). V drugi inšpekcijski zadevi zaradi uporabe dela hotela v Rogaški Slatini je bila izdana odločba, s katero je bilo inšpekcijskemu zavezancu odrejeno, da mora takoj po vročitvi odločbe prenehati uporabljati del hotela, saj ga uporablja brez uporabnega dovoljenja. Prepoved uporabe velja do izdaje uporabnega dovoljenja. V tretji zadevi zaradi neskladne uporabe objekta – prizidka h gostinskemu objektu v Vojniku pa je bila izdana odločba, s katero je bilo odrejeno, da mora inšpekcijski zavezanec prenehati uporabljati predmetni objekt, saj ga uporablja brez uporabnega dovoljenja. Prepoved uporabe velja do izdaje uporabnega dovoljenja.

V vseh zadevah, vključenih v akcijo, še niso bili pridobljeni vsi podatki, na podlagi katerih bi lahko ugotovili dejansko stanje, zato bodo ugotovitveni postopki potekali tudi po predvidenem časovnem okviru akcije. Skupno je bilo uvedenih 41 upravnih inšpekcijskih postopkov in od tega v 12 zadevah še ni odločeno, kar pomeni 29 odstotkov takih zadev.

Ocenjujemo, da je bila letošnja akcija uspešna, saj smo odkrili objekte, za katere niso bila pridobljena ustrezna dovoljenja za gradnjo ali uporabo oziroma so bile ugotovljene druge nepravilnosti. Ugotavljamo, da je odstotek objektov, pri katerih so bile ugotovljene nepravilnosti, še vedno previsok, saj je bilo od skupno 41 uvedenih inšpekcijskih postopkov do časa poročanja odločeno v 29 zadevah, v okviru katerih je bilo odkritih 16 takih objektov, kar pomeni 55 odstotkov v inšpekcijskem postopku (do 11. decembra 2023) preverjenih objektov. Ker v 29 odstotkih obravnavanih zadev v času poročanja še ni bilo odločeno oziroma ugotovitveni postopek v teh zadevah še poteka, je mogoče pričakovati, da bi bil odstotek ugotovljenih objektov, pri katerih so ugotovljene kršitve zakonodaje, po dokončanju vseh upravnih zadev lahko še višji.

V sklepu lahko ugotovimo, da do zdaj pridobljeni rezultati akcije nadzora nad gradnjo, uporabo in izpolnjevanjem bistvene zahteve univerzalne graditve in rabe gostinskih stavb kažejo, da ima vsak drugi gostinski objekt, obravnavan v akciji, nepravilnosti – bodisi je nedovoljen, ali pa se uporablja brez ustreznega uporabnega dovoljenja oziroma je kršena bistvena zahteva objekta. V primerjavi z akcijo, ki smo jo izvedli v letu 2022, ko smo preverjali uporabo objektov v javni rabi, pa se je število objektov, pri katerih smo ugotavljali kršitev, povečalo za 19 odstotkov, in sicer s 36 odstotkov leta 2022 na 55 odstotkov v letu 2023.

### SKUPNE AKCIJE V LETU 2023:

* **AKCIJA NADZORA Z DELOVNO INŠPEKCIJO NA PODROČJU NADZORA GRADBIŠČ**

Od 1. junija do 30. septembra 2023 je potekala usklajena skupna akcija nadzorov gradbene inšpekcije IRSNVP in Inšpektorata Republike Slovenije za delo (v nadaljnjem besedilu: IRSD) na 12 izbranih večjih gradbiščih na območju OE Maribor. Nekatere preglede gradbišč so gradbeni inšpektorji IRSNVP opravili skupaj z inšpektorji IRSD, pri nekaterih pa smo izmenjali le informacije in podatke o dogajanjih na gradbiščih in udeležencih pri graditvi. Predmet skupnega nadzora je bilo področje ureditev in označitev gradbišč ter preverjanja pogojev za varnost in zdravje pri delu, zagotavljanje varnosti objekta, življenja in zdravja mimoidočih, prometa in sosednjih objektov. Akcija je usmerjena v temeljno nalogo gradbene inšpekcije glede bistvene zahteve in izpolnjevanja pogojev ter preprečevanja nelegalnih gradenj. Pri pregledih gradbišč v okviru akcije so gradbeni inšpektorji iz Območne enote Maribor opravili 19 inšpekcijskih pregledov na 12 gradbiščih. Na podlagi ugotovljenih nepravilnosti je bilo izdano eno opozorilo na zapisnik. Prekrškov ni bilo ugotovljenih. Pri preostalih pregledih gradbišč gradbeni inšpektorji niso ugotovili večjih nepravilnosti v zvezi z delom udeležencev pri graditvi in ureditvi gradbišč. Skupni nadzori gradbene inšpekcije IRSNVP in inšpektorjev IRSD so pokazali koristnost sodelovanja med inšpekcijama na gradbišču. Skupni nadzor na večjih gradbiščih ali medsebojno seznanjanje oziroma obveščanje v primeru kršitev predpisov iz pristojnosti druge inšpekcije je pomembno z vidika zagotavljanja izvajanja predpisanih ukrepov za zagotavljanje varnosti delavcev, mimoidočih, prometa in sosednjih objektov. Skupne ugotovitve obeh inšpekcij kažejo na to, da se stanje urejenosti večjih gradbišč izboljšuje, saj med nadzorom dela udeležencev pri graditvi na gradbišči letos na območju območne enote IRSNVP v Mariboru skoraj ni bilo ugotovljenih kršitev. Investitorji so na predpisan način prijavili začetek gradenj in prijavo gradbišč. Za vse gradnje so imeli investitorji ustrezna pravnomočna gradbena dovoljenja, s pogodbami zagotovljene ustrezne izvajalce in nadzornike ter vso predpisano gradbiščno dokumentacijo. Urejenost večjih gradbišč je bila v skladu z načrti ureditev gradbišč in varnostnimi načrti.

* **AKCIJA NADZORA PRI GRADNJI NOVEGA ODLAGALIŠČA NIZKO- IN SREDNJERADIOAKTIVNIH ODPADKOV (NSRAO) V VRBINI**

V letu 2023 je bila načrtovana akcija nadzora pri gradnji novega odlagališča nizko- in srednjeradioaktivnih odpadkov (NSRAO) v Vrbini. Načrtovan je bil skupni ogled z Upravo RS za jedrsko varnost v sklopu akcije Nadzor nad delom udeležencev pri graditvi objektov. Ker se gradnja novega odlagališča nizko- in srednjeradioaktivnih odpadkov (NSRAO) v Vrbini še ni bila začela, akcija v letu 2023 ni bila izvedena.

* **AKCIJE S TIRS – NADZOR NAD GOSTINSKIMI OBJEKTI**

Gradbena inšpekcija IRSNVP in Tržna inšpekcija RS sta v letu 2023 izvedli skupno akcijo nad gradnjo in uporabo gostinskih objektov. Skupna akcija je bila usmerjena v nadzor in uporabo gostinskih stavb, med katere spadajo hotelske in podobne gostinske stavbe ter druge gostinske stavbe za kratkotrajno nastanitev. Gradbena inšpekcija je v skupni akciji pregledala deset gostinskih stavb, ki jih je predlagala tržna inšpekcija. Za večino od njih je imela gradbena inšpekcija že odprte inšpekcijske postopke in tudi izrečene ukrepe:

* Gostinskemu obratu v katastrski občini Gorjuše je bila že leta 2012 izdana odločba, s katero mu je bila odrejena ustavitev nadaljnje gradnje. Ker zavezanca objektov v roku iz odločbe nista odstranila niti nista vzpostavila zakonitega stanja, je gradbeni inšpektor začel postopek upravne izvršbe. Objekti so bili uvrščeni na seznam objektov za odstranitev po drugi osebi. Na inšpekcijskem pregledu v okviru te akcije je bilo ugotovljeno, da se v objektu opravlja gostinska dejavnost. Inšpekcijski postopek še ni zaključen.
* Tudi zaradi posegov v stanovanju na Ilirski ulici v Ljubljani je bila že leta 2021 izdana odločba, s katero je bilo zavezancem odrejeno, da morajo ustaviti gradnjo ter vzpostaviti prejšnje stanje. Inšpekcijski zavezanci so v zvezi z odločbo sprožili upravni spor, ki še ni končan.
* V poslovni stavbi Tobačna Ljubljana je več apartmajev predelanih iz pisarn, ki jih tržijo (številni) različni pravni subjekti. Zaradi uporabe nekaterih delov stavbe za stanovanjski namen, za kar objekt nima pridobljenega pravnomočnega gradbenega dovoljenja, že teče inšpekcijski postopek.
* Prav tako gradbena inšpekcija že vodi inšpekcijski postopek zaradi domnevno nezakonito izvedenih posegov v celotnem poslovnem objektu na Tržaški v Ljubljani. Ugotovljeno je bilo, da poslovni objekt nima ne gradbenega ne uporabnega dovoljenja. Inšpekcijski postopek še ni končan.
* V tej akciji je bil v poslovnem objektu na Tržaški ulici v Ljubljani izveden kontrolni ogled v okviru inšpekcijskega postopka, ki je bil že prej uveden zaradi preverjanja posega v nosilno konstrukcijo ostrešja. Na podlagi ugotovitev na ogledu in prejete dokumentacije je bilo ugotovljeno, da zavezanec ni kršil gradbenih predpisov, zato je bil inšpekcijski postopek ustavljen.
* Tudi inšpekcijski postopek za objekt v k. o. Preska je že bil uveden v letu 2022. Gradbeni inšpektor je ugotovil, da investitor za gradnjo objekta nima pravnomočnega gradbenega dovoljenja. Inšpekcijskemu zavezancu je z odločbo odredil, da mora objekt odstraniti do 13. maja 2023. Sestavni del odločbe je bila tudi prepoved uporabe nedovoljenega objekta. Ker inšpekcijski zavezanec objekta ni odstranil, je gradbena inšpektorica sredi letošnjega oktobra izdala sklep o dovolitvi izvršbe z denarno prisilitvijo.
* V nadzoru gradnje gostinskega objekta v k. o. Ajdovščina je bila zavezancu leta 2023 izdana odločba, s katero mu je bilo odrejeno, da mora ustaviti rekonstrukcijo pohodne strehe pritlične stavbe obstoječega objekta in gradnjo stopnic na Župančičevi ulici v Ljubljani, ki ju gradi brez pravnomočnega gradbenega dovoljenja, ter vzpostaviti prejšnje stanje. Zoper odločbo je bila vložena pritožba, o kateri še ni odločeno.
* Zaradi ugotovitve nelegalne spremembe namembnosti bazena hotela v Fiesi v hotelske sobe je bila inšpekcijski zavezanki izdana odločba, s katero ji je bila prepovedana uporaba prizidka hotela s šestimi hotelskimi sobami.iii
* V zadevi uporabe gostinskega objekta bistro v Ljubljani ni bilo ugotovljenih nepravilnosti, zato ni bilo razlogov za nadaljevanje inšpekcijskega postopka.
* Tudi za objekt na Hajdrihovi ulici v Ljubljani ni bilo ugotovljenih kršitev gradbene zakonodaje, zato je bil inšpekcijski postopek ustavljen.
* Za objekt v Portorožu je bilo ugotovljeno, da gre za začasni gostinski objekt, zato je bila zadeva odstopljena v reševanje Medobčinski upravi Istra.
* Inšpekcijski postopek, ki je bil uveden na naslovu gostinskega objekta v Rožni dolini v Ljubljani, kjer se opravlja nastanitvena dejavnost. Postopek še ni končan, je pa gradbena inšpekcija v povezavi s tem objektom v preteklosti že vodila inšpekcijske postopke, v katerih niso bile ugotovljene nepravilnosti.

Gradbeni inšpektorji so preverjali, ali je bilo za gradnjo oziroma objekt pridobljeno gradbeno dovoljenje, ali se objekt uporablja na podlagi uporabnega dovoljenja oziroma ali gre za objekt, za katerega se po samem zakonu šteje, da ima uporabno dovoljenje, ali so izpolnjeni pogoji za začetek uporabe objekta, ki jih določa Gradbeni zakon (GZ-1); nadalje ali objekti zagotavljajo dostopnost grajenega okolja ter izpolnjujejo bistvene zahteve objektov in pa ali se gradijo, rekonstruirajo in vzdržujejo tako, da zagotavljajo dostopnost grajenega okolja.

V primeru, da je bilo v sklopu akcije ugotovljeno, da se objekt uporablja brez uporabnega dovoljenja, v nasprotju z izdanim gradbenim dovoljenjem, v nasprotju z uporabnim dovoljenjem oziroma da se je objektu spremenila namembnost brez gradbenega dovoljenja, je gradbeni inšpektor z odločbo prepovedal uporabo objekta ali dela objekta. Če je gradbeni inšpektor ugotovil druge nepravilnosti in kršitve GZ-1, je izrekel ukrep skladno z določili GZ-1. Do zdaj pridobljeni rezultati akcije nadzora nad uporabo gostinskih stavb kažejo, da se je veliko objektov, obravnavanih v akciji, uporabljalo brez ustreznih upravnih dovoljenj.

### MERILA ZA OBRAVNAVO PRIJAV

V skladu z 2. točko sklepa Vlade Republike Slovenije št. 06100-4/2015/15 z dne 2. aprila 2015 ima IRSNVP na svoji spletni strani objavljene Kriterije za določanje prioritetnih inšpekcijskih nadzorov:

https://www.gov.si/drzavni-organi/organi-v-sestavi/inspektorat-za-naravne-vire-in-prostor/o-inspektoratu/.

Gradbena inšpekcija se že dolgo spopada z velikim prilivom prijav in zadev. Zaradi velikega obsega prijav in že začetih inšpekcijskih postopkov so bile 20. maja 2013 sprejete usmeritve za prednostno razvrščanje zadev (in sicer za obravnavanje prijav, za nadaljevanje začetih inšpekcijskih postopkov in v izvršilnih postopkih). Nove usmeritve za vrstni red obravnave prijav, usmeritve za vrstni red obravnave že začetih inšpekcijskih postopkov in usmeritve za izvajanje izvršb po drugi osebi, vse na področju dela gradbenih inšpektorjev, s katerimi so prenehale veljati vse predhodno sprejete, so bile nazadnje sprejete 10. maja 2023.

Usmeritve si prizadevajo za zaščito javnega interesa pri gradnji objektov ter so usklajene z 88. členom Gradbenega zakona (Uradni list RS, št. 199/21, s spremembami, v nadaljnjem besedilu: GZ-1), ki pri določanju vrstnega reda obravnave prijav in zadev določa, da se upoštevajo stopnja javnega interesa, faza izvajanja gradnje, vrsta kršitve, lastnosti in namen objekta. Nadalje so Usmeritve za izvajanje izvršb po drugi osebi skladne z določili 101. člena GZ-1, ki določa, da je v odločbi o odrejenem inšpekcijskem ukrepu inšpekcijskega zavezanca treba opozoriti na to, da se bo v primeru neizpolnitve odrejene obveznosti začel postopek izvršbe za nedenarne obveznosti, ki se bo opravil s prisilitvijo ali po drugih osebah. V sklepu o dovolitvi izvršbe, s katerim se dovoljuje izvršitev ukrepa odstranitve ali prepovedi uporabe stavbe, je inšpekcijskega zavezanca treba opozoriti o možnosti odloga izvršbe v skladu s 104. členom tega zakona. Pri izvajanju izvršbe po drugih osebah se za določanje vrstnega reda izvršb upošteva stopnja javnega interesa po naslednjih merilih:

* pravno stanje izdanih upravnih aktov, na podlagi katerih se opravlja izvršba;
* fizične in druge lastnosti objekta;
* vpliv objekta na ljudi in okolje;
* lega objekta;
* objekt v javni rabi ali objekt, v katerem se opravlja dejavnost, ali objekt gospodarske javne infrastrukture;
* možnost legalizacije.

Poleg tega so usmeritve za izvajanje izvršb po drugi osebi v skladu z določili 101. člena (izvršba inšpekcijskega ukrepa) GZ-1, ki določajo, da ko je odrejena odstranitev zgrajenega objekta ali dela objekta, vzpostavitev prejšnjega stanja ali drugačna sanacija objekta, se inšpekcijski zavezanec v odločbi opozori na to, da se bo v primeru neizpolnitve odrejene obveznosti začel postopek izvršbe nedenarne obveznosti, ki se bo opravil po drugih osebah ali s prisilitvijo.

Gradbeni inšpektorji pri obravnavi prijav, vodenju inšpekcijskih postopkov in opravljanju upravnih izvršb po določilih veljavne zakonodaje upoštevajo predvsem javno korist in javni interes. Namen razvrščanja in določanja prednostnih nalog je zagotavljanje učinkovitejšega delovanja gradbene inšpekcije pri izvajanju njene temeljne naloge, tj. zagotavljanje spoštovanja zakonov in podzakonskih predpisov na področju graditve objektov, in sicer poenoteno glede na pomembnost po vsej Sloveniji brez morebitnih zunanjih vplivov in pritiskov na inšpekcijske postopke. ZUP posebej ureja ukrepanje v primeru nujnih ukrepov v javnem interesu, ki so podani, če obstaja nevarnost za življenje in zdravje ljudi, javni red in mir, javno varnost ali premoženje večje vrednosti. Prednostne usmeritve dela gradbene inšpekcije jasno opredeljujejo načine ravnanja v zvezi z obravnavo prijav, vodenjem inšpekcijskih postopkov in prednostno izvedbo izvršb ter imajo jasno določena merila za vrstni red obravnave prijav, zadev in izvršb.

Merila v delu, ki se nanašajo na obravnavo prijav in zadev, določa GZ-1 v 88. členu, podrobneje pa so prednostne naloge opredeljene v internem aktu IRSNVP. Tako je prednostna naloga gradbene inšpekcije, da obravnava prijave pravnih in fizičnih oseb, iz katerih izhaja, da obstaja nevarnost za življenje in zdravje ljudi, javni red in mir, javno varnost ali premoženje večje vrednosti. Gradbeni inšpektorji nemudoma opravijo tudi redne nadzore (tudi če je podana pobuda) v zadevah, v katerih je treba zaščititi javni interes (zadrževanje večjega števila ljudi, objekti z vplivi na okolje, nevarnost za življenje, zdravje in splošno premoženje …).

Gradbeni inšpektorji tako vsako prejeto prijavo, ki jo prejmejo od pravnih ali fizičnih oseb, razvrstijo, prijave pa obravnavajo po vrstnem redu glede na razvrstitev. Vsaka prejeta prijava je tako obravnavana, ko je glede na merila razvrščanja na vrsti za obravnavo.

Pri določanju prednostnih nalog dela gradbene inšpekcije pri obravnavi prijav in vodenju zadev se upoštevajo predvsem stopnja javnega interesa za obravnavo prijave ob upoštevanju naslednjih meril:

* faza gradnje (objekt v gradnji, že zgrajeni objekt);
* vrsta kršitve (nelegalna gradnja oziroma objekt, neskladna gradnja oziroma objekt, uporaba objekta, nadzor nad udeleženci pri gradnji, gradbeni proizvodi);
* zahtevnost objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drugi gradbeni posegi);
* vrsta objekta (javni objekt: šola, vrtec, bolnišnica, industrijski objekt, poslovni objekt, večstanovanjski objekt, nestanovanjski objekt, inženirski objekt in podobno);
* nevarnost (nevarni javni objekt, ogrožanje javnih površin, objekt v zasebni lasti);
* druge lastnosti: vpliv objekta na okolje, gradnja za trg, kršitve glede na lego objekta v prostoru – zaščitena območja (TNP, krajinski parki, vodovarstvena območja, kmetijska zemljišča, gozdne površine in podobno).

Gradbeni inšpektorji izvršljive inšpekcijske odločbe izvršujejo po vrstnem redu, ki ga določajo sprejete prednostne usmeritve za razvrščanje izvršilnih postopkov. Pri določanju prednosti pri razvrščanju se upoštevajo zlasti stopnja javnega interesa za izvršitev odločbe z upoštevanjem naslednjih meril:

* pravno stanje (pravnomočnost, izvršljivost) izdanih upravnih aktov, na podlagi katerih se opravlja izvršba;
* fizične lastnosti objekta – zahtevnost objekta po Uredbi o razvrščanju objektov (zahtevni, manj zahtevni, nezahtevni, drug gradbeni poseg);
* vpliv objekta na ljudi in okolje (objekt, za katerega je s predpisi o varstvu okolja določeno, da je zanj presoja vplivov na okolje obvezna, ter objekt, za katerega s predpisi o varstvu okolja ni obvezna presoja vplivov na okolje, z onesnaževanjem in obremenjevanjem pa vpliva na kakovost bivanja v določenem okolju);
* lega objekta v prostoru (nacionalni/narodni park, regijski park, krajinski park, Natura 2000, naravne vrednote in spomeniki, ekološko pomembna območja in posebna varstvena območja, naravni rezervat, zaščiteno mestno jedro in spomeniško zaščiteni objekti, vodovarstveno območje, vodno zemljišče, zemljišča s podzemnimi vodami, priobalni pasovi, gozdno zemljišče, prvo kmetijsko zemljišče, naravna zdravilna sredstva, varovalni pas posameznih objektov gospodarske javne infrastrukture, zemljišča, na katerih je območje izključne rabe letališča, vzletišča oziroma infrastrukturnega objekta navigacijskih služb zračnega prometa, ter zemljišča, nad katerimi je na podlagi predpisov, ki urejajo letalstvo, določeno območje nadzorovane rabe in območje omejene rabe, območja s področja obrambe in varstva pred naravnimi in drugimi nesrečami ter drugi varovani pasovi ali katera druga zaščitena območja, kakor izhajajo iz prostorskih aktov);
* objekt v javni rabi;
* objekt, v katerem se opravlja dejavnost;
* objekt gospodarske javne infrastrukture;
* možnost legalizacije objekta.

Gradbeni inšpektorji morajo pri izvajanju izvršbe po drugih osebah dosledno upoštevati vrstni red izvršilnih postopkov, določen na podlagi prednostnih nalog dela gradbene inšpekcije pri izvršilnih postopkih.

Pri izvršilnih postopkih imajo prednost zadeve, pri katerih so upravni akti pravnomočni. ZUP posebej določa nujne ukrepe v javnem interesu, če obstaja nevarnost za življenje in zdravje ljudi, javni red in mir, javno varnost ali premoženje večje vrednosti. V takih primerih izvršbe potekajo prednostno.

Z ureditvijo razvrščanja prijav/zadev po pomembnosti inšpektorat zagotavlja učinkovito opravljanje nalog, ki mu jih nalaga zakon, ob tem pa varovanje javnega interesa, ki zahteva nujno ukrepanje in prednostno obravnavo hujših nepravilnosti. Menimo, da s takim delom inšpektorat poleg izvajanja učinkovitejše represivne politike deluje tudi preventivno, saj naj bi tako preprečeval nadaljevanje kršitev in zagotovil večjo varnost.

Prednostno razvrščanje prijav, inšpekcijskih in izvršilnih postopkov glede na pomembnost kršitve ter določanje stopnje pomembnosti obravnave in vrstni red reševanja prijav, vodenja inšpekcijskih postopkov in izvedbe izvršbe (v nadaljnjem besedilu: prednostno razvrščanje) v skladu z 11. točko prvega odstavka 6. člena Zakona o dostopu do informacij javnega značaja (ZDIJZ) štejemo za izjemo v prostem dostopu do informacij javnega značaja. Metodologija obravnavanja prijav in razvrščanje izvršilnih postopkov se nanašata na notranje poslovanje organa. Z razkritjem prednostnih nalog za razvrščanje bi imel IRSNVP kot organ resne in vsebinske motnje pri svojem delovanju, ki bi bile večje od pravice javnosti do obveščenosti o prednostnem razvrščanju. To je z instančnimi odločbami že potrdila tudi informacijska pooblaščenka.

Delo na gradbeni inšpekciji na dan 31. decembra 2023 opravlja 63 gradbenih inšpektorjev, od katerih jih je 61 na terenu. Ti imajo na dan 31. decembra 2023 evidentiranih 22.447 zadev, od katerih je 8.112 upravnih gradbenih (strokovni nadzor gradbene inšpekcije), 145 prekrškovnih, 1.305 drugih splošnih zadev ter 12.885 prijavnih zadev, kar skupno pomeni, da ima gradbeni inšpektor v povprečju 368 zadev v delu (od katerih je 133 upravnih zadev). Iz analize prijav izhaja, da je bilo v informacijskem sistemu na dan 31. decembra 2022 na gradbeni inšpekciji evidentiranih 7.035 neobdelanih – nerešenih prijav. Na dan 31. decembra 2023 pa je bilo takih prijav že 7.794.

Na področju dela gradbene inšpekcije so še vedno največja težava zaostanki tako pri obravnavi prijav in vodenju inšpekcijskih postopkov kot tudi pri izvedbi izvršb po drugi osebi. Zavedamo se, da bi bilo treba inšpekcijske postopke in izvršbe voditi kontinuirano, vendar pa zaradi prevelikega pripada števila zadev na inšpektorja na gradbeni inšpekciji tega ni mogoče zagotoviti v vseh zadevah. IRSNVP se namreč sooča s številnimi že začetimi starejšimi zadevami, iz leta v leto pa se tudi povečuje pripad novih zadev, pri čemer se je število gradbenih inšpektorjev v preteklosti zmanjšalo. Za zagotavljanje pregledne in enakopravne obravnave prijav, zadev in izvršb je bil prav zaradi zaostankov pri delu uzakonjen pregleden in poenoten sistem razvrščanja in določanja prednostnih nalog pri obravnavi prijav zadev in pri izvršbah. Gradbena inšpekcija je prednostno nadzirala nevarne gradnje, torej objekte, ki ne izpolnjujejo bistvenih zahtev; tako je bilo učinkovito preprečeno neposredno ogrožanje zdravja in življenja ljudi, premoženja večje vrednosti, prometa in sosednjih objektov.

V inšpektoratu je veliko dela tudi z odgovarjanjem pobudnikom in prijaviteljem o obravnavi zadev, poročanjem drugim državnim organom in ustanovam ter odločanjem o zahtevkih, podanih na podlagi ZDIJZ. V zvezi s tem opažamo, da je vse več prosilcev, ki svojih zahtev ne konkretizirajo, temveč zahtevajo celotne zadeve kot tudi obširne izpise iz elektronskih evidenc dokumentarnega gradiva in iz zbirk podatkov.

O kadrovskem primanjkljaju in drugih okoliščinah, ki vplivajo na učinkovitost gradbene inšpekcije, smo večkrat opozorili MNVP in MJU ter tudi druge državne organe in javnost, vendar ta problematika še ni ustrezno rešena.

### PROBLEMATIKA PRI DELU

V letu 2021 je prišlo do obsežne spremembe gradbene in prostorske zakonodaje. Sprejeta sta bila GZ-1 in ZUreP-3, ki sta se začela uporabljati 1. junija 2022. Nobena od sprememb tudi tokrat ni uredila načina izvršb na gradbeni inšpekciji. IRSNVP se že več let trudi vzpostaviti učinkovit postopek upravnih izvršb, pri tem pa smo večkrat opozorili na možnost vzpostavitve instituta izvršitelja po vzoru izvršiteljev v sodnih postopkih, ki so že del slovenske zakonodaje. Takšen način opravljanja prisilnih izvršb bi inšpektorje razbremenil, prav tako pa sama izvršitev pravnomočnega inšpekcijskega ukrepa pomeni načeloma le tehnično dejanje in ne več upravno presojo.

Ustavno sodišče je v postopku za oceno ustavnosti, začetem z zahtevo Državnega sveta, na seji 23. novembra 2023 izdalo sklep, s katerim je izvrševanje 146. člena Gradbenega zakona (Uradni list RS, št. 199/21) do končne odločitve ustavnega sodišča zadržalo. Do končne odločitve ustavnega sodišča ni dopustna izvršba inšpekcijskega ukrepa iz prvega odstavka 93. člena Gradbenega zakona, izrečenega v zvezi z objektom daljšega obstoja, kot je opredeljen v prvem odstavku 146. člena Gradbenega zakona, z izjemo objektov iz drugega odstavka 142. člena Gradbenega zakona. Rok za prostovoljno izvršitev inšpekcijskega ukrepa v tem primeru v času odločanja ustavnega sodišča ne teče. Glede sklepa USRS U-I-203/23-7 ima gradbena inšpekcija kar nekaj težav pri delu, saj je sklep USRS v delu neusklajen (v izreku govori, da »je nedopustna izvršba inšpekcijskega ukrepa iz 93/1. GZ-1«, v obrazložitvi pa, da »odločbe ni dovoljeno izvršiti«), ne obravnava tudi drugih takšnih primerov (152. ZGO-1, 82. GZ in neskladne gradnje) kot tudi ne teka rokov.

V letu 2023 so se gradbeni inšpektorji srečali z novo problematiko, in sicer so investitorji na kmetijskih zemljiščih na različnih območjih Slovenije (zlasti Štajerska) začeli postavljati številne rastlinjake z vgrajenimi fotonapetostnimi paneli, ki delujejo kot sončna elektrarna. Upravne enote so že izdale več gradbenih dovoljenj za postavitev večjega števila stavb za rastlinsko pridelavo (62, 161 …), pri čemer pa si investitorji predpise razlagajo na način, da so pri vgradnji fotonapetostnih panelov kot kritine rastlinjakov izpolnjeni pogoji za manjšo napravo, za katero ni potrebno gradbeno dovoljenje, v skladu z Uredbo o manjših napravah za proizvodnjo električne energije iz obnovljivih virov energije ali s soproizvodnjo z visokim izkoristkom (Uradni list RS, št. 14/20, 121/21 – ZSROVE in 132/23). Pri postavitvi »sončnih elektrarn« investitorji (in tudi nekatere UE) ne upoštevajo dosledno gradbene zakonodaje, ki v Uredbi o razvrščanju objektov (Uradni list RS, št. 96/22) določa, katere naprave se štejejo za zunanje naprave (enostavni objekt), kako se klasificirajo in razvrščajo stavbe za rastlinsko pridelavo (glede na površino) ter kako se klasificirajo in razvrščajo energetski objekti. Z vidika gradbene inšpekcije se tako kažejo kot zelo vprašljiva mnenja različnih izvedencev gradbene in kmetijske stroke, ki jih v potrditev svojih navedb v inšpekcijskih postopkih predlagajo zavezanci – investitorji. Problematična so tudi mnenja ministrstva za okolje, podnebje in energijo, ki prav tako pritrjujejo investitorjem. Pri nadzoru nad tovrstnimi »sončnimi elektrarnami«, ki zelo posegajo v naravno in kulturno krajino slovenskega podeželja, se inšpektorji srečujejo z različnimi vprašanji, saj navedena problematika poleg gradbene zakonodaje zadeva tudi energetsko in kmetijsko zakonodajo. Nadzor nad izvajanjem uredbe o manjših napravah je v pristojnosti inšpekcije za energijo, nadzor nad (ne)namensko rabo kmetijskih zemljišč pa v pristojnosti inšpekcije za kmetijstvo. V zvezi z umeščanjem sončnih elektrarn v prostor je v letu 2023 začel veljati Zakon o uvajanju naprav za proizvodnjo električne energije iz obnovljivih virov energije (Uradni list RS, št. 78/23), ki vpliva na številne predpise. Ker gre za novo problematiko, se pravna praksa na tem področju šele vzpostavlja. V letu 2023 je bila pri gradbeni inšpekciji izdana ena inšpekcijska odločba, ki jo je organ II. stopnje po pritožbi odpravil in vrnil prvostopenjskemu organu v ponovno odločanje, drugi inšpekcijski postopki pa so še v teku.

### POSEBNOSTI

Inšpektorji IRSNVP se kot leta poprej še vedno srečujejo s številnimi pobudami, s katerimi pobudniki poskušajo civilnopravne zadeve reševati v inšpekcijskih postopkih in ne pred pristojnim sodiščem. V zvezi s tem in ob dejstvu, da se inšpekcija že dlje časa sooča z velikim številom prijav, zahtev in drugih vlog pravnih in fizičnih oseb, kakor tudi odprtih inšpekcijskih zadev in neizvedenih izvršilnih postopkov predvsem na gradbeni inšpekciji, je delo inšpekcij organizirano tako, da se zadeve obravnavajo po prednosti dela, ki določa vrstni red pomembnosti. Tak način se je izkazal za učinkovitega z vidika enakopravne in nepristranske obravnave.

Zaradi številnih težav pri izvršbah po drugi osebi je nemogoče vse te izvršbe opraviti sproti, zato se opravijo le za najbolj prednostne zadeve po vrstnem redu izvedbe izvršb po drugi osebi. Število objektov, uvrščenih na seznam za izvršbo po drugi osebi, se iz leta v leto povečuje, gradbeni inšpekciji pa s kadrovsko zasedbo in finančnimi sredstvi nikakor ne uspe zmanjšati zaostankov pri delu. Če je bilo 31. decembra 2014 število izdanih sklepov o dovolitvi izvršbe po drugi osebi v zvezi z nedovoljenimi gradnjami 1835, jih je bilo 10. januarja 2024 že 3332, kar je več kot 70-odstotno povečanje.

Pri tem je treba poudariti, da se gradbena inšpekcija srečuje tudi s povečanjem sodnih zadev zaradi že opravljenih izvršb po drugi osebi. Na sodiščih tako poteka več sodnih postopkov v zvezi z inšpekcijskimi postopki, tako kazenskimi kot tudi odškodninskimi, nekaj je tudi postopkov na podlagi prej veljavnega 14. člena Zakona o državnem pravobranilstvu oziroma zdaj veljavnega 27. člena Zakona o državnem odvetništvu. Prek državnega odvetništva podajamo tudi ugovore zoper izbrise subjektov v insolvenčnih postopkih in prijavljamo terjatve v primerih stečajev, še vedno pa se ukvarjamo tudi s starimi sodnimi postopki v zvezi z nelegalnimi kopi in nezakonitim odvzemom mineralnih snovi.

IRSNVP se že vrsto let sooča s kadrovskim primanjkljajem gradbene inšpekcije, na kar smo že večkrat opozorili. Kadrovska problematika oziroma primanjkljaj IRSNVP presega naše zmožnosti, da stanje uredimo v okviru lastnih organizacijskih, kadrovskih in finančnih sposobnosti, zato menimo, da bi bilo treba stanje na tem področju celovito prenoviti. S sprejetjem novega GZ-1, ki se je začel uporabljati 1. junija 2022, pa se je gradbena inšpekcija na novo spoprijela tudi s težavami zaradi stopnje in smeri izobrazbe, ki je bila z novelo GZ-1A odpravljena. Opozarjamo še, da zaradi nizke izhodiščne plače na delovnem mestu inšpektor, ki je veliko nižja kot v gospodarstvu, težko najdemo ustrezne nove javne uslužbence. Prav tako iz inšpektorata, predvsem iz osrednje Slovenije, mladi inšpektorji odhajajo na bolje plačana in manj »izpostavljena« delovna mesta. Poudarjamo tudi problem uvajanja novih gradbenih inšpektorjev, ki lahko traja več let, preden se na novo zaposleni gradbeni inšpektorji v celoti uvedejo v delo.

Gradbenim inšpektorjem so že različni predpisi v zadnjih desetih letih pospešeno določali več obveznosti in pristojnosti, ne da bi se število zaposlenih temu sorazmerno povečalo. Gradbeni inšpektorji že več let opozarjajo, da obveznosti, ki jim jih nalagajo področni in splošni predpisi, ne morejo opravljati v rokih, ki so določeni s temi predpisi. Tako ne zmorejo izpolniti več niti z zakoni določenih obveznosti odgovarjanja na številne prejete vloge, prav tako ne morejo izpolniti z zakoni določenih rokov za posamezna dejanja v inšpekcijskih postopkih, kaj šele zagotavljati sprotnega izvajanja izvršb po drugi osebi. Posledice neizpolnjevanja z zakonom določenih obveznosti pa so daljnosežne in ne vplivajo le na delovanje IRSNVP, ampak na delo več drugih državnih organov, na javni interes, pravno varnost državljanov in tudi na sam prostor. Zaveza, dana gradbenim inšpektorjem ob sprejetju GZ, to je, da bo izvedena zaposlitev 25 novih gradbenih inšpektorjev, še vedno ni bila izpolnjena (kljub obljubi o zaposlitvi treh novih gradbenih inšpektorjev v letu 2022). Navedeno pomeni, da je ocenjeni primanjkljaj še vedno 25 gradbenih inšpektorjev. Brez teh zaposlitev ne bo mogoče zagotoviti zmanjševanja zaostankov pri delu, zmanjšati dolgotrajnosti postopkov ter v povezavi s tem zagotoviti učinkovitega dela gradbene inšpekcije. Znova opozarjamo, da bi lahko le s temi dodatnimi zaposlitvami vsaj približno ustvarili takšne pogoje za delo, da bi lahko učinkovito opravljali inšpekcijski nadzor, da bi se inšpekcijski postopki končali v doglednem času, bili učinkoviti in bi z ustrezno odzivnostjo preprečevali zlorabo pravic v inšpekcijskih postopkih oziroma varovali širši javni interes. Glede na navedeno in na kadrovski primanjkljaj, ki ga imamo že zdaj, je treba čim prej najti ustrezno rešitev.

Stanje na področju neizvršenih zadev na gradbeni inšpekciji IRSNVP se iz leta v leto poslabšuje. V primerjavi z letom 2015 beležimo skoraj 70-% zvišanje neizvršenih zadev. Na dan 10. januarja 2024, ko je bil oblikovan seznam za prisilno izvršitev objektov 2024, je na seznam uvrščenih 3.332 zadev z uvedenim izvršilnim postopkom, to je postopkom, v okviru katerega je bil izdan sklep o dovolitvi izvršbe po drugi osebi (na dan 31. decembra 2015 je bilo takšnih zadev 1.967). Tako se število zadev, v katerih je uveden izvršilni postopek v zvezi z nedovoljenimi objekti, iz leta v leto povečuje z novim pripadom zadev. To pričakujemo tudi v prihodnje.

Pregleden in poenoten sistem razvrščanja in določanja prednostnih primerov pri izvršbah zagotavlja učinkovitejše delovanje gradbene inšpekcije. Gradbena inšpekcija je prednostno izvrševala nevarne gradnje – torej objekte, ki ne izpolnjuje bistvenih zahtev. Tako je bilo učinkovito preprečeno neposredno ogrožanje zdravja in življenja ljudi, premoženja večje vrednosti, prometa in sosednjih objektov.

IRSNVP se pri izvrševanju inšpekcijskih odločb gradbene inšpekcije že več let trudi vzpostaviti učinkovit postopek upravnih izvršb, pri tem pa smo ob spremembi prostorske zakonodaje večkrat izrazili predlog o izvršiteljih, kakršne slovenska zakonodaja pozna v sodnih postopkih. ZUP v 289. členu omogoča, da se organ, ki opravlja upravno izvršbo, določi s posebnim predpisom, in hkrati v tretjem odstavka istega člena omogoča tudi, da neposredna dejanja upravne izvršbe in zavarovanja lahko opravljajo izvršitelji, imenovani na podlagi zakona, ki ureja izvršbo in zavarovanje. Zdajšnja ureditev predpisov o graditvi objektov predvideva, da izvršbo inšpekcijske odločbe izvaja inšpekcijski organ, ki je odločbo izdal. Takšna ureditev je v primeru gradbene inšpekcije neučinkovita in neprimerna ter eden od ključnih razlogov za dolgotrajnost inšpekcijskih postopkov. Zato predlagamo, da se v ZIN uvede institut izvršitelja kot pravne ali fizične osebe, ki bi na podlagi javnega pooblastila pristojnega ministra izvajala izvršbe po drugi osebi za vse inšpektorate in ne le za gradbeno inšpekcijo. Toda že več let smo s predlagano rešitvijo neuslišani. Uvedba instituta izvršitelja bi bistveno pripomogla k učinkovitosti dela gradbene inšpekcije, izvršbe pa bi se ob ustreznem številu pooblaščenih izvršiteljev in zadostni finančni podpori izvajale hitro in učinkovito, predvsem pa brez nepotrebnih pritiskov na gradbene inšpektorje. Takšen način izvajanja prisilnih izvršb po drugi osebi bi inšpektorje razbremenil, bistveno bi se povečala učinkovitost inšpekcijskih in izvršilnih postopkov, prav tako pa sama izvršitev pravnomočnega inšpekcijskega ukrepa pomeni načeloma le tehnično dejanje in ne več upravno presojo.

Menimo, da bi gradbena inšpekcija morala imeti take pogoje za delo, da bi lahko učinkovito opravljala inšpekcijski nadzor na način, da do novih nelegalnih stanovanjskih in drugih objektov sploh ne bi prišlo oziroma da bi bili inšpekcijski ukrepi učinkoviti, inšpekcijski postopki pa hitri. Glede na vse navedeno brez osveščanja javnosti, dodatnih zaposlitev gradbenih inšpektorjev, sistemske ureditve plač za inšpektorje, zadostnih finančnih sredstev na področju izvajanja izvršb po drugi osebi ter zakonskih določil, ki bi gradbeni inšpekciji omogočale hitre in učinkovite postopke, žal ni mogoče pričakovati izboljšanja stanja na področju gradbene inšpekcije. V spodnji preglednici je prikazana primerjava dela gradbene inšpekcije v letu 2023 s prejšnjim letom.

**Preglednica 21: Primerjava leta 2023 z letom 2022**

|  |  |  |  |
| --- | --- | --- | --- |
|   | **2022** | **2023** | **Primerjava leta 2023 z letom 2022** |
| Na dan 31. 12. je bilo zaposlenih gradbenih inšpektorjev | 67 | 63 | -6,0 % |
| Od vseh gradbenih inšpektorjev jih opravlja delo na terenu | 64 | 61 | -4,7 % |
| Prejete prijave v letu | 2831 | 2786 | -1,6 % |
| Prejete prijave v letu so poknjižene v število zadev | 2479 | 2483 | 0,2 % |
| Uvedeni postopki v letu \* brez ZNB | 3301 | 2619 | -20,7 % |
| Od postopkov v tč. 2 je A \_inšpekcijskih brez ZNB | 2498 | 1866 | -25,3 % |
| Od postopkov v tč. 2 je B\_prekrškovnih | 318 | 213 | -33,0 % |
| Od postopkov v tč. 2 je C\_preostalih splošnih postopkov inšpekcije | 485 | 540 | 11,3 % |
| Število rešenih inšpekcijskih zadev v letu brez ZNB | 2588 | 2014 | -22,2 % |
| Število rešenih prekrškovnih zadev v letu | 333 | 249 | -25,2 % |
| Število rešenih prijavnih zadev v letu  | 1957 | 1495 | -23,6 % |
| Število rešenih preostalih splošnih zadev v letu  | 473 | 352 | -25,6 % |
| Število odprtih zadev na dan 31. 12. | 21373 | 22447 | 5,0 % |
| Število odprtih upravnih zadev na dan 31. 12. | 8223 | 8112 | -1,3 % |
| Število odprtih prekrškovnih zadev na dan 31. 12. | 182 | 145 | -20,3 % |
| Število odprtih preostalih splošnih zadev na dan 31. 12. | 1113 | 1305 | 17,3 % |
| Število odprtih prijavnih zadev na dan 31. 12. | 11855 | 12885 | 8,7 % |
| Število poslanih dopisov inšpekcije v letu (dopisi, odgovori, obvestila in pojasnila strankam, prijaviteljem in drugim) | 7760 | 6816 | -12,2 % |
| Število opravljenih rednih pregledov inšpekcije v letu  | 1484 | 800 | -46,1 % |
| Število opravljenih izrednih pregledov inšpekcije v letu  | 2323 | 1896 | -18,4 % |
| Število opravljenih kontrolnih pregledov (rednih in izrednih) inšpekcije v letu  | 4233 | 4118 | -2,7 % |
| Število opravljenih zaslišanj v letu  | 392 | 377 | -3,8 % |
| Število drugih zapisnikov v letu  | 2323 | 914 | -60,7 % |
| Število inšpekcijskih odločb v letu | 1464 | 979 | -33,1 % |
| Število pritožb v letu 2023 zoper izdane akte v inšp. postopku | 669 | 458 | -31,5 % |
| Število prejetih II.-stopenjskih odločitev zoper izdane akte, vezane na vložena pravna sredstva | 502 | 576 | 14,7 % |
| Inšpekcijski pregledi  | 8040 | 6815 | -15,2 % |
| Število sklepov o odlogu izvršbe in odločitve | 169 | 68 | -59,8 % |
| Število zadev, kjer je izvršba opravljena po I. osebi | 278 | 244 | -12,2 % |
| Število zadev, kjer je izvršba opravljena po II. Osebi | 5 | 1 | -80,0 % |
| Število zadev, kjer je pridobljeno upravno dovoljenje (GD ali UD) oziroma so objekt legalizirali | 229 | 171 | -25,3 % |
| V letu je bila nepravilnost odpravljena – skupno | 512 | 416 | -18,8 % |
| Število izdanih sklepov z denarno prisilitvijo | 395 | 335 | -15,2 % |
| Število izdanih sklepov z denarno kaznijo | 185 | 163 | -11,9 % |
| Znesek izdanih sklepov z denarno kaznijo | 805500 | 498800 | -38,1 % |
| Število izrečenih opozoril po 33. členu ZIN | 40 | 27 | -32,5 % |
| Število odklopov nedovoljene gradnje iz gospodarske javne infrastrukture | 12 | 4 | -66,7 % |
| Število označitev nedovoljene gradnje | 253 | 172 | -32,0 % |
| Število prejetih predlogov za uvedbo prekršk. post. | 100 | 97 | -3,0 % |
| Število uvedenih postopkov o prekršku  | 318 | 213 | -33,0 % |
| Število rešenih prekrškovnih postopkov | 333 | 249 | -25,2 % |
| Znesek glob v prekrškovnih postopkih v letu  | 331000 | 216160 | -34,7 % |
| Znesek glob v prekrškovnih postopkih (odločbe) v letu | 238500 | 157100 | -34,1 % |
| Znesek glob v prekrškovnih postopkih (PN) v letu  | 92500 | 59060 | -36,2 % |
| Število izdanih odločb v prekrškovnem postopku v letu | 77 | 41 | -46,8 % |
| Število izdanih PN v prekrškovnem postopku v letu | 130 | 88 | -32,3 % |
| Število prekrškovnih postopkov | 318 | 213 | -33,0 % |
| Število prekrškovnih opozoril | 16 | 2 | -87,5 % |
| Število prekrškovnih PN | 130 | 88 | -32,3 % |
| Število prekrškovnih odločb | 77 | 41 | -46,8 % |
| Število prekrškovnih opominov | 117 | 95 | -18,8 % |
| Število ZSV | 24 | 12 | -50,0 % |
| Nastanek glob  | 331000 | 216160 | -34,7 % |
| Plačilo glob | 227250 | 161600 | -28,9 % |
| Plačilo glob (50-% popust) | 93500 | 68300 | -27,0 % |
| Število upravnih zadev v reševanju na dan 31. 12. | 8223 | 8112 | -1,3 %  |
| Število upravnih zadev (ki so še v reševanju na dan 31. 12. 2023), v katerih je izdana odločba po 152. členu ZGO-1 in 82\_1 GZ 93\_1 GZ-1 | 4176 | 4190 | 0,3 % |
| Število upravnih zadev (ki so še v reševanju na dan 31. 12. 2023 in je izdana odločba po 152. členu ZGO-1 in 82\_1 GZ 93\_1 GZ-1), kjer je izdan Sklep o dov. izvršb. po II. osebi | 2870 | 2914 | 1,5 % |
| Število upravnih zadev (ki so še v reševanju na dan 31. 12. 2023 in je izdana odločba po 152. členu ZGO-1 in 82\_1 GZ 93\_1 GZ-1), kjer je izdan sklep o dov. izvršb. po II. osebi in je ta SDI pravnomočen in izvršljiv | 2548 | 2691 | 5,6 % |
| Število upravnih zadev (ki so še v reševanju na dan 31. 12. 2023), kjer še ni odločeno | 2381 | 2334 | -2,0 % |
| Število prijav na dan 31. 12. (vse zavedene prijave) | 23942 | 26121 | 9,1 % |
| Število (neobdelane nerešene prijave) na dan 31. 12. | 7035 | 7794 | 10,8 % |
| Število dopisov, odgovorov, obvestil in poročil predstojnika organa, vezano na delo inšpekcije GGI | 314 | 359 | 14,3 % |
| Število novinarskih vprašanj | 105 | 187 | 78,1 % |

### KORUPCIJSKA TVEGANJA

Inšpektorji v inšpekcijskih postopkih preverjajo skladnost delovanja zavezancev z zakonodajo in pri tem odločajo o pravicah, obveznostih ali pravnih koristih posameznikov, pravnih oseb in drugih strank. Hkrati so tudi prekrškovni organ, ki v prekrškovnih postopkih izreka sankcije (globa, opomin) zaradi kršenja zakonodaje.

Pri pripravi načrta integritete IRSNVP so bili poudarjeni tudi tveganje neetičnega ali nezakonitega ravnanja inšpektorjev, neevidentiranje prijav in drugega dokumentarnega gradiva, neobravnava prijav v inšpekcijskem in prekrškovnem postopku, tveganja pri vodenju upravnega inšpekcijskega postopka, tveganja pri vodenju izvršilnega postopka, tveganja pri vodenju prekrškovnega postopka, nespoštovanje (zakonitih) rokov pri vodenju postopkov in opustitev dolžnega ravnanja, saj je zaradi vrste dela mogoče, da do takih tveganj tudi prihaja. Pri večini dejavnikov tveganja in njihovem obvladovanju je treba upoštevati človeški faktor, ki ga ni mogoče izključiti ne z normiranjem ne z nadzori in drugimi ukrepi.

Gradbena in geodetska inšpekcija (v nadaljnjem besedilu: GGI) ima vzpostavljene mehanizme, s katerimi si prizadeva možnost za nastanek korupcijskih tveganj zmanjšati na čim nižjo raven. Ti mehanizmi oziroma rešitve so podrobneje opisani v načrtu integritete IRSNVP, in sicer:

* GGI ima od leta 2013 sprejete usmeritve za vrstni red obravnave prijav in vrstni red obravnave že začetih inšpekcijskih postopkov na področju dela gradbenih inšpektorjev ter usmeritve gradbenim inšpektorjem za izvajanje izvršb po drugi osebi, s katerimi se podrobneje določa obravnavanje zadev glede na pomembnost; v letu 2022 je bilo zaradi poenotenega razvrščanja prijav določeno, da te razvrščajo vodje oziroma kordinatorji območnih enot;
* inšpektorjem se nudi pravna pomoč pri vodenju postopkov, s tem namenom se pripravljajo usmeritve, navodila, vzorci aktov, inšpektorji se seznanjajo z aktualnimi drugostopenjskimi in sodnimi odločitvami;
* na GGI je oblikovana specializirana skupina gradbenih inšpektorjev, ki se poleg rednega dela ukvarja tudi z nadzorom nad gradbenimi proizvodi, s tem pa je omogočena strokovno bolj poglobljena obravnava tega področja;
* GGI ima vsako leto vnaprej določene usklajene akcije na področju gradbene in geodetske inšpekcije, ciljno usmerjene na določena posamezna področja.

V letu 2023 je bila imenovana nova delovna skupina za izvajanje in morebitno posodobitev načrta integritete IRSNVP, ki je nadaljevala delo v skladu z usmeritvijo, ki jo je vzpostavila prejšnja delovna skupina.

## GEODETSKA INŠPEKCIJA

### PRISTOJNOST IN ZAKONODAJA

Delo geodetske inšpekcije opravlja en geodetski inšpektor, ki ima pooblastilo za nadzor nad območjem celotne Slovenije. Geodetska inšpekcija opravlja nadzor nad izvajanjem zakonov in drugih predpisov s področja geodetske dejavnosti, nad izvajanjem geodetskih dejavnosti in geodetskih storitev. Pristojnosti geodetske inšpekcije so določene v zakonih:

* Zakon o katastru nepremičnin (Zakon o katastru nepremičnin (Uradni list RS, št. [54/21](http://www.uradni-list.si/1/objava.jsp?sop=2021-01-1047), v nadaljnjem besedilu ZKN, začetek uporabe 4. april 2022),
* Zakon o množičnem vrednotenju nepremičnin (Uradni list RS, št. [77/17](http://www.uradni-list.si/1/objava.jsp?sop=2017-01-3730), [33/19](http://www.uradni-list.si/1/objava.jsp?sop=2019-01-1493), [66/19](http://www.uradni-list.si/1/objava.jsp?sop=2019-01-2925) in [54/23](http://www.uradni-list.si/1/objava.jsp?sop=2023-01-1631) – odl. US, v nadaljnjem besedilu ZMVN-1),
* Zakon o določanju območij ter imenovanju in označevanju naselij, ulic in stavb (Uradni list RS, št. [25/08](http://www.uradni-list.si/1/objava.jsp?sop=2008-01-0910), v nadaljnjem besedilu ZDOIONUS),
* Zakon o arhitekturni in inženirski dejavnosti (Uradni list RS, št. [61/17](http://www.uradni-list.si/1/objava.jsp?sop=2017-01-2913) in [133/22](http://www.uradni-list.si/1/objava.jsp?sop=2022-01-3213) – odl. US, v nadaljnjem besedilu ZAID),
* Zakon o geodetski dejavnosti (Uradni list RS, št. [77/10](http://www.uradni-list.si/1/objava.jsp?sop=2010-01-4216) in [61/17](http://www.uradni-list.si/1/objava.jsp?sop=2017-01-2913) – ZAID, nadaljnjem besedilu ZGeoD-1),
* Zakon o urejanju prostora (Uradni list RS, št. [199/21](http://www.uradni-list.si/1/objava.jsp?sop=2021-01-3971), [18/23](http://www.uradni-list.si/1/objava.jsp?sop=2023-01-0348) – ZDU-1O, [78/23](http://www.uradni-list.si/1/objava.jsp?sop=2023-01-2478) – ZUNPEOVE in [95/23](http://www.uradni-list.si/1/objava.jsp?sop=2023-01-2670) – ZIUOPZP, v nadaljnjem besedilu ZUreP-3)
* ter v podzakonskih aktih.

Temeljne cilje geodetske inšpekcije določajo tri osnovne naloge, in sicer:

* nadzor nad izpolnjevanjem pogojev za opravljanje geodetske inženirske dejavnosti za gospodarske subjekte s področja geodezije in pooblaščene inženirje geodezije;
* nadzor nad evidencami nepremičnin in gospodarske javne infrastrukture;
* zagotavljanje pravilnega označevanja ulic in stavb.

Šifranti temeljnih nalog so povezani s področno zakonodajo, ki jo izvaja inšpekcija. Preglednica 22 prikazuje uporabo šifrantov temeljnih nalog pri posamezni temeljni nalogi na ravni zadev in ključnih dokumentov za geodetsko inšpekcijo.

Preglednica 22: Uporaba šifrantov temeljnih nalog pri geodetski inšpekciji

|  |  |  |
| --- | --- | --- |
| **GEODETSKA INŠPEKCIJA** |  | **Šifrant temeljne naloge, ki opredeljuje temeljno nalogo** |
| **Nadzor nad izpolnjevanjem pogojev za opravljanje geodetske inženirske dejavnosti za gospodarske subjekte in za pooblaščene inženirje geodezije** | Ukrepi po ZAID  | **Geo1 – geodeti** |
| **Nadzor nad evidentiranjem nepremičnin**  | Ukrepi po ZEN, ZKN in ZMVN-1 | **Geo2 – evidence nepremičnin** |
| **Zagotavljanje pravilnega označevanja ulic in stavb** | Ukrepi po ZDOIONUS  | **Geo3 – označevanje** |

Šifranti temeljnih nalog, vzpostavljeni na ravni zadev in ključnih dokumentov, opredeljujejo temeljne naloge, temeljijo pa na naslednjih vrstah zadev in pripadajočih ključnih dokumentih:

* upravna geodetska zadeva;
* prekrškovna zadeva;
* akcija.

Temeljna naloga geodetskega inšpektorja je nadzor nad izpolnjevanjem zakonsko določenih pogojev za opravljanje dejavnosti na področju poklicnih nalog pooblaščenih inženirjev geodezije v skladu z zakonom, in sicer za pooblaščene inženirje geodetske stroke in gospodarske subjekte, ki opravljajo geodetske storitve. Predpisani pogoji za opravljanje geodetske inženirske dejavnosti so:

* gospodarski subjekt mora imeti v Poslovnem registru Slovenije vpisano geodetsko inženirsko dejavnost 71.121 (geofizikalne meritve, kartiranje)
* več možnosti:
* gospodarski subjekt mora imeti zaposlenega vsaj enega pooblaščenega inženirja geodezije za polni delovni čas ali za krajši delovni čas v posebnih primerih v skladu z zakonom, ki ureja delovna razmerja; ali
* najmanj polovico deležev v družbi imajo družbeniki, ki so pooblaščeni inženirji geodezije; ali
* gospodarski subjekt izpolnjuje pogoje za opravljanje geodetske inženirske dejavnosti iz tega zakona in je eden od pooblaščenih inženirjev geodezije hkrati poslovodni organ; ali
* fizična oseba, ki samostojno opravlja geodetsko inženirsko dejavnost za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, je sama pooblaščeni inženir geodezije;
* gospodarski subjekt mora imeti zagotovljeno zavarovanje pred odgovornostjo za škodo v skladu z ZAID in
* gospodarski subjekt ne sme biti v stečajnem postopku.

Poklicne naloge pooblaščenega inženirja s področja geodezije se nanašajo na strokovno področje izvajanja geodetske dejavnosti, ki obsega izvajanje geodetskih nalog v skladu s predpisi, ki urejajo evidentiranje nepremičnin, geodetsko izmero in naloge v skladu s predpisi o državnem geodetskem referenčnem sistemu, geodetske meritve, povezane s projektiranjem, gradnjo in uporabo objektov, zakoličbo objektov, izdelavo geodetskih načrtov, kontrolnih opazovanj in izdelavo deformacijskih analiz, transformacije podatkov med različnimi državnimi koordinatnimi sistemi ter kartiranje, obdelavo, analizo in razlago prostorskih podatkov.

Usmeritve geodetske inšpekcije v letu 2023:

* zagotavljati večjo pravno varnost lastnikov nepremičnin, večjo varnost vlaganja v nepremičnine in investicije, povezane z nepremičninami in nepremičninskim trgom;
* zagotavljati izpolnjevanje pogojev podjetij in v njih zaposlenih posameznikov za opravljanje geodetske dejavnosti;
* zagotavljati izpolnjevanje pogojev za pridobitev naziva pooblaščeni inženir geodetske stroke;
* opravljati splošni nadzor nad izvajanjem zakonov in drugih predpisov s področja geodetske dejavnosti ter nad izvajanjem geodetskih dejavnosti in geodetskih storitev;
* zagotavljati izvajanje kazenskih določb ZEN in ZKN v primeru neizpolnjevanja obveznosti evidentiranja nepremičnin;
* zagotavljati pravilno označevanje ulic in stavb.

Vsa dejanja in postopki geodetske inšpekcije so namenjeni doseganju teh temeljnih ciljev, s tem namenom inšpektor tudi dosledno vodi inšpekcijske in prekrškovne postopke.

### INŠPEKCIJSKI NADZOR

Geodetska inšpekcija je v letu 2023 prejela 59 prijav, knjiženih v 49 prijavnih zadevah. Na področju izvajanja nadzora geodetske inšpekcije se približno tretjina prijav nanaša na domnevne nepravilnosti opravljanja geodetskih storitev na terenu, čeprav se vprašanje nestrinjanja z vzpostavitvijo katastrske meje v naravi rešuje v sodnem postopku, strokovni nadzor nad pooblaščenimi inženirji pa izvaja Inženirska zbornica Slovenije. Skoraj dve tretjini prijav se nanaša na postavitev, prestavitev, odstranitev, zasutje ali kakršno koli poškodovanje mejnikov, preostale prijave se nanašajo na odstranitev oziroma nenamestitev tablic s hišno številko in imenom ulice/naselja ter na nepravilno označevanje stanovanj in poslovnih prostorov v stavbi. Za skladnost izdelka oziroma dela s predpisi geodetske stroke je odgovoren pooblaščeni inženir geodetske stroke, ki s svojim podpisom in identifikacijsko številko na elaboratu potrdi njegovo pravilnost. V vseh obravnavanih primerih se preveri, ali ima geodetsko podjetje pridobljeno dovoljenje za izvajanje geodetskih storitev ter ali je posamezne naloge, ki so podlaga za urejanje mej zemljišč, izravnavo meje, parcelacijo, vpis stavb v kataster nepremičnin, opravil posameznik (pooblaščeni inženir geodezije) z ustrezno strokovno izobrazbo, praktičnimi izkušnjami in opravljenim posebnim strokovnim izpitom pri Inženirski zbornici Slovenije.

Nekaj prijav geodetski inšpekciji se nanaša tudi na izvajanje strokovnega nadzora nad pooblaščenimi inženirji geodezije, za kar je pristojna Inženirska zbornica Slovenije. Nekaj prijav pa se nanaša na delo posameznih območnih geodetskih uprav in geodetskih pisarn, katerih nadzor seveda prav tako ni v pristojnosti geodetske inšpekcije. Povečuje se število predlogov za uvedbo prekrškovnih postopkov, ki jih zaradi neevidentiranja nepremičnin geodetski inšpekciji pošlje Geodetska uprava Republike Slovenije (v nadaljnjem besedilu: GURS).

Na geodetski inšpekciji je veliko dela z odgovarjanjem na pobude, vezane na izvajanje nadzora geodetske inšpekcije glede nepravilnosti opravljanja geodetskih storitev na terenu, čeprav se vprašanje nestrinjanja z vzpostavitvijo katastrske meje v naravi rešuje v sodnem postopku, strokovni nadzor nad pooblaščenimi inženirji pa izvaja Inženirska zbornica Slovenije. Ker delo geodetske inšpekcije opravlja še vedno le ena geodetska inšpektorica, na kar neuspešno opozarjamo že leta, je to za učinkovit nadzor vseh predpisov ter na novo dodeljenih nalog iz pristojnosti geodetske inšpekcije občutno premalo.

Geodetska inšpekcija prejme tudi posamezne prijave oziroma pritožbe, ki se nanašajo na konkretne akte geodetskih uprav ali »napake«, ki so jih stranke zaznale v arhivskih podatkih geodetskih uprav. Za reševanje takih in podobnih prijav geodetska inšpekcija ni pristojna.

V letu 2023 smo prejeli kar nekaj prijav v zvezi z domnevno nepopolnimi ali nepravilnimi podatki v katastru nepremičnin. ZKN predpisuje obvezno evidentiranje stavb v katastru nepremičnin. Kadar geodetska uprava ugotovi, da stavba ni evidentirana v katastru nepremičnin in zavezanec za evidentiranje ne poskrbi niti po opozorilu geodetske uprave, ta geodetski inšpekciji predlaga le uvedbo postopka o prekršku, saj v materialnem predpisu ni podlage za izdajo ureditvenih odločb.

Po uradni dolžnosti je bilo leta 2023 uvedenih 98 postopkov, od tega je bilo 21 inšpekcijskih, 76 prekrškovnih postopkov in en splošni postopek, ki se je nanašal na delovanje geodetske inšpekcije.

Preglednica 23: Število prejetih prijav in inšpekcijskih postopkov

|  |  |
| --- | --- |
| **2023** | **Inšpekcijski nadzor na geodetskem področju** |
| Število prejetih prijav | 59 |
| Število inšpekcijskih postopkov | 21 |

V letu 2023 je bilo rešenih 125 prekrškovnih zadev, 18 inšpekcijskih upravnih geodetskih zadev, 42 prijavnih zadev in ena druga splošna zadeva.

Geodetska inšpekcija je imela 31. decembra 2023 odprtih 398 zadev, od tega 330 prekrškovnih, dve drugi splošni zadevi in devet upravnih geodetskih. Na dan 31. decembra 2023 je bilo odprtih 57 prijavnih zadev.

Leta 2023 je geodetska inšpektorica v zvezi s postopki poslala 278 dopisov, odgovorov, obvestil in pojasnil strankam, prijaviteljem in drugim.

Na delovnem področju geodetske inšpekcije v letu 2023 ni bila izdana nobena inšpekcijska odločba za odpravo nepravilnosti.

V letnem načrtu dela za leto 2023 smo za doseganje cilja splošnega nadzora nad izvajanjem zakonov in drugih predpisov s področja geodetske dejavnosti ter nad izvajanjem geodetskih dejavnosti in storitev predvideli 100 geodetskih inšpekcijskih pregledov. Od 100 načrtovanih inšpekcijskih pregledov za leto 2023 jih je bilo izvedenih 129,[[3]](#footnote-3) kar pomeni, da je načrt izpolnjen.

Natančnejše stanje s podatki o pomembnejših dejanjih in ukrepih geodetske inšpekcije v okviru postopkov v letu 2023 prikazujeta preglednici 24 in 25.

Preglednica 24: Dejanja in ukrepi geodetske inšpekcije v letu 2023

|  |  |  |  |
| --- | --- | --- | --- |
| **Oznake vrstic** | **Prekrškovna zadeva** | **Upravna geodetska****zadeva** | **Skupaj** |
| Zapisnik: prekrškovni | 104 |  | 104 |
| Zapisnik: prekrškovni – teren | 3 |  | 3 |
| Zapisnik: ugotovitveni |  | 22 | 22 |
| **Skupna vsota** | 107 | 22 | 129 |

Natančnejše stanje s podatki o dejanjih in ukrepih geodetske inšpekcije v okviru postopkov upravnih geodetskih zadev, prekrškovnih zadev in akcij v letu 2023, opravljenih pri uresničevanju treh ciljev (Geo1 – GEODETI, Geo2 – EVIDENCE NEPREMIČNIN in Geo3 – OZNAČEVANJE), prikazuje preglednica 25.

Preglednica 25: Dejanja in ukrepi geodetske inšpekcije po temeljnih nalogah v letu 2023

|  |  |  |  |
| --- | --- | --- | --- |
| Vrsta dokumenta | Geo1 – GEODETI | Geo2 – EVIDENCE NEPREMIČNIN | Geo3 – OZNAČEVANJE |
| Obvestilo: o prekršku z zahtevo za izjavo | 6 | 134 | 3 |
| Odločba: opomin | 2 | 76 |   |
| Odločba: plačilni nalog | 1 |   |   |
| Odločba: prekrškovna |   | 47 |   |
| Sklep: prekrškovni – stroški |   | 1 |   |
| Sklep: splošno |   | 9 |   |
| Sklep: ustavitev postopka | 17 | 1 |   |
| Zapisnik: prekrškovni | 4 | 100 |   |
| Zapisnik: prekrškovni – teren |   |   | 3 |
| Zapisnik: ugotovitveni | 22 |   |   |

 Opomba: En dokument ima lahko tudi več temeljnih nalog.

Preglednica 26 prikazuje predvideno število inšpekcijskih pregledov oziroma prekrškovnih postopkov po temeljnih nalogah geodetske inšpekcije v letu 2023 ter doseganje načrta po temeljnih nalogah.

Preglednica 26: Opravljeni inšpekcijski pregledi v letu 2023

|  |  |  |
| --- | --- | --- |
| Temeljna naloga – geodetska inšpekcija | Predvideni inšpekcijski pregledi v letu 2023 | Opravljeni inšpekcijski pregledi v letu 2023 |
| Geo1 – Nadzor nad izpolnjevanjem pogojev za opravljanje geodetske dejavnosti za geodetske gospodarske subjekte in pooblaščene inženirje geodezije | 20 inšpekcijskih pregledov  | 26 inšpekcijskih pregledov oziroma prekrškovnih postopkov = 130-odstotna izpolnitev načrta |
| Geo2 – Nadzor nad evidencami nepremičnin | 80 inšpekcijskih pregledov  | 100 inšpekcijskih pregledov oziroma prekrškovnih postopkov = 125-odstotna izpolnitev načrta |
| Geo3 – Zagotavljanje pravilnega označevanja ulic in stavb | Števila pregledov ni mogoče načrtovati – obravnavane bodo vse prejete pobude. | trije pregledi |

Opomba: En zapisnik ima lahko tudi več temeljnih nalog, zato vsota pregledov po temeljnih nalogah ni enaka številu pregledov, ki se štejejo v kvoto 100.

Število pregledov je pridobljeno v okviru postopkov: upravna geodetska zadeva, prekrškovna zadeva in akcija, na dokumentih: vsi zapisniki, brez zapisnika, prijava in obvestila o prekršku z zahtevo za izjavo.

Preglednica 27: Dejanja geodetske inšpekcije po temeljnih nalogah v letu 2023

|  |  |  |  |
| --- | --- | --- | --- |
| **Oznake vrstic** | **Geo1 – GEODETI** | **Geo2 – EVIDENCE NEPREMIČNIN** | **Geo3 – OZNAČEVANJE** |
| Zapisnik: prekrškovni | 4 | 100 |   |
| Zapisnik: prekrškovni – teren |   |   | 3 |
| Zapisnik: ugotovitveni | 22 |   |   |
| **Skupna vsota** | **26** | **100** | **3** |

### PREKRŠKOVNI POSTOPEK

Prekrškovni organi odločajo v postopkih za prekrške prekrškovnega organa oziroma v tako imenovanih hitrih postopkih, ki se začnejo po uradni dolžnosti ali z vložitvijo pisnega predloga oškodovanca, državnega tožilca ali državnega organa, nosilca javnih pooblastil ali samoupravne lokalne skupnosti. Pri ugotovljeni storitvi prekrška se storilcu izreče globa, vendar pa lahko pooblaščena uradna oseba prekrškovnega organa izreče le opomin, kadar je kršitev odpravljena pred izdajo odločbe. Namesto izreka sankcije lahko pooblaščena uradna oseba prekrškovnega organa kršitelja samo opozori, kadar gre za prekršek neznatnega pomena in če pooblaščena uradna oseba oceni, da je glede na pomen dejanja opozorilo zadosten ukrep.

Geodetska inšpekcija v okviru prekrškovnega postopka razmeroma pogosto obravnava prijave v zvezi z odstranitvijo oziroma poškodovanjem mejnih znamenj. Prijave običajno temeljijo na obtožbah mejašev, domnevnemu kršilcu pa storjenega prekrška pogosto ni mogoče dokazati. Kadar je kršilcu dokazano, da je bil z odstranitvijo oziroma poškodovanjem mejnikov storjen prekršek iz malomarnosti ali namerno, se izda odločba o prekršku. Postopek o prekršku je bil uveden na podlagi vseh tistih prijav, ki so že na začetku ali pozneje po pozivu k dopolnitvi vsebovale osnovne ključne podatke za uvedbo postopka: podatek o domnevnem kršitelju, času storitve prekrška in lokaciji nezakonito postavljenih, odstranjenih ali poškodovanih mejnikov (označeno v ustreznem zemljiškokatastrskem prikazu parcel).

Povečuje se število predlogov za uvedbo prekrškovnega postopka, ki jih zaradi neevidentiranja nepremičnin in tudi zaradi neporočanja podatkov o sklenjenih kupoprodajnih pravnih poslih v evidenco trga nepremičnin geodetski inšpekciji pošlje GURS, število zaposlenih geodetskih inšpektorjev pa ostaja nespremenjeno, kar je za učinkovit nadzor glede vseh predpisov ter na novo dodeljenih nalog iz pristojnosti geodetske inšpekcije občutno premalo.

Vodenje prekrškovnih postopkov je redno delo. Leta 2023 je bilo prejetih 63 predlogov za uvedbo postopka o prekršku predvsem zaradi neevidentiranih stavb v katastru nepremičnin in neevidentiranih sprememb podatkov v katastru nepremičnin. Geodetska inšpektorica je v letu 2023 uvedla 76 prekrškovnih postopkov ter rešila 125 prekrškovnih postopkov. Izdanih je bilo 47 odločb o prekršku v skupni višini izrečenih glob 50.300,00 EUR in en plačilni nalog po ZP-1 v skupni višini 2.000,00 EUR. Izdanih je bilo tudi 78 prekrškovnih opominov.

V prekrškovnih postopkih je geodetska inšpekcija v letu 2023 izdala 143 obvestil o prekršku in tri pisna opozorila. Kršitelji se po prejemu obvestila o uvedbi postopka o prekršku v večini primerov ustrezno odzovejo in po prejemu dodatnega poziva inšpekcije uredijo vse potrebno za vpis stavbe v kataster nepremičnin, za kar predložijo tudi ustrezno dokazilo. V takih primerih so kršiteljem izdane odločbe z opominom. Kadar je bila kršitev odpravljena še pred uvedbo postopka o prekršku, kršitelji prejmejo le pisno opozorilo. Kršitev je bila storjena tudi v teh primerih, saj ni bila odpravljena v zakonitem roku, pač pa naknadno. V prekrškovnih postopkih smo na geodetski inšpekciji v letu 2023 prejeli eno zahtevo za sodno varstvo.

Natančnejše stanje s podatki o pomembnejših dejanjih in ukrepih geodetske inšpekcije v okviru prekrškovnih postopkov v letu 2023 prikazuje preglednica 28.

Preglednica 28: Dejanja in ukrepi geodetske inšpekcije v okviru prekrškovnih postopkov v letu 2023

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število obvestil o prekršku** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** |
| 76 | 143 | 3 | 1 | 47 | 78 | 1 |

V preglednici 29 so prikazane skupna višina izrečenih glob, prikazana kot nastanek terjatve, višina izvršenih plačil izrečenih glob kot plačilo terjatve ter višina izvršenih plačil izrečenih glob s priznanim 50-odstotnim popustom.

Preglednica 29: Terjatve v prekrškovnih postopkih geodetske inšpekcije v letu 2023

|  |  |
| --- | --- |
|  | **Prekrškovna globa (v EUR)** |
| Nastanek terjatve | 52.300,00 |
| Plačilo terjatev | 27.100,00 |
| Plačilo s 50-odstotnim popustom | 12.100,00 |

### AKCIJE V LETU 2023

V letu 2023 sta bili opravljeni dve akciji geodetske inšpekcije za ugotavljanje in preprečevanje večjega obsega kršitev in zaščite javnega interesa, in sicer za:

* doseganje cilja večje pravne varnosti lastnikov nepremičnin, večje varnosti vlaganj v nepremičnine ter investicij, povezanih z nepremičninami in nepremičninskim trgom;
* zagotavljanje izpolnjevanja pogojev gospodarskih subjektov s področja geodezije in v njih zaposlenih posameznikov za opravljanje geodetske inženirske dejavnosti.

V nadaljevanju sta kratka opisa vsake posamezne akcije in poročilo o stanju oziroma ukrepih.

#### USMERJENA AKCIJA GEODETSKE INŠPEKCIJE V ZVEZI Z EVIDENTIRANJEM NEPREMIČNIN

Geodetska inšpekcija je v letu 2023 izvedla z letnim načrtom načrtovano akcijo v zvezi z evidentiranjem nepremičnin v katastru nepremičnin na osnovi nerealiziranih zahtev iz pozivov geodetske uprave, oziroma zaradi tega predlogov GURS za uvedbo prekrškovnih postopkov. Kataster nepremičnin, ki združuje na osnovi Zakona o katastru nepremičnin – ZKN (Uradni list RS, št. 54/2021) predhodne evidence zemljiškega katastra, katastra stavb in registra nepremičnin, katere je opredeljeval Zakon o evidentiranju nepremičnin – ZEN (Uradni list RS, št. 47/2006, 65/2007 – Odločba US, 79/2012 – Odločba US, 61/2017 – ZAID, 7/2018, 33/2019 in 54/2021 – ZKN), je temeljna evidenca o nepremičninah. Zakon o katastru nepremičnin se uporablja od 4. aprila 2022; s tem dnem se je Zakon o evidentiranju nepremičnin dokončno prenehal uporabljati. Preostale evidence, ki jih vodijo različni organi državne uprave, se elektronsko povezujejo s katastrom nepremičnin po identifikacijski oznaki katastrske občine (šifra k. o.) in parcele (parcelna številka), oziroma z identifikacijsko oznako katastrske občine (šifra k. o.) in stavbe oziroma dela stavbe (številka stavbe oziroma dela stavbe znotraj katastrske občine).

Ker vpis stavb in delov stavb v kataster nepremičnin pomeni temeljno evidenco o stavbah, je tudi geodetska inšpekcija namenila posebno pozornost tej evidenci.

Zahtevo za vpis stavbe v kataster nepremičnin vloži investitor v skladu s predpisi, ki urejajo graditev. Kadar je investitorjev več, je vlagatelj zahteve lahko eden od njih. Vlagatelj zahteve za vpis stavbe, ki je bila zgrajena pred uveljavitvijo Zakona o katastru nepremičnin in doslej še ni imela izvedenega katastrskega vpisa, je lastnik parcele, na kateri stavba stoji; če je stavba zgrajena na podlagi stavbne pravice, pa imetnik stavbne pravice. V primeru solastnine ali skupne lastnine parcele oziroma, če je imetnikov stavbne pravice več, je vlagatelj zahteve lahko kateri koli od njih. Zahtevo lahko vloži tudi oseba, ki izkaže pravni interes. Pravni interes je izkazan, če bodo podatki o stavbi in delu stavbe po njihovem vpisu v kataster nepremičnin vplivali na pravice ali obveznosti osebe, ki zahteva vpis teh podatkov v kataster nepremičnin.

Nadzor nad evidenco katastra nepremičnin opravlja geodetska uprava. Kadar ugotovi, da stavba ali del stavbe ni evidentiran v katastru nepremičnin in so izpolnjeni pogoji za evidentiranje stavbe v katastru nepremičnin, pozove investitorja gradnje oziroma drugo osebo skladno s prejšnjim odstavkom, ki je po Zakonu o katastru nepremičnin lahko vlagatelj zahteve, da v treh mesecih po prejemu poziva vloži zahtevo za vpis stavbe v kataster nepremičnin. Če tega v predpisanem roku ne stori, geodetska uprava sama izdela elaborat za vpis podatkov o stavbi in delih stavbe in stavbo z enim delom stavbe vpiše v kataster nepremičnin po uradni dolžnosti. Z globo od 600 do 5.000 EUR se kaznuje za prekršek investitor, ki je pravna oseba, samostojni podjetnik posameznik ali posameznik, ki samostojno opravlja dejavnost, če po prejemu poziva geodetske uprave v predpisanem roku ne vloži zahteve za vpis stavbe v kataster nepremičnin. Z globo od 300 do 3.000 EUR se za prekršek iz prejšnjega odstavka kaznuje tudi odgovorna oseba pravne osebe ali odgovorna oseba samostojnega podjetnika posameznika ali posameznika, ki samostojno opravlja dejavnost. Z globo od 300 do 1.500 EUR se za prekršek iz prvega odstavka tega člena kaznuje posameznik.

Če geodetska uprava ugotovi, da so na stavbi ali delu stavbe nastale spremembe in lastnik stavbe oziroma dela stavbe, upravljavec, imetnik stavbne pravice ali upravnik stavbe (to so možni vlagatelji zahteve) ni vložil ustrezne zahteve za spremembo podatkov o stavbi in delih stavbe, tega pozove, da v treh mesecih po prejemu poziva vloži zahtevo za spremembo podatkov o stavbi in delih stavbe. Če vlagatelj tega v določenem roku ne stori, geodetska uprava sama izdela elaborat za vpis spremembe podatkov o stavbi ali delih stavbe ter spremembe teh podatkov po uradni dolžnosti vpiše v kataster nepremičnin. Če pravna oseba, samostojni podjetnik posameznik ali posameznik, ki samostojno opravlja dejavnost, ne vloži zahteve za spremembo podatkov o stavbi ali delu stavbe, zakon predpisuje globo v višini od 200 do 2.500 EUR. Z globo od 100 do 1.500 EUR se za prekršek iz prejšnjega odstavka kaznuje tudi odgovorna oseba pravne osebe ali odgovorna oseba samostojnega podjetnika posameznika ali posameznika, ki samostojno opravlja dejavnost. Z globo od 100 do 700 EUR se za ta prekršek kaznuje posameznik.

Geodetska uprava opravi tudi nadzor nad evidenco podatkov, vpisanih na osnovi zahteve brez elaborata. Kadar geodetska uprava ugotovi, da vpisani podatki ne ustrezajo dejanskemu stanju, pozove lastnika ali upravnika, da vloži zahtevo za spremembo podatkov o stavbi in delu stavbe, ki se spreminjajo z zahtevo brez elaborata najpozneje v 30 dneh od dneva prejema poziva, za vložitev zahteve s popolnimi podatki o nepremičnini. Če lastnik ali upravnik stavbe v tem roku ne vloži zahteve za vpis sprememb podatkov o stavbi in delu stavbe iz prvega odstavka tega člena, geodetska uprava po uradni dolžnosti z odločbo odloči o teh podatkih na podlagi primerjave s podatki, vpisanimi v kataster nepremičnin primerljivih stavb in delov stavb ter ogleda stanja v naravi. Z globo od 200 do 1.500 EUR se kaznuje za prekršek pravna oseba, samostojni podjetnik posameznik ali posameznik, ki samostojno opravlja dejavnost, če v roku ne vloži zahteve za vpis sprememb podatkov o stavbi in o delu stavbe, ki se spreminjajo z zahtevo brez elaborata. Z globo od 100 do 1.000 EUR se za prekršek iz prejšnjega odstavka kaznuje tudi odgovorna oseba pravne osebe ali odgovorna oseba samostojnega podjetnika posameznika ali posameznika, ki samostojno opravlja dejavnost. Z globo od 100 do 500 EUR se za ta prekršek kaznuje posameznik.

V letu 2023 je geodetska inšpekcija uvedla 80 postopkov o prekršku zaradi neevidentiranja stavb v katastru nepremičnin, oziroma zaradi nevpisa sprememb podatkov o stavbi ali delu stavbe v kataster nepremičnin. Pri tem so bile ugotovljene različne okoliščine storjenega prekrška. Izdanih je bilo 19 odločb o prekršku z izreko globe in 70 odločb z izreko opomina (od tega se 26 odločb nanaša na lanskoletno akcijo). V skladu z 51. členom ZP-1 je bilo zaradi različnih razlogov ustavljenih devet prekrškovnih postopkov (od tega se trije prekrškovni postopki nanašajo na lanskoletno akcijo), torej odločba o prekršku v teh primerih ni bila izdana. Ti prekrškovni postopki so bili uvedeni na osnovi predlogov, kjer se je izkazalo bodisi da dejanje ni vsebovalo znakov prekrška bodisi da prekrška ni storil domnevni kršitelj. V nekaterih primerih je bil domnevni kršitelj na osnovi predloga že pred uvedbo postopka o prekršku pokojni. Izdani sta bili tudi dve pisni opozorili.

Razen tega poteka še devet prekrškovnih postopkov, ki so vsi tik pred izdajo odločbe.

Odločitev za izdajo odločbe z izreko opomina je bila sprejeta v primerih, kadar so kršitelji pristopili k odpravi kršitve pred izdajo odločbe o prekršku oziroma kadar so kršitev odpravili v postopku o prekršku. Pisno opozorilo so prejeli tisti kršitelji, ki so kršitev odpravili že pred uvedbo prekrškovnega postopka.

#### USMERJENA AKCIJA NADZORA GEODETSKE INŠPEKCIJE NAD GEODETSKIMI PODJETJI

Geodetska inšpekcija je v letu 2023 izvedla z letnim načrtom načrtovano akcijo nadzora nad geodetskimi podjetji s ciljem ugotavljanja zakonsko določenih pogojev za geodetska podjetja in v njih zaposlenih posameznikov za opravljanje geodetske dejavnosti. V okviru akcije se je ugotavljalo, ali izbrana geodetska podjetja izpolnjujejo pogoje za opravljanje geodetske inženirske dejavnosti.

Dejavnost na področju poklicnih nalog pooblaščenih inženirjev geodezije lahko opravlja gospodarski subjekt, ki izpolnjuje pogoje za opravljanje geodetske inženirske dejavnosti na osnovi ZAID. V Poslovnem registru Slovenije mora imeti vpisano dejavnost 71.121 (geofizikalne meritve, kartiranje). Poleg tega mora izpolnjevati še naslednje pogoje:

* za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, ima zaposlenega vsaj enega pooblaščenega inženirja geodezije; ali imajo najmanj polovico deležev v družbi družbeniki, ki so pooblaščeni inženirji geodezije ali gospodarski subjekt, ki izpolnjuje pogoje za opravljanje geodetske inženirske dejavnosti iz tega zakona in je eden od pooblaščenih inženirjev geodezije hkrati poslovodni organ; ali je fizična oseba, ki samostojno opravlja geodetsko inženirsko dejavnost za polni delovni čas ali za krajši delovni čas v posebnih primerih v skladu z zakonom, ki ureja delovna razmerja, sama pooblaščeni inženir geodezije;
* zagotovljeno ima zavarovanje pred odgovornostjo za škodo v skladu s tem zakonom;
* ni v stečajnem postopku.

Če gospodarski subjekt uporablja zaščiten naziv »geodetski biro«, mora za to izpolnjevati še dodatne pogoje, in sicer:

* najmanj polovico deležev v družbi morajo imeti družbeniki, ki imajo pridobljen naziv pooblaščeni inženir geodetske stroke;
* vsaj en družbenik, ki izpolnjuje pogoje iz prejšnje alineje, mora biti v tej družbi zaposlen za polni delovni čas ali za krajši delovni čas v posebnih primerih v skladu z zakonom, ki ureja delovna razmerja;
* gospodarski subjekt ne sme biti povezana družba v skladu s 527. členom ZGD-1;
* mora biti neodvisna družba ter
* opravlja lahko le storitve s področja poklicnih nalog pooblaščenih inženirjev in arhitektov.

Iz Poslovnega registra Slovenije je bilo naključno izbranih 20 podjetij, ki imajo registrirano kot glavno dejavnost 71.121 (geofizikalne meritve, kartiranje). Izbrana podjetja so enakomerno razpršena po celotni Sloveniji. Med obravnavanimi podjetji je bilo šest samostojnih podjetnikov in štirinajst družb z omejeno odgovornostjo – od tega trije geodetski biroji.

Glede izpolnjevanja pogojev, ki jih mora posamezni geodetski gospodarski subjekt izkazati v zvezi z opravljanjem geodetske inženirske dejavnosti, je bilo ugotovljeno, da dva gospodarska subjekta nista izpolnjevala pogojev, ki jih predpisuje ZAID. Doslej sta bila uvedena dva prekrškovna postopka, ki sta še v teku. En prekrškovni postopek se bo zaključil z opominom, saj je bila kršitev zakonodaje odpravljena pred izdajo odločbe. V registru Agencije RS za javnopravne evidence in storitve (AJPES) je dotični gospodarski subjekt v registru izbrisal dejavnost 71.121 (geofizikalne meritve, kartiranje), brez katere ni moč opravljati dejavnosti na področju poklicnih nalog pooblaščenih inženirjev geodezije. Za drugi gospodarski subjekt je bil uveden prekrškovni postopek po Zakonu o inšpekcijskem nadzoru, v katerem bo izrečena globa. Takšna odločitev je bila sprejeta z razlogom, ker se to podjetje (zavezanec) ni odzvalo na poziv geodetske inšpekcije za podajo izjave in predložitev dokazil o izpolnjevanju pogojev. Inšpekcijski postopek glede dejanskega izpolnjevanja pogojev za opravljanje geodetske inženirske dejavnosti za to podjetje še poteka.

V devetih primerih so geodetski gospodarski subjekti predložili skupaj z izjavo vso zahtevano dokumentacijo. Sodelovanje vsaj enega pooblaščenega inženirja s področja geodezije so izkazali s priloženim izpisom obveznih zdravstvenih zavarovanj, iz katerega je razvidno, za koliko in za katere pooblaščene inženirje s področja geodezije ima predmetni gospodarski subjekt (zavezanec pri ZZZS) sklenjeno obvezno zdravstveno zavarovanje. Vsi ti pooblaščeni inženirji so pri Inženirski zbornici Slovenije vpisani v imenik pooblaščenih inženirjev z aktivnim poklicnim nazivom.

Zavarovanje pred odgovornostjo za škodo so ti gospodarski subjekti izkazali s sklenjeno polico za zavarovanje splošne in poklicne odgovornosti iz geodetske dejavnosti. Z zavarovanjem je krita odgovornost zaradi malomarnega ravnanja, ki ima za posledico nastanek škode ali stvarne napake. Škoda, ki je predmet zavarovalnega kritja, je tudi škoda v obliki znižanja vrednosti posla ali gradnje. Škoda je krita za ravnanja, izvedena v času trajanja zavarovanja, višina zavarovalne vsote pa je bila v vseh primerih 50.000 EUR ali več.

Ti gospodarski subjekti so z ustreznim potrdilom pristojnega okrožnega sodišča izkazovali, da niso v stečajnem postopku.

Inšpekcijski postopek je še v teku pri devetih gospodarskih subjektih (zavezancih). Od sedmih zavezancev še pričakujemo ustrezno izjavo in dokumentacijo v skladu s pozivom.

# INŠPEKCIJA ZA NARAVNE VIRE IN RUDARSTVO

Inšpekcijo za naravne vire in rudarstvo (v nadaljnjem besedilu: INVR), ki deluje v okviru IRSNVP, se deli na inšpekcijo za naravo in vode ter rudarsko inšpekcijo.

V delovno področje Inšpekcije za naravne vire in rudarstvo spadajo naloge inšpekcijskega nadzora nad izvajanjem predpisov s področja urejanja voda, vodnega režima in gospodarjenja z vodami, naloge gospodarskih javnih služb na področju oskrbe s pitno vodo ter odvajanja in čiščenja komunalne in padavinske odpadne vode, ki niso v pristojnosti lokalnih skupnosti; nadalje naloge inšpekcijskega nadzora nad izvajanjem predpisov s področja varstva in ohranjanja narave ter vožnje v naravnem okolju, nad izvajanjem zakona, ki ureja rudarstvo, ter na njegovi podlagi izdanih predpisov, tehničnih predpisov in predpisov s področja varnosti in zdravja pri izvajanju rudarskih del ter drugih predpisov, ki se nanašajo na raziskovanje in izkoriščanje mineralnih surovin.

## INŠPEKCIJA ZA NARAVO IN VODE

Na Inšpekciji za naravo in vode (v nadaljnjem besedilu: INV) je bilo 31. decembra 2023 zaposlenih osem inšpektorjev za naravo in vode.

Osnovni cilji delovanja INV v letu 2023 je bil predvsem:

1. inšpekcijski nadzor nad izvajanjem predpisov s področja varstva in urejanja voda, vodnih in priobalnih zemljišč, vodnih pravic, zakonite rabe vode ter nadzor skladnosti posegov z vodnimi soglasji in dovoljenji,
2. inšpekcijski nadzor gospodarskih javnih služb na področju oskrbe s pitno vodo,
3. inšpekcijski nadzor nad zagotavljanjem spoštovanja zahtev varstva prosto živečih rastlinskih in živalskih vrst, varstva naravnih vrednot ter zahtev glede izdanih naravovarstvenih soglasij in drugih dovoljenj,
4. inšpekcijski nadzor in preventivno delovanje z namenom preprečitve nezakonite vožnje v naravnem okolju.

### PRISTOJNOST IN ZAKONODAJA

INV opravlja naloge inšpekcijskega nadzora nad izvajanjem predpisov na naslednjih delovnih področjih:

* + varstvo in urejanje voda, vodnih in priobalnih zemljišč, vodnih pravic, zakonite rabe vode,
	+ nadzor glede določil o izdaji in kršitvi vodnih soglasij in dovoljenj,
	+ nadzor gospodarskih javnih služb na področju oskrbe s pitno vodo,
	+ odvajanje in čiščenje komunalne in padavinske odpadne vode, opremljenosti agromelioracij (pristojnosti z inšpekcije za okolje na inšpekcijo za naravo in vode zakonsko še niso prenesene)
	+ inšpekcijski nadzor nad zagotavljanjem spoštovanja zahtev varstva prosto živečih rastlinskih in živalskih vrst,
	+ varstvo naravnih vrednot in zavarovanih območij,
	+ izpolnjevanje zahtev glede izdanih naravovarstvenih soglasij in drugih dovoljenj,
	+ nadzor vožnje v naravnem okolju.

INV izvaja inšpekcijski nadzor nad izvajanjem naslednjih krovnih zakonov in na njihovi podlagi izdanih predpisov:

* Zakon o vodah(Uradni list RS, št. [67/02](http://www.uradni-list.si/1/objava.jsp?sop=2002-01-3237), [2/04](http://www.uradni-list.si/1/objava.jsp?sop=2004-01-0064) – ZZdrI-A, [41/04](http://www.uradni-list.si/1/objava.jsp?sop=2004-01-1694) – ZVO-1, [57/08](http://www.uradni-list.si/1/objava.jsp?sop=2008-01-2417), [57/12](http://www.uradni-list.si/1/objava.jsp?sop=2012-01-2418), [100/13](http://www.uradni-list.si/1/objava.jsp?sop=2013-01-3602), [40/14](http://www.uradni-list.si/1/objava.jsp?sop=2014-01-1618), [56/15](http://www.uradni-list.si/1/objava.jsp?sop=2015-01-2360), [65/20](http://www.uradni-list.si/1/objava.jsp?sop=2020-01-0975), [35/23](http://www.uradni-list.si/1/objava.jsp?sop=2023-01-1019) – odl. US in [78/23](http://www.uradni-list.si/1/objava.jsp?sop=2023-01-2478) – ZUNPEOVE, v nadaljnjem besedilu ZV-1);
* Zakon o ohranjanju narave (Uradni list RS, št. [96/04](http://www.uradni-list.si/1/objava.jsp?sop=2004-01-4233) – uradno prečiščeno besedilo, [61/06](http://www.uradni-list.si/1/objava.jsp?sop=2006-01-2567) – ZDru-1, [8/10](http://www.uradni-list.si/1/objava.jsp?sop=2010-01-0254) – ZSKZ-B, [46/14](http://www.uradni-list.si/1/objava.jsp?sop=2014-01-1918), [21/18](http://www.uradni-list.si/1/objava.jsp?sop=2018-01-0887) – ZNOrg, [31/18](http://www.uradni-list.si/1/objava.jsp?sop=2018-01-1402), [82/20](http://www.uradni-list.si/1/objava.jsp?sop=2020-01-1235), [3/22](http://www.uradni-list.si/1/objava.jsp?sop=2022-01-0014) – ZDeb, [105/22](http://www.uradni-list.si/1/objava.jsp?sop=2022-01-2603) – ZZNŠPP in [18/23](http://www.uradni-list.si/1/objava.jsp?sop=2023-01-0348) – ZDU-1O, v nadaljnjem besedilu ZON);
* Uredba o oskrbi s pitno vodo (Uradni list RS, št. [88/12](http://www.uradni-list.si/1/objava.jsp?sop=2012-01-3498) in [44/22](http://www.uradni-list.si/1/objava.jsp?sop=2022-01-0873) – ZVO-2) in Uredba o pitni vodi (Uradni list RS, št. 61/2023),
* Zakon o varstvu podzemnih jam (Uradni list RS, št. [2/04](http://www.uradni-list.si/1/objava.jsp?sop=2004-01-0067), [61/06](http://www.uradni-list.si/1/objava.jsp?sop=2006-01-2567) – ZDru-1, [46/14](http://www.uradni-list.si/1/objava.jsp?sop=2014-01-1918) – ZON-C in [21/18](http://www.uradni-list.si/1/objava.jsp?sop=2018-01-0887) – ZNOrg, v nadaljnjem besedilu ZVPJ);
* [Zakon o Triglavskem narodnem parku](http://www.uradni-list.si/1/objava.jsp?urlid=201052&stevilka=2821) (Uradni list RS, št. [52/10](http://www.uradni-list.si/1/objava.jsp?sop=2010-01-2821), [46/14](http://www.uradni-list.si/1/objava.jsp?sop=2014-01-1918) – ZON-C, [60/17](http://www.uradni-list.si/1/objava.jsp?sop=2017-01-2881), [82/20](http://www.uradni-list.si/1/objava.jsp?sop=2020-01-1234) in [18/23](http://www.uradni-list.si/1/objava.jsp?sop=2023-01-0348) – ZDU-1O, v nadaljnjem besedilu ZTNP-1);
* Zakon o regijskem parku Škocjanske jame (Uradni list RS, št. [57/96](http://www.uradni-list.si/1/objava.jsp?sop=1996-01-3316), [46/14](http://www.uradni-list.si/1/objava.jsp?sop=2014-01-1918) – ZON-C in [18/23](http://www.uradni-list.si/1/objava.jsp?sop=2023-01-0348) – ZDU-1O, v nadaljnjem besedilu ZRPSJ);
* Zakon o planinskih poteh (Uradni list RS, št. [61/07](http://www.uradni-list.si/1/objava.jsp?sop=2007-01-3298) in [92/21](http://www.uradni-list.si/1/objava.jsp?sop=2021-01-1978), v nadaljnjem besedilu ZPlanP);
* podzakonski akti, izdani na podlagi teh navedenih zakonov.

Nekaj pristojnosti in pooblastil inšpektorjem za naravo in vode določajo še nekateri drugi materialni predpisi s področij dela drugih resorjev, zlasti Zakon o rudarstvu (Uradni list RS, št. [14/14](http://www.uradni-list.si/1/objava.jsp?sop=2014-01-0381) – uradno prečiščeno besedilo, [61/17](http://www.uradni-list.si/1/objava.jsp?sop=2017-01-2914) – GZ, [54/22](http://www.uradni-list.si/1/objava.jsp?sop=2022-01-1188) in [78/23](http://www.uradni-list.si/1/objava.jsp?sop=2023-01-2478) – ZUNPEOVE, v nadaljnjem besedilu ZRud-1), Gradbeni zakon (Uradni list RS, št. [199/21](http://www.uradni-list.si/1/objava.jsp?sop=2021-01-3972), [105/22](http://www.uradni-list.si/1/objava.jsp?sop=2022-01-2603) – ZZNŠPP in [133/23](http://www.uradni-list.si/1/objava.jsp?sop=2023-01-4095), v nadaljnjem besedilu GZ-1) in Zakon o zaščiti živali (Uradni list RS, št. [38/13](http://www.uradni-list.si/1/objava.jsp?sop=2013-01-1457) – uradno prečiščeno besedilo, [21/18](http://www.uradni-list.si/1/objava.jsp?sop=2018-01-0887) – ZNOrg, [92/20](http://www.uradni-list.si/1/objava.jsp?sop=2020-01-1628), [159/21](http://www.uradni-list.si/1/objava.jsp?sop=2021-01-2993) in [109/23](http://www.uradni-list.si/1/objava.jsp?sop=2023-01-3141), v nadaljnjem besedilu ZZZiv).

### INŠPEKCIJSKI NADZOR

Zakonodaja določa zelo široko področje dela INV, kar pomeni tudi izjemno veliko zavezancev. Glede na zmogljivosti INV je bilo osnovno izhodišče dela v letu 2023 zagotoviti sistematični nadzor nad pomembnimi viri obremenjevanja narave in izvajanja predpisov s področja varstva voda ter se hkrati hitro odzvati na prijave, ki lahko pomenijo veliko tveganje za naravo in vode.

Pri izboru prednostnih področij nadzora so bili upoštevani zlasti:

* vpliv dejavnosti in posegov na vode in naravo;
* zaveze za doseganje skladnosti z evropskim pravnim redom, ki jih mora zagotavljati Slovenija;
* cilji nacionalnih strategij, akcijskih načrtov, operativnih programov in podobnega;
* zaznani obseg kršitev na posameznih področjih;
* analize obremenitev in vplivov na vode in naravo ter
* upoštevanje izhodišč Načrta upravljanja voda za vodni območji Donave in Jadranskega morja za obdobje 2022–2027, osnutka dopolnitve programa ukrepov, ki sta oba v pripravi, in izhodišč Programa upravljanja območij Nature 2000 (PUN) za obdobje 2023–2028, ki je v pripravi, ter zahtev domače in evropske zakonodaje, ki določajo poročanje o ugotovitvah inšpekcijskega nadzora v preteklih letih.

Inšpektorat oziroma inšpekcije za zagotavljanje učinkovitega izvajanja nalog inšpekcijskega nadzora sprejmejo letni program dela, s katerim določijo vsebino in obseg izvajanja inšpekcijskega nadzora.

Posameznim področjem dela INV so bile določene prednostne naloge. Prva prednostna naloga pomeni najpomembnejše področje inšpekcijskega nadzora. To je podlaga za privzem zavezancev v letni program dela glede na kadrovsko zmogljivost.

Izvajanje programa dela se spremlja, mesečno se na uradu predstojnika opravi analiza dela, po potrebi pa se pripravi tudi vsebinsko poročilo o delu.

**Pomembnejša področja nadzora:**

* **NADZOR NAD ZAKONOM O VODAH ter NADZOR NAD UREJANJEM VODA IN GOSPODARJENJEM Z NJIMI**

Delo na tem področju je potekalo predvsem na podlagi prijav, izvajal pa se je tudi sistematični nadzor nad imetniki vodnih pravic (vodnih dovoljenj, koncesijskih pogodb).

Tudi v letu 2023 je bilo največ prijav, opravljenih pregledov in izdanih ukrepov v zvezi s poseganjem na vodno in priobalno zemljišče. Gre predvsem za posege, ki se izvajajo brez predhodno pridobljenih vodnih soglasij ali v nasprotju z njimi, nedovoljeno se izvajajo zajezitve, zacevitve strug vodotokov, spreminjanje vodnega režima ter s tem povečanje poplavne ogroženosti, nasipavajo se vodna in priobalna zemljišča, nedovoljeno se nasipavajo poplavna območja, namenjena razlivanju ob visokih vodah. V zvezi z nadzorom imetnikov vodnih pravic so bili izrečeni ukrepi obveznosti pridobitve vodnih dovoljenj oziroma uskladitve rabe vode z vodnim dovoljenjem, obveznost namestitve merilnih naprav ter obveznost imenovanja upravljavca javnega vodovoda.

Sistemske pomanjkljivosti na tem področju:

* Na področju oskrbe s pitno vodo je največ težav z vodovodnimi sistemi, ki niso v lasti občin, a oskrbujejo več kot 50 ljudi. Kadar se občina in lastniki ne morejo sporazumeti o predaji takih sistemov v upravljanje občin, se večkrat dogaja, da upravljanje, kot je zahtevano v skladu z Uredbo o pitni vodi in Pravilnikom o pitni vodi, ni zagotovljeno, s čimer se bistveno povečuje tveganje za neustreznost pitne vode. Uredba o oskrbi s pitno vodo določa občine za nosilke vodne pravice za rabo vode za pitno vodo. Občinam na tuji lastnini ne uspe opravljati vseh obveznosti upravljavca, zato se vodni pravici večkrat tudi odrečejo. Postopkov razlastitve v takih primerih občine ne uporabljajo. Inšpektor lahko v prekrškovnem postopku oglobi uporabnike vodovodnih sistemov, ki ne določijo upravljavca, seveda pa glede na ustavno pravico do pitne vode ne more prepovedati rabe pitne vode.
* Potrebna je uskladitev opredelitve nadzora inšpekcije v Uredbi o odvajanju in čiščenju komunalne odpadne vode in Uredbi o oskrbi s pitno vodo, v kateri je treba omejiti nadzor inšpekcije na izvajalce javne službe oskrbe s pitno vodo, saj je obveznost priklopa na javni vodovod v pristojnosti občinskega inšpektorata (podobno je to urejeno v Uredbi o odvajanju in čiščenju komunalne odpadne vode). Prenos pristojnosti z inšpekcije za okolje na inšpekcijo za naravo in vode v obeh omenjenih uredbah zakonsko še ni urejen.
* ZV-1 je v določbah od 177. do 179. člena določeno, da nadzor s področja varstva voda poleg inšpektorjev opravljajo tudi vodovarstveni nadzorniki, ki pri opravljanju nalog vodovarstvenega nadzora samostojno vodijo postopek in odločajo o prekrških v prekrškovnem postopku v skladu z zakonom, ki ureja prekrške. Ker pristojno ministrtvo že več let ni sprejelo manjkajočih aktov, nadzorni organ v praksi še vedno nima funkcije ter je neučinkovit, čeprav je na terenu zaznana še velika neskladnost zavezancev. Tako vodovarstveni nadzorniki, zaposleni pri izvajalcih javne službe vzdrževanja vodotokov, inšpekcijo obremenjujejo s prijavami, ukrepajo pa ne, ker jim država še ni podelila pooblastil.
* Posebna težava so posegi, v katerih zavezanci poskušajo sami reševati poplavno ogroženost oziroma odpravljati posledice prejšnjih poplav, zanje pa nimajo potrebnih vodnih soglasij niti znanja. Zato bi bilo smiselno za manj zahtevne sanacije po poplavah, ki jih izvajajo obrežni lastniki sami, vzpostaviti učinkovitejši postopek dajanja usmeritev in potrditev sanacije.
* Težava ostajajo posegi, izvedeni pred začetkom veljavnosti Zakona o vodah v letu 2002, pri katerih mora inšpektor upoštevati takrat veljavno zakonodajo in upravne akte. Evidence upravnih aktov, izdanih po prejšnjih zakonih, praviloma ni. Tako je ugotovitev dejanskega stanja pogosto nemogoča.
* V postopkih, vodenih v zvezi vzdrževanjem vodnih in priobalnih zemljišč, v katerih je zavezanec izvajalec javne službe urejanja voda (IJSUV), je treba navesti, da javna služba izvaja dela na podlagi programov oziroma projektov. Navedene programe stroškovno potrdi Direkcija Republike Slovenije za vode (DRSV), IJSUV za dela ne potrebujejo vodnega soglasja niti v obliki določbe v projektu; toda če posegajo na zavarovana območja narave, pa tudi za ta dela velja obveza po pridobitvi naravovarstvenega dovoljenja oziroma soglasja.
* Inšpekcija se zavzema, da bi izvajalci javne gospodarske službe z ZV-1 dobili pooblastilo tudi za izvajanje izvršb v inšpekcijskih postopkih v zvezi s posegi. Ti izvajalci so izbrani na podlagi usposobljenosti in cene, zato se zdi nesmiselno, da so inšpekcijski postopki še enkrat obremenjeni z izvajanjem javnih naročil. Cene, določene za te izvajalce, so glede na obseg dela v okviru koncesij ugodnejše, kot jih ti in drugi izvajalci ponudijo na prostem trgu.
* Odprta ostaja problematika kmetijskih agromelioracij, ki segajo v priobalno zemljišče ter jih kmetijska zakonodaja deli na enostavne in tiste, za katere je treba pridobiti odločbo kmetijskega ministrstva. Ker ti zavezanci pogosto ne pridobijo vodnega soglasja, se obravnavajo v prekrškovnih in inšpekcijskih postopkih.

Glavnina nadzora s področja voda je usmerjena na rabo vode ter posege na vodnih in priobalnih zemljiščih. V letu 2023 sta bila sprejeta Načrt upravljanja voda na vodnem območju Donave za obdobje 2023–2027 in Načrt upravljanja voda na vodnem območju Jadranskega morja za obdobje 2023–2027, ki sta se upoštevala pri usmeritvah inšpekcijskega nadzora na vodnih telesih.

* **NADZOR NAD ZAKONOM O OHRANJANJU NARAVE ter NADZOR NAD BIOTSKO RAZNOVRSTNOSTJO IN NARAVNIMI VREDNOTAMI**

Izvajanje nadzora na področju varstva narave je zelo raznoliko in zahtevno, njegov obseg pa se iz leta v leto povečuje. Nadzor se izvaja na podlagi treh osnovnih zakonov s številnimi podzakonskimi predpisi: Zakon o ohranjanju narave, Zakon o varstvu podzemnih jam in Zakon o planinskih poteh. Na področju narave je bila v letu 2023 izvedena usmerjena akcija nadzora. Pri pripravi akcije nadzora se bile upoštevane usmeritve za inšpekcije iz Programa upravljanja območij Natura 2000 za obdobje 2015–2020. Januarja 2021 je namreč Vlada Republike Slovenije s sklepom podaljšala uporabo podrobnih varstvenih ciljev in ukrepov za njihovo doseganje, določenih v operativnem programu – Program upravljanja območij Natura 2000 za obdobje 2015–2020. V letu 2023 je bil sprejet program upravljanja območij Nature 2000 (PUN) za obdobje 2023–2028.

V letu 2023 je bila izvedena akcija nadzora vožnje v naravnem okolju ter nadzor nad skladnostjo izvajanja posegov, za katere so bila izdana naravovarstvena soglasja na zavarovanih območjih.

Večina dela na področju narave je v letu 2023 temeljila na obravnavi prijav. Tako kakor nekaj zadnjih let se je tudi v letu 2023 izvedla akcija nadzora glede vožnje v naravnem okolju.

Dobro je, da so v letu 2018 s polnimi pooblastili začeli delovati tudi naravovarstveni nadzorniki pri drugih upravljavcih parkov, ne le v TNP. INV je že večkrat dala pobudo, da se naloge in kadrovski viri nadzornih organov na področju narave uravnotežijo ter hkrati zagotovi njihovo učinkovito sodelovanje.

#### MERILA ZA DOLOČANJE PREDNOSTNIH INŠPEKCIJSKIH NADZOROV

Inšpekcija za naravo in vode ima zaradi velikega obsega prijav in že začetih inšpekcijskih postopkov sprejeta merila za prednostno obravnavo prijav in zadev. Inšpektorji za naravo in vode so v letu 2023 prednostno izvajali preglede ter opravljali naloge nadaljevanja in zaključevanja začetih inšpekcijskih postopkov, prejetih od inšpekcije za okolje, skladno s prednostnimi merili za delo.

Glede na določilo prvega odstavka 24. člena Zakona o inšpekcijskem nadzoru (v nadaljnjem besedilu: ZIN) inšpektor obravnava prijave, pritožbe, sporočila in druge navedbe iz svoje pristojnosti. Upoštevajoč kadrovske omejitve so bile 19. junija 2023 sprejete usmeritve za vrstni red obravnave prijav na področju dela INV, v skladu s katerimi inšpektorji razvrščajo prijave v štiri prednostne skupine glede na tveganje. V najvišjo skupino za prednostno obravnavo spadajo prijave, iz katerih je razbrati, da sta ogrožena zdravje in življenje ljudi, javna varnost ali premoženje večje vrednosti, torej ko gre za nujne ukrepe v javnem interesu, kjer je upravičena tudi ustna odločba (144. člen in 211. člen ZUP). Prijave I. prioritete imajo prednost pred rednim delom. Po opravljenem rednem delu inšpektor nadaljuje obravnavo prijav po prioriteti od II do IV.

Ker števila prijav ni mogoče predvideti in tudi števila teh nadzorov ni mogoče vnaprej načrtovati, smo porabo časa, potrebnega za obravnavo prijav, ocenili glede na izkušnje iz preteklih let. Z zdajšnjimi kadrovskimi viri INV ne more zagotavljati rednega nadzora in sprotnega odziva na prijave in pobude, zaradi česar se neobdelane prijave nižjih prioritet kopičijo.

**I. REDNI NADZORI**

Glede na število inšpektorjev za naravo in vode je bilo osnovno izhodišče načrta dela zagotoviti sistematični nadzor nad pomembnimi viri obremenjevanja narave in varstva voda. Predpisi, ki jih nadzirajo inšpektorji za naravo in vode, za zdaj še ne določajo obvezne redne letne periodike inšpekcijskega nadzora, zato si je inšpekcija za naravo in vode glede na zelo široko področje dela in glede na število inšpektorjev določila osnovne cilje:

1. **nadzor vodnih in priobalnih zemljiščih** s ciljem preprečevanja nedovoljenih posegov na vodna in priobalna zemljišča;
2. **nadzor vodnih pravic** s ciljem zakonite rabe vode na področju oskrbe s pitno vodo;
3. **nadzor naravnih vrednot, posegov na območja Natura 2000 ter na zavarovana območja** s ciljem preprečevanja nedovoljenih posegov na zaščitena območja;
4. **nadzor nad zagotavljanjem spoštovanja zahtev varstva prosto živečih rastlinskih in živalskih vrst**;
5. **nadzor in preventivno delovanje z namenom preprečitve nezakonite vožnje v naravnem okolju**.

**II. IZREDNI NADZORI:**

Usmeritve za vrstni red obravnave prijav na področju dela inšpektorjev za naravo in vode določajo vrstni red obravnave prijav pravnih in fizičnih oseb, kot sledi iz nadaljevanja. V primeru prejetih več prijav zoper istega ali različne kršitelje oziroma zavezance na nekem zaokroženem območju, kjer so prijave materialno in vsebinsko povezane, se te obravnavajo celovito.

**VODE**

1. **Prioriteta:**
* prijave, iz katerih je razvidno, da je treba odrediti ukrep prepovedi za odpravo nepravilnosti z ustno odločbo, kot jo določa 211. člen ZUP.
1. **Prioriteta:**
* posegi v prostor, ki bi lahko trajno ali začasno vplivali na vodni režim in se izvajajo v času prejema prijave,
* raba vode brez ali v nasprotju z vodnim dovoljenjem ali koncesijo in gre za rabo, večjo od 50.000 m3,
* odlaganje ali odmetavanje snovi ali predmetov v vode in priobalna zemljišča, ki zaradi svojih lastnosti lahko ogrožajo življenje in zdravje ljudi, vodnih ali obvodnih organizmov, ovirajo pretok voda ali ogrožajo vodne objekte in naprave,
* oskrba s pitno vodo, raba vode za namen oskrbe s pitno vodo brez vodnega dovoljenja.
1. **Prioriteta:**
* posegi brez vodnega soglasja ali mnenja, ki so stari tri leta ali manj,
* raba vode brez ali v nasprotju z vodnim dovoljenjem ali koncesijo in gre za rabo, manjšo od 50,000m3,
* nadzor Qes, (v času suše 2. prioriteta),
* odpadki na vodnih in priobalnih zemljiščih,
* nasipavanja.
1. **Prioriteta:**
* posegi na vodna in priobalna zemljišča, ki so stari več kot tri leta,
* evidentirana posebna raba vode,
* drugo.

**NARAVA**

1. **Prioriteta:**
* prijave, iz katerih je razvidno, da je treba odrediti ukrep prepovedi za odpravo, nepravilnosti z ustno odločbo, kot jo določa 211. člen ZUP,
* posegi na naravnih vrednotah, če je neposredno ogrožen njihov obstoj, vsa ravnanja v nasprotju z varstvenim režimom na zavarovanih območjih – prvo in drugo območje.
1. **Prioriteta:**
* posegi na naravnih vrednotah, posegi na območjih Natura 2000 ter na zavarovanih območjih, ki niso stari več kot tri leta,
* prijave poškodovanja ali odvzema živali iz narave in gre za več kot šest osebkov s seznama A Uredbe o zavarovanih prosto živečih živalskih vrstah ali za posamezen osebek velikih zveri ali osebek večjega sesalca,
* osebek s seznama prepovedanih vrst živali (6.b in 6.c člen Zakona o zaščiti živali),
* mednarodna trgovina s celim osebkom živali ali rastlin s seznama CITES za rastlinske vrste iz poglavja A Uredbe o zavarovanih prosto živečih rastlinskih vrstah,
* prijava ogrožanja habitata, rastišča ali same rastlinske vrste iz priloge A Uredbe o zavarovanih prosto živečih rastlinskih vrstah, označene s kategorijo H,\*
* nadzor ZOO ali ZOO podobnega prostora,
* organiziranje (oglaševanje) vožnje v naravnem okolju na območjih z naravovarstvenim statusom.
1. **Prioriteta:**
* posegi na območjih z naravovarstvenim statusom, ki so se izvajali več kot tri leta nazaj,
* prijave poškodovanja ali odvzema živali iz narave (ko gre za manj kot šest osebkov Uredbe o zavarovanih prosto živečih živalskih vrstah ali za del osebka, zavarovanega s konvencijo CITES),
* ogrožanje habitata oziroma rastišča rastlinske vrste iz priloge A Uredbe o zavarovanih prosto živečih rastlinskih vrstah,
* jame.
1. **Prioriteta:**
* invazivne tujerodne vrste,
* nadzor planinskih poti,
* glive,
* vožnja v naravnem okolju.

#### IZVAJANJE PROGRAMA DELA V LETU 2023

Na inšpekciji za naravo in vode je bilo v letu 2023 predvidenih 1.000 inšpekcijskih pregledov.

Od tega jih je bilo izvedenih 458, kar pomeni, da načrt ni realiziran.

Za celotno Slovenijo je ta čas le osem inšpektoric in inšpektorjev za naravo in vode.

Pred letošnjo reorganizacijo je znotraj Inšpektorata Republike Slovenije za okolje in prostor (IRSOP) delovala Inšpekcija za naravo in okolje, v kateri je bilo zaposlenih samo 57 inšpektorjev, ki so nadzirali 400 predpisov. Njihov krovni zakon poleg Zakona o varstvu narave in Zakona o vodah je bil Zakon o varstvu okolja. Inšpektorji za okolje v okviru IRSOP so tako nadzirali vso okoljsko zakonodajo, kar pomeni tudi področje narave in voda, vendar pa zaradi pomanjkanja kadra specializacija po posameznih področjih ni bila do konca izvedena. Po razdelitvi IRSOP na IRSNVP in Inšpektorat Republike Slovenije za okolje in energijo je bilo ugotovljeno, da je bilo – glede na področje nadzora in glede na število prenesenih upravnih zadev (230) ter število prenesenih prijavnih zadev (več kot 600) z IRSOP na IRSNVP – zelo težko razdeliti že tako kadrovsko premalo številčno inšpekcijo za okolje in naravo. Tako je bila sprejeta odločitev, da se na IRSVNP prenese samo devet inšpektorskih delovnih mest (DM). Večji delež DM bil prenesen na sedanji IRSOE. Iz vsega tega sledi, da je devet inšpektorjev za naravo in vode poleg svojih zadev (povprečno 110) tako prejelo v reševanje še v povprečju 30 inšpekcijskih zadev in 75 prijavnih zadev, ki so bile prenesene iz IRSOP na IRSNVP.

Povprečna starost Inšpekcije za naravo in vode je dokaj visoka. Posledica tega pa so dolgotrajne bolniške. Poleg tega se je na začetku julija upokojila ena inšpektorica za naravo in vode. Nadomestili smo jo sicer z novim inšpektorjem, ki pa je začel samostojno delati šele novembra. S 1. avgustom smo zgubili še inšpektorico, ki je pokrivala Prekmurje in del Štajerske, ker je odšla na drugo delovno mesto. Njeno DM pa še ni zapolnjeno.

Iz napisanega vidimo, da je bilo število 1.000 inšpekcijskih pregledov v letu 2023 za inšpekcijo na naravo in vode določeno nerealno. Inšpektorji so poleg izvajanja svojih inšpekcijskih pregledov morali pregledati še vse inšpekcijske in prijavne spise, prenesene z IRSOP, kar jim je vzelo precej časa. Ob tem je prišlo do ene upokojitve, ene začasne odpovedi delovnega razmerja, ene dolgotrajne bolniške in več krajših bolniških odsotnosti. V povprečju je inšpekcijske nadzore v letu 2023 opravljalo šest inšpektorjev za naravo in vode, ki v letu 2023 nikakor niso mogli opraviti 1.000 pregledov.

Inšpektorji za naravo in vode so od reorganizacije od aprila leta 2023 prejeli 583 prijav, ki so knjižene v 558 prijavnih zadevah. Po uradni dolžnosti je bilo v letu 2023 uvedenih 408 postopkov, od tega je bilo 263 inšpekcijskih in 54 prekrškovnih, 91 drugih splošnih postopkov pa se je nanašalo na delovanje inšpekcije.

Če inšpektor pri opravljanju nalog inšpekcijskega nadzora odkrije nepravilnosti in presodi, da je glede na pomen dejanja opozorilo zadosten ukrep, najprej le ustno opozori na nepravilnosti in njihove posledice ter določi rok za njihovo odpravo. Svoje ugotovitve, izrečeno opozorilo in rok za odpravo pomanjkljivosti navede v zapisniku. V letu 2023 so inšpektorji izrekli 13 opozoril v skladu z ZIN.

Preglednica 30: Število prejetih prijav in inšpekcijskih postopkov

|  |  |
| --- | --- |
| **2023** | **Inšpekcijski nadzor na INV** |
| Število prejetih prijav  | 583  |
| Število inšpekcijskih postopkov po materialnih predpisih  | 263  |

Iz analize prijav izhaja, da je bilo v informacijskem sistemu 31. decembra 2023 na inšpekciji za naravo in vode evidentiranih 1.391 prijavnih zadev, od katerih je 509 neobdelanih in nerešenih prijav.

Leta 2023 so bile rešene 203 inšpekcijske zadeve (upravna narava vode), nadalje 52 prekrškovnih zadev, 593 prijavnih zadev in 24 drugih splošnih zadev.

INV je tako imela 31. decembra 2023 odprtih 1.618 zadev, od katerih je bilo 549 upravnih inšpekcijskih (strokovni nadzor INV), 59 prekrškovnih in 87 drugih splošnih zadev. Skupno je bilo 31. decembra 2023 odprtih 923 prijavnih zadev.

Inšpektorji za naravo in vode imajo evidentiranih tudi 237 upravnih zadev, v katerih poteka ugotovitveni postopek oziroma o njih še ni bilo odločeno.

Leta 2023 so inšpektorji za naravo in vode v zvezi s postopki poslali 642 dopisov, odgovorov, obvestil ter pojasnil strankam, prijaviteljem in drugim.

Inšpektorji za naravo in vode so v upravnih zadevah, prekrškovnih zadevah in akcijah opravili 40 rednih pregledov, 230 izrednih pregledov in 184 kontrolnih pregledov (rednih in izrednih). V okviru teh zadev so opravili tudi 27 zaslišanj, sestavili 13 drugih zapisnikov in izdali 85 upravnih inšpekcijskih odločb.

Natančnejše stanje s podatki o pomembnejših dejanjih in ukrepih inšpekcije za naravo in vode v okviru postopkov v letu 2023 prikazuje preglednica 31.

Preglednica 31: Ukrepi gradbene inšpekcije v letu 2023

|  |  |  |  |
| --- | --- | --- | --- |
| **Oznake vrstic** | **Evidentiranje prijav in pobud** | **Upravna narava vode**  | **Skupna vsota** |
| Odločba: upravna (N) |  | 85 | 85 |
| Sklep: dovolitev izvršbe (po II. osebi) (N) |  | 3 | 3 |
| Sklep: dovolitev izvršbe (PRISILITEV) (N) |  | 33 | 33 |
| Sklep: o izvršbi z denarno prisilitvijo (N) |  | 18 | 18 |
| Sklep: o založitvi stroškov |  | 1 | 1 |
| Sklep: odlog izvršbe |  | 4 | 4 |
| Sklep: stroški postopka |  | 1 | 1 |
| Sklep: upravni | 1 | 14 | 15 |
| Sklep: ustavitev izvršbe |  | 20 | 20 |
| Sklep: ustavitev postopka |  | 48 | 48 |
| x(IPS) Sklep o predlogu: OBNOVA – se ugodi |  | 2 | 2 |
| x(IPS) Sklep: OBNOVA – po uradni dolžnosti |  | 1 | 1 |
| **Skupna vsota** | **1** | **230** | **231** |

Zoper izrečene inšpekcijske ukrepe lahko stranke v postopku vložijo pravna sredstva. V letu 2023 je inšpekcija za naravo in vode prejela 22 pritožb zoper izdane akte v inšpekcijskem postopku in 23 odločitev drugostopenjskega organa, povezanih z vloženimi pravnimi sredstvi. Odločitve drugostopenjskega organa v zvezi z vloženimi pravnimi sredstvi so razvidne iz Preglednica 32. Tako je bilo v letu 2023 za inšpektorat neugodnih 34,78 odstotka odločitev instančnega organa, medtem ko je bilo ugodnih 65,22 odstotka odločitev.

Preglednica 32: Odločitve drugostopenjskega organa v zvezi z vloženimi pravnimi sredstvi

|  |  |  |
| --- | --- | --- |
| **Oznake vrstic** | **INŠP\_INV** | **Odstotek** |
| akt odpravljen v celoti in vrnitev v ponovni postopek | 6 | 26,09 % |
| akt v celoti odpravljen | 2 | 8,70 % |
| pritožba se zavrne | 13 | 56,52 % |
| pritožba se zavrže | 2 | 8,70 % |
| **skupna vsota** | **23** | **100,00** |

IZVRŠBE

Če zavezanci v roku, določenem v inšpekcijski odločbi, ne izpolnijo obveznosti iz odločbe, inšpektor v izvršilnem postopku izda sklep o dovolitvi izvršbe. V njem določi tudi način izvršbe, ki je lahko izvršba po drugi osebi ali izvršba z denarno prisilitvijo.

Če inšpektor določi izvršbo inšpekcijske odločbe po drugi osebi, zavezanec pa ne izpolni obveznosti iz odločbe v roku, določenem v sklepu o dovolitvi izvršbe, inšpektor izda sklep o založitvi stroškov. Če zavezanec ne predloži finančnih sredstev za kritje stroškov izvršbe, se FURS pošlje predlog za upravno izvršbo denarnih obveznosti.

Dokler zavezanec ne zagotovi finančnih sredstev za izvršbo po drugi osebi v celoti, večinoma ni mogoče začeti izbire izvajalca in izvršbe na terenu. V določenih primerih predhodno za samo izvršbo finančna sredstva zagotovi tudi država, pozneje pa se celotni nastali stroški izterjajo od zavezancev.

V letu 2023 so bili izdani trije sklepi o dovolitvi izvršbe po drugi osebi. Inšpektorji so izdali 33 sklepov o dovolitvi izvršbe s prisilitvijo in 18 sklepov o denarni kazni v upravni izvršbi.

Skupna vrednost sklepov o izvršbi z denarno prisilitvijo je bila 12.050,00 EUR.

Da bi se zagotovila sredstva za izvedbo izvršb po drugi osebi, se zavezancem izdajo sklepi o založitvi stroškov izvršbe. Za pripravo ocen stroškov izvršb za leto 2023 je bil izbran pooblaščeni izvajalec za področje nezakonitih posegov na vodna in priobalna zemljišča. Opravljenih je bilo več ogledov lokacij na terenu in pripravljenih več predračunov za izvedbo posameznih izvršb. Po seznanitvi zavezancev s predračuni včasih izdaja sklepa o založitvi sredstev ni bila več potrebna, saj so zavezanci sami izpolnili obveznost. V letu 2023 so bili izdani en sklep o založitvi stroškov izvršbe in štirje sklepi o odlogu izvršbe.

Leta 2023 je bilo izdanih 20 sklepov o ustavitvi izvršbe in 48 sklepov o ustavitvi postopka.

**Izvedene izvršbe po drugi osebi in izvršbe z denarno prisilitvijo v letu 2023**

V letu 2023 niso bile opravljene izvršbe po drugi osebi, so se pa izvajale izvršbe z denarno prisilitvijo. Izkazalo se je namreč, da je ta način izvršb za zavezance sprejemljiv in učinkovito prispeva izvrševanju izdanih inšpekcijskih odločb in s tem k legalnemu stanju na terenu.

#### DRUGO

Vlog subjektov v skladu z Zakonom o dostopu do informacij javnega značaja, ki se nanašajo na postopke inšpekcije, je iz leta v leto več. Prijavitelji se vse pogosteje obračajo tudi na novinarje in druge ustanove, na primer varuha človekovih pravic, upravno inšpekcijo, vlado, pristojno ministrstvo ali poslance. Obseg dela INV, ki ni neposredno izvajanje inšpekcijskega nadzora, se iz leta v leto pomembno povečuje. To pomeni, da so poleg strokovnih sodelavcev tudi inšpektorji vse bolj obremenjeni s pripravo različnih vsebin, ki niso del inšpekcijskih ali prekrškovnih postopkov, to pa še dodatno podaljšuje inšpekcijsko ukrepanje. Na podlagi različnih vlog je INV v letu 2023 pripravila kar 642 dopisov, odgovorov, obvestil in poročil. Leta 2023 je s področja dela inšpekcije za naravo in vode predstojnik poslal 33 odgovorov in poročil. Medijem pa je bilo poslanih 47 sklopov odgovorov na novinarska vprašanja.

Izobraževanje se izvaja na podlagi letnega načrta izobraževanja, ki vključuje izobraževanja v tujini in doma. Velika večina izobraževanj je bila organizirana na daljavo prek različnih aplikacij, kot sta MS Teams in ZOOM. Inšpektorji so se izobraževali na različnih delovnih področjih prek internih izobraževanj in tudi mednarodnih izobraževanj, ki jih je organiziral IMPEL (področje narave, voda). Prav tako je bilo konec leta 2023 organizirano skupno izobraževanje inšpektorjev s področja ZUP, ki je potekalo na Brdu pri Kranju. Inšpektorji so aktivno sodelovali pri pripravi in predstavitvi prispevkov s področja varstva voda na kongresu za vode, vožnje v naravi na policijski upravi ter pri pripravi in predstavitvi prispevka s področja nadzora geotermalne energije.

V letu 2023 je INV s podajanjem pripomb sodelovala pri pripravi Zakona o gospodarskih javnih službah varstva okolja, Uredbe o pitni vodi, Zakona o umeščanju naprav za proizvodnjo električne energije iz obnovljivih virov energije in drugih predpisov.

### PREKRŠKOVNI POSTOPEK

Na podlagi drugega odstavka 45. člena ZP-1 so upravni in drugi državni organi, ki izvajajo nadzorstvo nad izvrševanjem zakonov in uredb, s katerimi so določeni prekrški, torej tudi inšpektorji za naravo in vode, prekrškovni organi.

Glede na veljavni ZP-1 (Uradni list RS, št. 29/11 – uradno prečiščeno besedilo, s spremembami) se v primeru ugotovljene storitve prekrška storilcu izreče predpisana sankcija (na primer globa ali opomin), vendar pa lahko inšpektor namesto izreka sankcije kršilca le opozori, če je storjeni prekršek neznatnega pomena in oceni, da je glede na pomen dejanja to zadosten ukrep. Če inšpektor prekršek osebno zazna ali ga ugotovi z uporabo ustreznih tehničnih sredstev ali naprav, lahko kršilcu takoj na kraju prekrška izda in vroči plačilni nalog.

Storilcem prekrškov, ki deloma ali v celoti ne plačajo globe v določenem roku, se po spremembi ZP-1 v letu 2016 lahko določi tudi nadomestni zapor, o katerem odloči pristojno sodišče, prisilna izterjava globe in drugih stroškov postopka pa je v pristojnosti FURS.

Vodenje prekrškovnih postopkov je redno delo. V letu 2023 je bilo prejeto devet predlogov za uvedbo prekrškovnega postopka. Inšpektorji za naravo in vode so v letu 2023 uvedli 54 prekrškovnih postopkov. Izdanih je bilo 20 odločb o prekršku v skupni višini izrečenih glob 9.500,00 EUR in dva plačilna naloga po ZP-1 v skupni višini izrečenih glob 1.000,00 EUR. Izdanih je bilo tudi 23 prekrškovnih opominov.

Rešenih je bilo 52 prekrškovnih postopkov.

V letu 2023 je bilo plačanih za 7.300,00 EUR glob in 3.000,00 EUR glob, v katerih kršilci niso vložili zahteve za sodno varstvo zoper plačilni nalog in so zato v skladu z ZP-1 plačali polovico izrečene globe v osmih dneh po pravnomočnosti odločbe.

V prekrškovnih postopkih so inšpektorji za naravo in vode v letu 2023 izdali tri pisna opozorila. Kršitelji se po prejemu obvestila o uvedbi postopka o prekršku v večini primerov ustrezno odzovejo in nepravilnosti odpravijo.

V prekrškovnih postopkih smo na inšpekciji za naravo in vode v letu 2023 prejeli devet zahtev za sodno varstvo in sedem napovedi za sodno varstvo. INV je prejela štiri odločitve sodišč o zahtevi za sodno varstvo, s katerimi so bili postopki ustavljeni.

Natančnejše stanje s podatki o pomembnejših dejanjih in ukrepih inšpekcije za naravo in vode v okviru prekrškovnih postopkov v letu 2023 prikazuje preglednica 33.

Preglednica 33: Dejanja in ukrepi inšpekcije za naravo in vode v okviru prekrškovnih postopkov v letu 2023

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** | **Št. napovedi zahtev za sodno varstvo** |
| 54 | 3 | 2 | 20 | 23 | 9 | 7 |

V preglednici 34 so navedene skupna višina izrečenih glob, prikazana kot nastanek terjatve, višina izvršenih plačil izrečenih glob kot plačilo terjatve ter višina izvršenih plačil izrečenih glob s priznanim 50-odstotnim popustom.

Preglednica 34: Terjatve v prekrškovnih postopkih inšpekcije za naravo in vode v letu 2023

|  |  |
| --- | --- |
|  | **Prekrškovna globa (v EUR)** |
| Nastanek terjatve | 10.500,00 |
| Plačilo terjatev | 7.300,00 |
| Plačilo s 50-odstotnim popustom | 3.000,00 |

### AKCIJE V LETU 2023

V skladu s sprejetimi strateškimi usmeritvami IRSNVP 2023 je INV načrtovala akcije nadzora na področjih, kjer je bila z oceno tveganja zaznana večja neusklajenost z zakonodajo.

Tako učinkovito in v kratkem času pridobimo informacijo o stopnji upoštevanja določenih zahtev predpisa na območju celotne države oziroma na posameznem območju. Hkrati tak način dela prispeva k poenotenju dela v INV. Izkazalo se je, da so akcije nadzora kot ena od oblik rednega dela koristne in učinkovite.

Za vsako akcijo se določijo izhodišča in cilji ter se pripravijo usmeritve za delo glede vodenja postopkov in ukrepanja. Akcije potekajo hkrati na območju celotne države, so časovno omejene in imajo jasno določeno vsebino.

Po izvedeni akciji se izdela poročilo, s katerim seznanimo MNVP, druge ustrezne organe in javnost.

Prednosti takega načina dela so:

* sistematični nadzor nad področjem dela;
* pridobivanje povratnih informacij glede izvršljivosti in stopnje izvajanja predpisa;
* poenotenje nadzora in ukrepanja ter
* obveščanje in ozaveščanje ciljne in splošne javnosti.
* Koordinirana akcija: Nadzor vožnje v naravnem okolju

Akcija nadzora vožnje v naravnem okolju se je izvedla v skladu z Zakonom o ohranjanju narave v sodelovanju s policijo, in sicer v zimski in poletni sezoni, predvidoma v času, ko se pričakuje več obiskovalcev, to je ob koncu tedna, med počitnicami in na dela proste dni. Nadzor je bil prednostno usmerjen na zavarovana območja, območja Natura 2000 in območja naravnih vrednot državnega pomena. Izvajal se je v času, ko se je tam pričakovalo največ obiskovalcev. Izvedenih je bilo 12 nadzorov.

Ugotovitve in ukrepi nadzora

Čas zimskih počitnic

V času zimskih počitnic so inšpektorji za naravo in vode opravili organiziran nadzor skupaj s policijo na širšem območju Pohorja na relaciji med Kopami in Roglo, kjer se najpogosteje izvajajo vožnje z motornimi sanmi. Na območju Bele krajine je bil opravljen nadzor na območju Natura 2000 ter ekološko pomembnem območju v okolici Mirne gore in Gač. Na širšem območju Nove Gorice se je nadzor izvajal v občinah Tolmin in Kobarid ter na območju Svete gore, Korade in Sabotina. Na Notranjskem se je izvajal nadzor na območju Javornika in Snežnika (Natura 2000). V Prekmurju je bila akcija usmerjena na posebna varovana območja, kjer so se v preteklosti pogosto dogajale kršitve vožnje v naravnem okolju (Veržej, Mota, Razkrižje, Gajševsko jezero). Policija je posamezne kršitve obravnavala v okviru svojih pristojnosti po določilih Zakona o cestnem prometu in izdala devet opozoril. Izvedeni so bili postopki o prekršku zaradi napačnega parkiranja vozil v naravnem okolju. Nadzor vožnje v naravnem okolju smo razširili tudi na nadzor prek družabnih omrežij. Zaradi vožnje z motornimi sanmi na Rogli je bila kršitelju, ki je svojo vožnjo oglaševal prek You tuba, izrečena globa. V zimski akciji večjega števila kršitev vožnje z motornimi vozili v naravnem okolju nismo zaznali. Menimo pa, da je bila akcija odmevna, saj sta bili tako policija kot inšpekcija na terenu opaženi in akcija širše prepoznana.

Čas poletnih počitnic

Tudi poleti se je akcija nadzora vožnje v naravnem okolju izvajala organizirano skupaj s policijo. Prepoznavamo, da se v poletnem času v naravnem okolju izvajajo predvsem vožnje z motorji za motokros, štirikolesniki, kolesi in gorskimi kolesi ter nedovoljena parkiranja v naravi. V poletnem času je bil nadzor usmerjen predvsem na varovana območja Natura 2000 in območja naravnih vrednot. Pregledano je območje Krajinskega parka Škocjanske jame od Postojne do Sežane (Natura 2000, naravna vrednota državnega pomena), nadzor je opravljen v zavarovanih območjih občin Idrija in Cerkno, na območju Natura 2000 na Kopah (Slovenjgraško Pohorje), na območju občin Kobarid in Koper in na južnih obronkih Trnovskega gozda. V poletni akciji nismo zaznali kršitev vožnje z vozili na motorni pogon in kršitev vožnje s kolesi v naravnem okolju. Izrečena pa so bila opozorila zaradi nepravilnega parkiranja. Tudi v poletni akciji smo skupaj s policijo delovali predvsem preventivno, z ozaveščanjem in opozarjanjem. Ugotavljamo, da večina obiskovalcev naravnega okolja slabo pozna določbe ZON. Največ ozaveščanja je treba izvesti za planinske pohodnike in nabiralce, ki pogosto parkirajo v naravnem okolju. S podjetji, ki izposojajo kolesa na Pohorju, smo opravili razgovore. Ugotavljamo, da poznajo zakonodajo s področja varstva narave in prepovedjo vožnje v naravnem okolju, kolesarje usmerjajo na za to določene poti, označene na terenu in zemljevidih. Opažamo, da se vožnje s kolesi (zlasti gorskimi) že usmerjajo v za to urejene kolesarske parke. Največ težav pa še vedno povzročajo motorji, zlasti s hrupom, posledice vožnje z njimi pa so najbolj vidne na poškodovanih tleh in rastju.

Akcije nadzora vožnje v naravnem okolju izvajamo predvsem z namenom ozaveščanja, opozarjanja in preprečitve nezakonitega ravnanja, ki poškoduje naravno okolje ter ogroža habitate rastlinskih in živalskih vrst.

Tudi v tokratni akciji ugotavljamo, da je konkretne kršitve v naravi na določen termin zelo težko neposredno ugotoviti. Vožnje se namreč ne izvajajo neprestano, ampak le občasno. Težave pri nadzoru povzročajo tudi neregistrirana vozila, neprepoznavnost voznikov (čelade, zaščitna obleka), agresivni vozniki, velike hitrosti, pobegi voznikov s kraja kršitve. Za nadzor tako inšpekcija kot policija tehnično nismo opremljeni. Vnovič opozarjamo na nerazumljivo nizke globe, saj je za fizične osebe ob kršitvi vožnje z motornimi vozili predvidena globa 40 EUR in za kolesarje 100 EUR. Ne glede na navedeno pa ima redna, čeprav občasna izvedba nadzora na terenu pozitiven, tudi preventiven učinek. Prisotnost na terenu namreč možne kršitelje odvrača od teh dejanj, kar se kaže tudi v ugotovitvah inšpekcijskih nadzorov.

* Koordinirana akcija: Nadzor objektov, za katera so bila izdana naravovarstvena soglasja na zavarovanih območjih

Inšpekcija za naravne vire in rudarstvo je v okviru letnega načrta dela inšpektorjev za naravo in vode izvajala nadzor na podlagi določb Zakona o ohranjanju narave (Uradni list RS, št. 96/04 – uradno prečiščeno besedilo, s spremembami – v nadaljnjem besedilu: ZON) na zavarovanih območjih, ki se nanaša na izvajanje skladnosti del z izdanimi naravovarstvenimi soglasji oziroma mnenji pristojnih soglasodajalcev s področja varstva narave.

Inšpektorji za naravo in vode so v okviru akcije v letošnjem letu prednostno usmerili nadzor na posege, ki jih je Zavod za varstvo narave prepoznal kot nedovoljene, saj se izvajajo brez naravovarstvenih dovoljenj in soglasij oziroma v nasprotju z njimi. Cilj akcije sta bila preprečevanje nastanka novih nedovoljenih in neskladnih posegov v naravo ter sanacija že izvedenih neskladnih stanj.

Prvenstveno so INV opravili nadzor nad skladnostjo posegov v naravo na območjih slovenskih smučišč, ki so se v letu 2023 obširno lotila rekonstrukcije svojih žičniških naprav in širitve ponudbe z namenom oživitve letnega turizma. Opravljenih je bilo sedem inšpekcijskih nadzorov, izdane so bile odločbe za ustavitev del ter za sanacijo nedovoljenih posegov na Golteh in Krvavcu.

V letu 2023 je v Sloveniji na več območjih potekala gradnja kolesarskih poti, večina med njimi posega tudi na zavarovana območja narave. Nadzor se je izvajal na območju Gorenjske na relaciji Bled–Bohinj. Na odseku novogradnje kolesarske poti, v Soteski, nepravilnosti niso bile ugotovljene. Ugotovitveni postopek v zvezi s celotnim posegom gradnje kolesarske povezave Bled–Bohinj, ki ga izvajata dve občini, še ni zaključen in se bo nadaljeval v letu 2024.

Na kolesarski poti, ki poteka ob naravni vrednoti Savinja in območju Nature 2000 Celje - Žalec so izdana naravovarstvena soglasja. Na odseku, kjer soglasje ni bilo pridobljeno, je izvajalec dela ustavil.

Na območju Kozjanskega parka se kolesarske poti gradijo na podlagi predhodno pridobljenih strokovnih mnenj in soglasij. Dela se izvajajo skladno s smernicami strokovnih služb, na odseku, kjer pa je prišlo do neskladnosti del, smo uvedli prekrškovni postopek.

V času svetovnega prvenstva v nordijskem smučanju v Planici je inšpekcijski zavezanec na naravni vrednoti Ledine v Ratečah urejal zemljišče za namen začasnega parkiranja v času svetovnega prvenstva brez naravovarstvenega soglasja ali mnenja. V inšpekcijskem postopku je bilo pridobljeno mnenje zavoda za varstvo narave s smernicami za sanacijo zemljišč, s katerim se je povzročitelj strinjal in saniral zemljišča brez izdaje odločbe.

Ugotavljamo še nepravilnosti pri gradnji makadamskih poti na planini Dolga njiva - Zvoh (Kamniško-Savinjske Alpe), kjer se dela izvajajo brez naravovarstvenega soglasja, postopek je v teku.

Na območju Dolenjske je inšpektor izvajal nadzor nad legalnostjo mobilnih hišk v kampu ob Kolpi (naravna vrednota Kolpa in Natura 2000). Izdana je odločba za odstranitev, nadzor nad gradnjo enostavnih objektov na naravni vrednoti Bistrica brez naravovarstvenega soglasja ter nadzor nad odlaganjem odpadkov na naravnih vrednotah Krka in Bistrica in v območju Nature 2000. Izdane so odločbe za sanacijo nedovoljenega stanja.

Cilj akcije je tudi preprečevanje nastanka novih nedovoljenih in neskladnih posegov v naravo ter sanacija že izvedenih neskladnih stanj. Z akcijo opozarjamo inšpekcijske zavezance, da je varstvo narave ključnega pomena pri načrtovanju in širiti novih posegov v prostor in da je prvenstveno na zavarovanih območji ter na območjih naravnih vrednot javna korist ohranjanja narave nad prevlado druge javne koristi.

* Koordinirana akcija: Raba vode – obvestilo o kršitvah določil vodnih dovoljenj:

Gre za nadaljevanje in zaključevanje akcije, začete v letu 2022. Imetnik vodne pravice mora pri izvajanju posebne rabe vode zagotoviti redno spremljanje odvzetih količin vode z merilno napravo in izvajanje obratovalnega monitoringa podzemnih vod. DRSV je na podlagi pregleda poročil o izvajanju monitoringa podzemnih vod za leto 2021 inšpekcijo obvestil o ugotovljenih kršitvah določil izdanih vodnih dovoljenj. V okviru koordinirane akcije nadzora se je preverjalo izpolnjevanje obveznosti imetnikov vodne pravice, predvsem glede odvzetih količin vode, nadzora nad izpolnjevanjem obveznosti upravljalcev vodovodnih sistemov in glede obveznosti poročanja ministrstvu o odvzetih količinah vode.

V postopkih smo ugotovili predvsem kršitve določil izdanih vodnih dovoljenj, največ glede preseganja odvzetih količin vode, zagotavljanja rednega spremljanja odvzetih količin vode z merilno napravo in poročanja ministrstvu ter zagotavljanja izvajanja operativnega monitoringa podzemnih voda.

V inšpekcijskih postopkih so bili zavezancem izrečeni predvsem ukrepi obveznosti pridobitve vodne pravice oziroma prilagoditve izdani vodni pravici, obveznost namestitve merilnih naprav ter imenovanja upravljavca javnega vodovoda. Skupaj je bilo izdanih 35 odločb.

Inšpektorji za naravo in vode so v letu 2023 akcijo nadaljevali na način nadzora nad izvrševanjem že izdanih inšpekcijskih odločb, akcija je pretežno zaključena, v nekaterih primerih pa roki iz odločb še niso potekli.

### SKUPNE AKCIJE V LETU 2023

Inšpekcija za naravo in vode je akcijo nadzora vožnje v naravnem okolju izvedla v sodelovanju s policijo. Poročilo o akciji je predstavljeno na strani 83.

### PREPREČEVANJE KORUPCIJSKIH TVEGANJ

Inšpektorji v inšpekcijskih postopkih preverjajo skladnost zavezancev z zakonodajo ter pri tem odločajo o pravicah, obveznostih ali pravnih koristih posameznikov, pravnih oseb in drugih strank. Hkrati so prekrškovni organ, ki v postopkih o prekršku odloča o izreku predpisanih sankcij in opozoril.

Pri pripravi načrta integritete IRSNVP je bilo poudarjeno tudi tveganje neetičnega ali nezakonitega ravnanja inšpektorjev, saj je zaradi vrste dela mogoče, da do takih tveganj prihaja. Ugotavljamo, da je tveganja težko popolnoma obvladati, saj je njegov ključni del človeški dejavnik.

Za zmanjšanje takšnega tveganja inšpekcija že nekaj let sistemsko vzpostavlja mehanizme učinkovitejšega izvajanja inšpekcijskega nadzora ter boljše kontrole procesov in postopkov, in sicer:

* inšpekcija s področja narave in voda ima sprejete usmeritve za vrstni red obravnave prijav;
* sprejete so bile usmeritve za ravnanje v primeru insolventnosti in smrti/prenehanja inšpekcijskega zavezanca oziroma kršitelja v prekrškovnem postopku;
* informacijski sistem INSPIS omogoča lažje odkrivanje morebitnih napak pri vodenju postopkov, saj omogoča analizo kršenja instrukcijskih rokov, spremljanje izvršljivosti in pravnomočnosti aktov, zaznavo nesorazmerno dolgih postopkov, razvrščanje, neodločanje v zadevi, neodločanje v ponovnem postopku, obravnavo prijav in izvršb mimo vrstnega reda in podobno;
* inšpektorjem se nudi pravna pomoč pri vodenju postopkov; s tem namenom se, sploh v primeru nove sodne prakse, pripravljajo usmeritve ter navodila in vzorci aktov;
* glede na ta čas najbolj pereče težave se letno organizirajo in določijo tudi usklajene akcije nadzora;
* INV redno spremlja spremembe zakonodaje na svojem področju ter po potrebi podaja pripombe; aktivno si prizadeva tudi za jasnejšo razmejitev pri pristojnosti med lokalno in državno ravnijo, še posebej pri »izvirnih zadevah občine«.

## SODELOVANJE INV

### SODELOVANJE Z DRUGIMI INŠPEKCIJAMI IN ORGANI

Sodelovanje z drugimi inšpekcijskimi organi je potekalo v okviru dogovorov na regijskih koordinacijah in inšpekcijskem svetu ter po potrebi pri izvajanju rednih in izrednih nadzorov. V okviru regijskih koordinacij se je ob sodelovanju z drugimi inšpekcijskimi organi in hkrati izvedenimi nadzori problematičnih zavezancev zagotovila hitrejša in učinkovitejša vzpostavitev zakonitega ravnanja. Sodelovanje je potekalo glede izmenjave podatkov in informacij ter po potrebi z izvajanjem skupnih nadzorov. INV je najpogosteje sodelovala s tržno, kmetijsko, gozdarsko in gradbeno inšpekcijo, FURS, policijo, Upravo za pomorstvo Republike Slovenije in medobčinskimi inšpektorati. Skupno delo je v veliko primerih prispevalo k hitrejši rešitvi težav.

V sodelovanju s policijo so bili opravljeni skupni nadzori glede vožnje v naravnem okolju.

INV redno sodeluje z ministrstvom, ARSO, Direkcijo Republike Slovenije za vode in Zavodom Republike Slovenije za varstvo narave glede izmenjave podatkov in priprave strokovnih mnenj.

### MEDNARODNO SODELOVANJE

Na področju mednarodnega sodelovanja so inšpektorji za naravo in vode vključeni v delovanje mednarodne organizacije IMPEL (European Union Network for the Implementation and Enforcement of Environmental Law.) To je organizacija evropskih ustanov, pristojnih za izvajanje in uveljavljanje okoljske zakonodaje, katere osnovni cilj sta širjenje uporabe uveljavljene dobre prakse z izmenjavo informacij ter promocija preizkušenih postopkov pri izvajanju zakonodaje in usposabljanju na področju nadzora. Nov organizacijski okvir je organizacija dobila v letu 2007, ko je iz neformalne postala formalna. V letu 2015 je prenovila delovanje.

Organizacijo v državi članici zastopajo državni koordinatorji. Sestajajo se enkrat ali dvakrat letno na generalni skupščini, ki jo organizira država, predsedujoča EU. V okviru organizacije se vsako leto izvedejo številni projekti, v katerih sodelujejo tudi inšpektorji za okolje. Več informacij o organizaciji IMPEL je na spletni strani: <http://www.impel.eu/>.

Inšpektorji INV so v letu 2023 sodelovali v projektih IMPEL organizacije na področju voda, narave ter na področju uveljavljanja evropske zakonodaje.

Sodelovanje inšpektorjev v mednarodnih projektih in na mednarodnih delavnicah pomeni poleg izmenjave izkušenj in pridobivanja znanj glede načina dela inšpekcij ter spoznavanja zakonodaje in ureditev v drugih evropskih državah tudi zagotavljanje pomembne dejavne vloge inšpektorjev INV pri podajanju pripomb in predlogov ob spremembah domačih predpisov in s tem primerljivost državne zakonodaje z drugimi državami ter njeno uspešno izvajanje, kar je tudi eden glavnih ciljev projektov, ki se nanašajo na delovanje inšpektorjev za okolje. Zato je treba tudi v prihodnje nadaljevati čim bolj številčno sodelovanje inšpektorjev na raznih mednarodnih projektih in izobraževanjih.

Inšpektorat Republike Slovenije za okolje in energijo je med 23. in 25. oktobrom 2023 gostil člane projekta proti nezakonitemu vrtanju in črpanju podzemne vode TIGDA (angleško Tackling illegal groundwater drilling and abstractions). Namen srečanja je bil deliti znanje in izkušnje glede preprečevanja nezakonitega vrtanja in črpanja podzemne vode. S prispevkoma sta se predstavili tudi inšpekcija za naravo in vode ter rudarska inšpekcija.

V začetnem obdobju je cilj projekta TIGDA, ki poteka v okviru mednarodne organizacije za izvajanje in uveljavljanje okoljske zakonodaje IMPEL (angleško The European Union Network for the Implementation and Enforcement of Environmental Law), zbiranje podatkov o zakonodaji in zahtevah, s katerimi države članice urejajo zaščito podzemne vode, ter o metodah, ki jih uporabljajo za uveljavljanje te zakonodaje. Na podlagi teh podatkov in ugotovitev bodo pripravljeni dokumenti z navodili glede zakonodaje o vrtanju in črpanju podzemne vode ter njenega izvrševanja.

Goste srečanja je pozdravila Monica Crisan, pomočnica vodje projekta, ki je pripravila kratek uvod v srečanje. Inšpektor za okolje, višji svetnik na Inšpektoratu Republike Slovenije za okolje in energijo Bojan Počkar, ki je tudi podpredsednik za področje projektov in član upravnega odbora organizacije IMPEL, je goste seznanil z aktivnostmi inšpektorata v tej organizaciji v Sloveniji.

Vršilka dolžnosti glavnega inšpektorja Inšpektorata Republike Slovenije za naravne vire in prostor Martina Gašperlin je predstavila delovanje inšpektorjev za naravne vire in prostor, v nadaljevanju uvodnega dela pa je Martin Golčer, sekretar na Inšpektoratu za okolje in energijo, predstavil še osnove inšpekcijskega postopka v Sloveniji ter poudaril problematiko dela inšpektorjev. Sledili sta strokovna razprava in izmenjava izkušenj o pomenu vodnih virov in možnostih za njihovo zaščito.

Drugi dan srečanja so inšpektorji za naravne vire in rudarstvo pripravili terenski ogled izvajanja vrtine v Moravskih toplicah. Ob tem so udeležencem prikazali najboljše prakse glede nadzora in izvajanja zakonodaje na področju voda in rudarstva.

Zadnji dan je bil namenjen evalvaciji ogleda vrtine za geotermalno vodo, razpravi o aktivnostih v posameznih državah, ki so nosilke projekta (Belgija, Velika Britanija), ter o možnosti nadaljevanja projekta od leta 2025 do 2027.

### KLJUČNE UGOTOVITVE IN SKLEPI

* **PREDLOGI SPREMEMB V ZAKONODAJI**

Inšpektorji za naravo in vode nadzorujejo predpise s področja ohranjanja narave in urejanja voda. Inšpekcijski nadzor nad spoštovanjem in izvajanjem določil omenjenih predpisov opravlja osem inšpektorjev za naravo in vode po celotni državi.

V povprečju INV na leto prejme približno 800 prijav. Z zdajšnjim številom inšpektorjev ne more zagotavljati rednega nadzora in sprotnega odziva na prijave in pobude, zaradi česar se ne

obdelane prijave kopičijo.

Za zagotovitev učinkovitejšega nadzora na področju narave in voda je bilo v preteklosti podanih že veliko pobud, od katerih so ključne naštete v nadaljevanju:

* smiselno in nedvoumno razmejiti pristojnosti med državnimi in občinskimi nadzornimi organi ter med inšpektorji in naravovarstvenimi in vodovarstvenimi nadzorniki;
* vzpostaviti tak sistem vodovarstvenega nadzora, kot to določa 177. člen ZV-1, da v primeru, ko vodovarstveni nadzorniki ugotovijo kršitve, ki presegajo njihove pristojnosti, o ugotovljenih kršitvah obvestijo pristojnega inšpektorja, sicer nepravilnosti obravnavajo sami;
* podeliti pooblastila vodovarstvenim nadzornikom, da bi lahko opravljali vodovarstveni nadzor v zvezi s prekrški, kot to določa 177. člen ZV-1. Vodovarstveni nadzorniki so na podlagi teh določil že izvedli izobraževanja in opravili izpite iz prekrškovnih postopkov, javno pooblastilo pa jim še vedno ni podeljeno;
* sistemsko urediti vprašanje izvršiteljev (lahko kot javno službo), ki bi izvajali izvršilne postopke inšpektorjev za naravo in vode, tako da bi ti imeli trajna pooblastila;
* v podzakonskih predpisih na podlagi Gradbenega zakona (GZ in GZ-1) natančno opredeliti vsebine integralnega gradbenega dovoljena, ki bi spadale pod nadzor INV;
* preučiti višine prekrškovnih glob in povečati kazni (globa za vožnjo v naravnem okolju je zdaj le 40 EUR);
* vzpostaviti še bolj učinkovite instrumente, s katerimi bi preprečili finančno breme države ob zlorabi predpisov ali stečaju, prisilnih poravnavah, likvidacijah, denacionalizacijah, lastninjenju podjetij in podobnem.

Obseg dela INV, ki ne pomeni neposredno izvajanja inšpekcijskega nadzora (na primer odgovori medijem, poslancem, drugim organom, Varuhu človekovih pravic Republike Slovenije, Računskemu sodišču Republike Slovenije, Komisiji za preprečevanje korupcije, Policiji – v skladu z ZDIJZ in podobno) se iz leta v leto pomembno povečuje.

V letu 2023 je INV podajala pripombe in tako sodelovala pri pripravi Zakona o gospodarskih javnih službah varstva okolja, Uredbe o pitni vodi, Zakona o umeščanju naprav za proizvodnjo električne energije iz obnovljivih virov energije in drugih predpisov.

Nekateri ključni predlogi zakonodajnih rešitev za izboljšanje izvajanja inšpekcijskega nadzora na področju narave in voda, ki smo jih v preteklosti že večkrat predlagali, pa so v večini še neuresničeni:

* v Uredbi o oskrbi s pitno vodo omejiti nadzor INV samo na izvajalce javne službe oskrbe s pitno vodo, glede obveznosti priklopa na javni vodovod pa na občinski inšpektorat (podobno je to urejeno v Uredbi o odvajanju in čiščenju komunalne odpadne vode);
* v podzakonskih predpisih na podlagi Gradbenega zakona natančno opredeliti vsebine gradbenega dovoljenja, ki jih bo nadzirala INV;
* vzpostaviti instrumente (na primer bančne garancije), s katerimi bi preprečili finančno breme države v primeru zlorabe predpisov ali stečaja, prisilnih poravnav, likvidacij, denacionalizacij, lastninjenj in podobnega;
* spremeniti zakonodajo glede zadev, za katere se zaznajo večje težave pri njenem izvajanju. Če se ugotovi, da inšpekcijski nadzor ni učinkovit, je treba preveriti celotni zakonodajni postopek. Na to smo v preteklosti opozarjali zlasti v Zakonu o ohranjanju narave; pravilnik o naravnih vrednotah ni sprejet. Področje voda zakonsko ni celovito urejeno. Ogrožena območja niso določena, območja poplavnosti nejasna. Pravilnik o tem, kaj se šteje za posege na vodna in priobalna zemljišč, ni sprejet. V teh primerih je treba predpisati učinkovitejše sistemske ureditve;
* Smiselno je treba uskladiti višine glob. Višine predpisanih glob so v posameznih primerih še vedno nesorazmerne glede na težo prekrška oziroma škodo, ki nastane v okolju zaradi nezakonitega ravnanja, oziroma so globe prenizke (na primer v Zakonu ohranjanju narave), kadar gre za ravnanja, ki povzročijo očitno in nepopravljivo škodo v naravnem okolju;
* pri vseh prekrškovnih določilih predpisov uvesti sankcioniranje tudi za odgovorne osebe občine;
* v zakonodaji predvideti in pozneje s podzakonskimi akti določiti izvajalca javne službe, ki bi na območju celotne države (ali na ravni občine) skrbel za izvrševanje odločb INV, predvsem za posege na vodnih in prioblnih zemljiščih. Vsakokratni postopki za izbiro izvajalca so lahko zelo dolgotrajni in negospodarni;
* v zakonodaji pravno urediti vzpostavitev evidenc (čistopisov) izdanih upravnih aktov, predvsem s področja ARSO in direkcije za vode, z možnostjo vpogleda za določene upravičene osebe;
* uskladiti je treba predpise s področja okolja in kmetijstva, predvsem v delu, ki opredeljuje vnos zemeljskega izkopa v tla, intenziviranje ekstenzivnih travnikov, čiščenje zaraščanja (ponekod je ta ukrep ugoden tudi za naravo, drugod pa pomeni poškodovanje ali uničenje habitata);
* čim širša prepoved gojenja in zadrževanja prosto živečih živali v ujetništvu. Izjeme od te prepovedi bi morale biti redke ter samo na podlagi zagotavljanja javnega in ne zasebnega interesa. Sprejemljivo bi lahko bilo na primer delovanje zatočišč, zadrževanje v okviru programov za ohranitev vrst in podobno, pogojno tudi prikazovanje teh živali v živalskih vrtovih. Absolutno bi morala takoj začeti veljati prepoved gojenja in zadrževanja prosto živečih živali v ujetništvu za fizične osebe in v stanovanjskih naseljih. V zvezi s tem je inšpekcija v preteklosti podala pobudo na MOP za spremembo ZON in sodelovala s pripombami k Zakonu o zaščiti živali.
* **PREDLOGI SPREMEMB ZA UČINKOVITO ZAGOTOVITEV VODOVARSTVENEGA NADZORA**

Že več let opozarjamo na nujnost vzpostavitve rečne nadzorne službe s polnimi pooblastili v skladu z ZV-1. Rečno nadzorna služba bi z večjo prisotnostjo na terenu in številčnostjo pripomogla predvsem k hitremu odkrivanju in odpravljanju zaznanih kršitev na terenu tako s preventivnim delovanjem, ozaveščanjem in opozarjanjem kakor tudi z ukrepi nadzora ter izrekanjem glob v skladu s pooblastili, ki pa jim zdaj še niso podeljena.

* **POVEČANJE ŠTEVILA INŠPEKTORJEV**

Za celotno Slovenijo je ta čas le osem inšpektoric in inšpektorjev za naravo in vode, ki poleg predpisov s področja varstva in urejanja voda, vodnih in priobalnih zemljišč, vodnih pravic, zakonite rabe vode, ter nadzora glede določil o izdaji in kršitvi vodnih soglasij in dovoljenj nadzirajo še gospodarske javne službe na področju oskrbe s pitno vodo ter odvajanja in čiščenja komunalne in padavinske odpadne vode – opremljenosti agromelioracij. Opravljajo tudi inšpekcijske nadzore nad zagotavljanjem spoštovanja zahtev varstva prosto živečih rastlinskih in živalskih vrst, varstva naravnih vrednot ter zahtev glede izdanih naravovarstvenih soglasij in drugih dovoljenj.

* **DOVOLJENJA, SOGLASJA, STROKOVNA MNENJA IN ZDRUŽEVANJE POSTOPKOV**

Na podlagi določb področnih zakonov INV izvaja nadzor tudi nad skladnostjo delovanja zavezancev z upravnimi akti, izdanimi na njihovi podlagi, kot so naravovarstvena dovoljenja in soglasja, dovoljenja za poseg v naravo, vodovarstvena soglasja, vodna dovoljenja in podobno. Konkretni upravni akti se večkrat dopolnjujejo in spreminjajo, pri čemer se jasnost zahtev precej izgubi, kar je težava tako za nosilca dovoljenja kot za inšpekcijski nadzor.

## RUDARSKA INŠPEKCIJA

### OPRAVLJENO DELO RUDARSKIH INŠPEKTORJEV V LETU 2023

Podlaga za izvajanje nadzora rudarskih inšpektorjev so materialni predpisi, ki urejajo področje rudarstva, varnosti in zdravja pri delu, skladnosti proizvodov, ter zakoni o zapiranju rudnikov. Pri izvajanju nadzora iz varnosti in zdravja pri delu pri rudarskih delih ima rudarski inšpektor pravice inšpektorja za delo in pravice tržnega inšpektorja pri nadzoru strojev, protieksplozijske zaščite in osebne varovalne opreme. Rudarski inšpektor opravlja tudi nadzor monitoringa vplivov rudarskih del na okolje in nadzor rudnikov v zapiranju in nad rudarskimi muzeji. Posebnost pri nadzoru rudarskih inšpektorjev je predpisana periodika ter takojšnja raziskava nesreč pri delu in nevarnih pojavov.

Pri izvajalcih rudarskih del, ki pri izvajanju del potrebujejo električne naprave in napeljave, nadzor izvaja rudarski elektroenergetski inšpektor. Rudarski elektroenergetski inšpektor izvaja nadzor na podlagi Zakona o rudarstvu in Pravilnika o zahtevah za zagotavljanje varnosti in zdravja pri delu in o tehničnih ukrepih pri postavljanju in uporabi električnih instalacij in naprav v podzemnih prostorih in na površini pri raziskovanju in izkoriščanju mineralnih surovin.

#### PRISTOJNOST IN ZAKONODAJA

Podlaga za izvajanje nadzora so materialni predpisi, ki urejajo področje rudarstva, varnosti in zdravja pri delu, skladnosti proizvodov, ter zakoni o zapiranju rudnikov.

Pooblastila in pristojnosti rudarske inšpekcije so opredeljene v področnih predpisih:

* Zakon o rudarstvu (Uradni list RS, št. [14/14](http://www.uradni-list.si/1/objava.jsp?sop=2014-01-0381) – uradno prečiščeno besedilo, [61/17](http://www.uradni-list.si/1/objava.jsp?sop=2017-01-2914) – GZ, [54/22](http://www.uradni-list.si/1/objava.jsp?sop=2022-01-1188) in [78/23](http://www.uradni-list.si/1/objava.jsp?sop=2023-01-2478) – ZUNPEOVE, v nadaljnjem besedilu ZRud-1),
* Zakon o varnosti in zdravju pri delu (Uradni list RS, št. [43/11](http://www.uradni-list.si/1/objava.jsp?sop=2011-01-2039), v nadaljnjem besedilu ZVZD-1),
* Zakon o inšpekciji dela (Uradni list RS, št. [19/14](http://www.uradni-list.si/1/objava.jsp?sop=2014-01-0663) in [55/17](http://www.uradni-list.si/1/objava.jsp?sop=2017-01-2522), v nadaljnjem besedilu ZID-1),
* Zakon o splošni varnosti proizvodov (Uradni list RS, št. [101/03](http://www.uradni-list.si/1/objava.jsp?sop=2003-01-4500), v nadaljnjem besedilu ZSVP-1),
* Zakon o tehničnih zahtevah za proizvode in o ugotavljanju skladnosti (Uradni list RS, št. [17/11](http://www.uradni-list.si/1/objava.jsp?sop=2011-01-0691) in [29/23](http://www.uradni-list.si/1/objava.jsp?sop=2023-01-0616), v nadaljnjem besedilu ZTZPUS-1).

#### INŠPEKCIJSKI NADZOR

Rudarski inšpektorji so v letu 2023 izvajali inšpekcijski nadzor pri nosilcih rudarske pravice in izvajalcih rudarskih del pri raziskovanju in izkoriščanju mineralnih surovin. Poleg tega so izvajali nadzor pri graditvi objektov z minerskimi in vrtalnimi deli ter vrtanju vrtin, globljih od 300 metrov, kot to določa 123. člen ZRud- 1.

Na področju Republike Slovenije je podeljenih 180 rudarskih pravic, kar pomeni 180 rudnikov za površinsko in podzemno pridobivanje. Inšpekcija izvaja nadzor nad izvajanjem rudarskih del pri raziskovanju in izkoriščanju na tehničnem področju ter na področju varnosti in zdravja pri delu, kar pomeni nadzor rudarskih družb in samostojnih podjetnikov, nosilcev rudarske pravice na 180 lokacijah, nadzor kamnolomov, ki imajo dovoljenje za izvajanje rudarskih del pri sanaciji po starem zakonu o rudarstvu, nadzor enega premogovnika, kjer se še odkopava premog vključno z rudniki v zapiranju ter pridobivanje nafte in plina ter nadzor reševalnih postaj rudnikov (štiri reševalne postaje).

Nekateri nosilci rudarske pravice rudarskih del ne izvajajo sami, ampak za to najamejo izvajalca rudarskih del (izvajalske pogodbe). Pri izvajalcih rudarskih del inšpektorji nadzirajo, ali so ti usposobljeni za izvajanje teh del in ali rudarska dela izvajajo v skladu s tehnično dokumentacijo.

Naloga rudarskih inšpektorjev je zagotavljanje skladnosti izkoriščanja z določili koncesijskih pogodb in preverjanje skladnosti del s potrjeno tehnično dokumentacijo ter zagotavljanje postopkov opustitve rudarskih del.

Inšpekcijski nadzor po določbah ZRud-1 in ZVZD-1 in podrejenih predpisov zajema:

* nosilce rudarske pravice za izkoriščanje,
* izvajalce rudarskih del,
* nadzor pri izdelavi in sanaciji predorov,
* nadzor pri graditvi objektov z minerskimi in vrtalnimi deli ter vrtanjem vrtin, globljih od 300 metrov,
* raziskave delovnih nesreč in nevarnih pojavov,
* nezakonito izkoriščanje mineralnih surovin in nepravilno miniranje v pridobivalnih prostorih oziroma pri graditvi objektov,
* mnenja po ZRud-1.

Za inšpekcijski nadzor rudarskih inšpektorjev je določena periodika izvajanja. Periodika nadzora je določena v 127. členu ZRud-1.

Rudarski inšpektorji imajo pooblastila delovnih inšpektorjev, kot to določata 72. člen ZVZD-1 in 125. člen ZRud-1. Izvajajo nadzor na podlagi ZVZD-1 pri rudarskih in podzemnih gradbenih delih, ki se izvajajo z rudarskimi metodami dela. Kadar rudarski inšpektorji nadzorujejo izvajanje ukrepov s področja varnosti in zdravja pri delu pri izvajanju rudarskih del po določbah ZRud-1, ima rudarski inšpektor pravice in dolžnosti, kot jih ima inšpektor za delo.

Rudarski inšpektor mora v primeru smrtne ali skupinske nesreče v rudniku takoj na mestu začeti raziskavo okoliščin nesreče, odrediti ukrepe za zavarovanje dokazov in varnostne ukrepe. Poleg tega mora izdelati pisno mnenje o vzrokih nesreče (127. člen ZRud-1). Zaradi te določbe je v okviru rudarske inšpekcije v povezavi s Centrom za obveščanje Republike Slovenije, organizirana stalna pripravljenost rudarskih inšpektorjev izven rednega delovnega časa.

Na podlagi določil ZRud-1 je inšpekcijski nadzor rudarskih inšpektorjev razdeljen na dve osnovni področji, in sicer na raziskovanje in izkoriščanje mineralnih surovin ter na izvajanje rudarskih del, ki niso v neposredni povezavi z raziskovanjem in izkoriščanjem mineralnih surovin.

Redni inšpekcijski nadzor je v letu 2023 obsegal nadzor rudnikov s podzemnim pridobivanjem z obrati in strokovnimi službami, nadzor pri pridobivanju ogljikovodikov v severovzhodni Sloveniji, nadzor rudarskih družb pri površinskem pridobivanju mineralnih surovin, opravljen je bil nadzor pri izvajalcih rudarskih del, poleg tega je bil opravljen nadzor na rudniških prostorih s podeljenimi rudarskimi pravicami za raziskovanje in izkoriščanje mineralnih surovin. V letu 2023 so rudarski inšpektorji izvajali nadzor pri izgradnji predorov, in sicer predorov drugega tira Divača–Koper ter pri izgradnji druge cevi Karavanškega predora.

Na rudnikih, kjer še delujejo rudarske reševalne službe, je bil opravljen nadzor nad delovanjem rudarskih reševalnih služb. Rudarski inšpektorji so v letu 2023 opravljali tudi nadzor nad izvajanjem razstreljevanja zunaj rudniških prostorov, nadzor pri izvajanju vrtalnih del na globini večji od 300 metrov zunaj rudniških prostorov in nadzor nad obratovanjem treh podzemnih rudarskih muzejev.

Rudarska inšpekcija je 19. junija 2023 sprejela prioritete za obravnavo prijav. Usmeritve za vrstni red obravnave prijav na področju dela rudarskih inšpektorjev določajo vrstni red obravnav prijav pravnih in fizičnih oseb, kot je navedeno v nadaljevanju.

1. **prioriteta:**
* prijave, iz katerih je jasno razvidno, da je treba odrediti ukrep prepovedi za odpravo nepravilnosti z ustno odločbo, kot jo določata 211. člen ZUP in 129. člen ZRud-1,
* prijave, ki se nanašajo na varnost in zdravje delavcev, iz katerih izhaja, da je lahko ogroženo zdravje in življenje delavcev,
* raziskava skupinskih nezgod,
* raziskava nezgod s smrtnim izidom,
* razstreljevalna dela,
* prijave, ki se nanašajo na neuporabo ali uporabo poškodovanih naprav v protieksplozijski zaščiti, pri pridobivanju mineralnih surovin v podzemnih prostorih, kjer je eksplozivna atmosfera.
1. **prioriteta:**
* posegi v prostor, ki se izvajajo brez izdanih upravnih dovoljenj – nezakonita rudarska dela,
* posegi v prostor, za katere so izdana gradbena dovoljenja ali odločbe za izdelavo gozdne infrastrukture, pri katerih se preverja priglasitev količin pridobljenih mineralnih surovin,
* raziskava nevarnih pojavov,
* raziskava težjih poškodb pri delu,
* prijave nevarnih dogodkov, poškodb naprav in poškodb zaposlenih pri delih, katerih vzrok poškodb je električni tok.
1. **prioriteta:**
* vplivi izvajanja rudarskih del na okolico (monitoring),
* nepravilnosti pri izvajanju rudarskih del (splošno),
* neskladje izvedenih parametrov etaž s projektiranim stanjem,
* prijave, ki se nanašajo na uporabo poškodovanih električnih naprav in napeljav.
1. **prioriteta:**
* posegi zunaj pridobivalnega prostora,
* izvajanje sanacije kamnolomov,
* nasipavanje pridobivalnih prostorov z odpadki,
* raziskava lažjih nezgod,
* kršenje določil koncesijske pogodbe (splošno),
* drugo.

#### INŠPEKCIJSKI UPRAVNI POSTOPEK

Rudarski inšpektorji so svoje delo opravljali po sprejetem načrtu za leto 2023. Rudarska inšpekcija je v letu 2023 prejela 20 prijav, ki so knjižene v 14 prijavnih zadevah. Večina prijav se je nanašala na nezakonita rudarska dela in razstreljevanje.

Po uradni dolžnosti je bilo leta 2023 uvedenih 244 postopkov, od tega je bilo 191 inšpekcijskih in 53 splošnih postopkov, ki so se nanašali na delovanje rudarske inšpekcije. Prekrškovnih postopkov v letu 2023 ni bilo.

Preglednica 35: Število prejetih prijav in inšpekcijskih postopkov

|  |  |
| --- | --- |
| **2023** | **Inšpekcijski nadzor na področju rudarstva** |
| Število prejetih prijav | 20 |
| Število obravnavanih zadev | 191 |

V letu 2023 je bilo rešenih 463 inšpekcijskih upravnih rudarskih zadev, ena prekrškovna zadeva, 93 prijavnih zadev in 12 drugih splošnih zadev.

Če inšpektor pri opravljanju nalog inšpekcijskega nadzora odkrije nepravilnosti in presodi, da je glede na pomen dejanja opozorilo zadosten ukrep, najprej le ustno opozori na nepravilnosti in njihove posledice ter določi rok za njihovo odpravo. Svoje ugotovitve, izrečeno opozorilo in rok za odpravo pomanjkljivosti navede v zapisniku. V letu 2023 so inšpektorji izrekli 66 opozoril v skladu z ZIN.

Rudarska inšpekcija je tako imela 31. decembra 2023 odprtih 533 zadev, od katerih je bila 301 upravna inšpekcijska (strokovni nadzor), štiri so bile prekrškovne in 65 je bilo drugih splošnih zadev. Skupno je bilo 31. decembra 2023 odprtih 163 prijavnih zadev.

Rudarski inšpektorji imajo evidentirano tudi 201 upravno zadevo, v vseh teh zadevah teče ugotovitveni postopek oziroma o njih še ni bilo odločeno.

V letu 2023 so rudarski inšpektorji v zvezi s postopki poslali 12 odgovorov prijaviteljem, 32 odgovorov in dopisov drugim organom ter 118 dopisov, odgovorov, obvestil in pojasnil strankam. Leta 2023 je bilo s področja dela rudarske inšpekcije medijem poslanih 14 sklopov odgovorov na novinarska vprašanja.

Rudarski inšpektorji so v upravnih zadevah, prekrškovnih zadevah in akcijah opravili 179 rednih pregledov, 52 izrednih pregledov in 19 kontrolnih pregledov (rednih in izrednih). V okviru teh zadev so sestavili štiri druge zapisnike. Izdali so tudi 48 upravnih inšpekcijskih odločb.

Natančnejše stanje s podatki o pomembnejših dejanjih in ukrepih v okviru inšpekcijskih postopkov v letu 2023 je razvidno iz preglednice 36.

**Preglednica 36: Ukrepi rudarske inšpekcije v letu 2023**

|  |  |
| --- | --- |
| **2023** | **Upravna dejanja in ukrepi** |
| **Podatki o dejanjih in ukrepih**  | **Število** |
| Inšpekcijske zadeve, začete v tekočem letu | 244 |
| Zapisnik: redni pregled | 179 |
| Zapisnik: izredni pregled | 52 |
| Zapisnik: kontrolni pregled | 19 |
| Mnenje: vzrok nastanka delovne nesreče | 4 |
| Mnenje: vzrok nastanka nevarnega pojava | 1 |
| Mnenje po 22., 23. in 24. členu ZRud-1 | 18 |
| Opozorilo po ZIN | 66 |
| Odločba: pisni odpravek ustne odločbe | 1 |
| Odločba: upravna | 47 |
| Sklep: denarna kazen | 7 |
| Sklep: dovolitev izvršbe (PRISILITEV) | 12 |
| Sklep: upravni | 8 |
| Sklep: ustavitev izvršbe | 5 |
| Sklep: ustavitev postopka | 85 |
| Število odgovorov prijaviteljem | 12 |
| Število dopisov in odgovorov drugim organom | 32 |

Zoper izrečene inšpekcijske ukrepe lahko stranke v postopku vložijo pravna sredstva. V letu 2023 je rudarska inšpekcija prejela tri pritožbe zoper izdane akte v inšpekcijskem postopku in štiri odločitve drugostopenjskega organa, povezane z vloženimi pravnimi sredstvi. Odločitve drugostopenjskega organa v zvezi z vloženimi pravnimi sredstvi so razvidne iz Preglednica 37. Tako je bilo v letu 2023 za inšpektorat neugodnih 25 odstotkov odločitev instančnega organa, medtem ko je bilo ugodnih 75 odstotkov odločitev.

Preglednica 37: Odločitve drugostopenjskega organa v zvezi z vloženimi pravnimi sredstvi

|  |  |  |
| --- | --- | --- |
| **Oznake vrstic** | **INŠP\_INV** | **Odstotek** |
| akt odpravljen v celoti in vrnitev v ponovni postopek | 1 | 259 % |
| pritožba se zavrne | 3 | 75 % |
| **Skupna vsota** | **23** | **100,00** |

Iz preglednice 38 izhajajo izvedene naloge, ki jih je rudarska inšpekcija glede na načrt za leto 2023 izvedla po tematskih sklopih oziroma temeljnih nalogah:

**Preglednica 38: Izvedene temeljne naloge**

|  |  |  |  |
| --- | --- | --- | --- |
| **Področje nadzora / število inšpekcijskih pregledov** | **Načrt dela 2023** | **Realizacija 2023** | **% izpolnitve načrta** |
| Nosilci rudarske pravice (podzemno pridobivanje mineralne surovine, površinsko pridobivanje mineralne surovine, pridobivanje mineralne surovine z vrtanjem) | 100 | 86 | 86 |
| Izvajalci rudarskih del (podzemno pridobivanje mineralne surovine, površinsko pridobivanje mineralne surovine, pridobivanje mineralne surovine z vrtanjem) | 60 | 47 | 78 |
| Graditev objektov z minerskimi deli z minerskimi in vrtalnimi deli ter vrtanjem vrtin globine, večje od 300 metrov  | 15 | 9 | 60 |
| Nadzor pri izdelavi in sanaciji predorov | 15 | 11 | 73 |
| Raziskave delovnih nesreč in nevarnih pojavov | 5 | 4 | 80 |
| Izredni inšpekcijski pregledi (prijave, nezakonito izkoriščanje mineralnih surovin in nepravilno miniranje v pridobivalnih prostorih oziroma pri graditvi objektov) | 10 | 7 | 70 |
| Nadzor nad nezakonitimi rudarskimi deli | 25 | 16 | 64 |
| Zavezanci, ki pri izvajanju rudarskih del potrebujejo električne naprave in napeljave | 70 | 64 | 91 |
| **SKUPNO ŠTEVILO:** | **300** | **244** | 81 |

Povzetek ugotovitev inšpekcijskih pregledov in ocena stanja v rudarstvu:

* Z vidika inšpekcijskega nadzora je površinsko pridobivanje po številu objektov in pridobivalnih prostorov najobširnejše, nadzor nad varnostjo in zdravjem delavcev pa je pri podzemnem pridobivanju bolj zahteven.
* Večina pridobivalnih prostorov v Rudarski knjigi je že »ugotovljenih«.
* V letu 2023 so glede na urejenost pridobivalnih prostorov v Rudarski knjigi zavezanci nadaljevali z izdelavo elaboratov o zalogah in virih ter si tudi pridobili potrdilo o stanju zalog in virov.
* Težava je še vedno pridobljena mineralna surovina pri gradbenih delih in nadzor nad količino mineralne surovine, ki jo investitor ne porabi pri gradnji.
* Še vedno so primeri, da pri gradnji izvajalci opredelijo mineralno surovino kot odpadek in vodijo postopke po Zakonu o varstvu okolja, rudarska inšpekcija pa izdaja odločbo, s katero investitorju naloži plačilo koncesnine.
* Število nezakonitih rudarskih del se še vedno povečuje. Večina nezakonitega izkoriščanja mineralne surovine se izvaja na gozdnih oziroma kmetijskih zemljiščih, zato rudarski inšpektorji v skladu s 139. členom Zrud-1 sodelujejo z gozdarskimi in kmetijskimi inšpektorji.
* Rudarski inšpektorji ugotavljajo, da nekateri zavezanci rudarskih del ne izvajajo v skladu z rudarsko projektno dokumentacijo, zato je bilo z namenom ureditve stanja izdanih več odločb.
* Nekateri zavezanci še vedno nimajo urejene namenske rabe zemljišč, na katerih se izvaja izkoriščanje mineralne surovine, ali izdelanega OPPN. Zemljišče, kjer je površinski kop, je še vedno gozd ali kmetijsko zemljišče.
* Ugotavlja se, da so postopki opustitve izvajanja rudarskih del počasni.
* Podzemno pridobivanje premoga se izvaja samo še v Premogovniku Velenje.
* Zavezanci si v predpisanem roku ne pridobijo situacijskega načrta pridobivalnega prostora (Pravilnik o rudarski tehnični dokumentaciji: prikaz pridobivalnega prostora, rudniških objektov, odkopnih polj, rudniških komunikacij, predelovalnih obratov, odlagališč, skladišč).
* Ugotavlja se, da nekateri zavezanci ne izvajajo meritev električnih naprav, električnih napeljav in ozemljitev ter ne vodijo ustrezne evidence. Ugotavljajo se manjkajoče enopolne sheme, neskladno vgrajena električna oprema z enopolno shemo.
* Rudarska reševalna četa Premogovnika Velenje je vključena v sistem reševanja pri upravi za zaščito in reševanje. Usposabljanje reševalcev poteka po sprejetih programih, pregledovanje reševalne opreme pa izvaja pooblaščenec. Rudarske reševalne službe na področju usposabljanja in nudenja pomoči usklajuje Koordinacijski odbor reševalnih služb rudnikov Slovenije, kjer aktivno sodelujejo tudi rudarski inšpektorji.

### PREKRŠKOVNI POSTOPEK

Na podlagi drugega odstavka 45. člena ZP-1 so upravni in drugi državni organi, ki izvajajo nadzorstvo nad izvrševanjem zakonov in uredb, s katerimi so določeni prekrški, torej tudi inšpekcija za naravo in vode, prekrškovni organi.

Glede na veljavni ZP-1 (Uradni list RS, št. 29/11 – uradno prečiščeno besedilo, s spremembami) se v primeru ugotovljene storitve prekrška storilcu izreče predpisana sankcija (na primer globa ali opomin), vendar pa lahko inšpektor namesto izreka sankcije kršilca le opozori, če je storjeni prekršek neznatnega pomena, in oceni, da je glede na pomen dejanja to zadosten ukrep. Če inšpektor prekršek osebno zazna ali ga ugotovi z uporabo ustreznih tehničnih sredstev ali naprav, lahko kršilcu takoj na kraju prekrška izda in vroči plačilni nalog.

Storilcem prekrškov, ki deloma ali v celoti ne plačajo globe v določenem roku, se po spremembi ZP-1 v letu 2016 lahko določi tudi nadomestni zapor, o katerem odloči pristojno sodišče, prisilna izterjava globe in drugih stroškov postopka pa je v pristojnosti FURS.

Vodenje prekrškovnih postopkov je redno delo. V letu 2023 ni bilo prejetih predlogov za uvedbo prekrškovnega postopka. Rudarski inšpektorji so v letu 2023 uvedli štiri prekrškovne postopke. V letu 2023 ni bilo izdanih odločb o prekršku, plačilnih nalogov po ZP-1 ali prekrškovnih opominov. Rešen je bil en prekrškovni postopek.

Natančnejše stanje s podatki o pomembnejših dejanjih in ukrepih rudarske inšpekcije v okviru prekrškovnih postopkov v letu 2023 prikazuje preglednica 39.

Preglednica 39: Dejanja in ukrepi rudarske inšpekcije v okviru prekrškovnih postopkov v letu 2023

|  |  |  |  |  |  |  |
| --- | --- | --- | --- | --- | --- | --- |
| **Število prekrškovnih postopkov** | **Število opozoril** | **Št. plačilnih nalogov** | **Št. odločb – globa** | **Št. odločb –opomin** | **Št. zahtev za sodno varstvo** | **Št. napovedi zahtev za sodno varstvo** |
| 4 | 0 | 20 | 0 | 0 | 0 | 0 |

V preglednici 40 so prikazane skupna višina izrečenih glob, prikazana kot nastanek terjatve, višina izvršenih plačil izrečenih glob kot plačilo terjatve ter višina izvršenih plačil izrečenih glob s priznanim 50-odstotnim popustom.

Preglednica 40: Terjatve v prekrškovnih postopkih rudarske inšpekcije v letu 2023

|  |  |
| --- | --- |
| **2023** | **Prekrškovna globa v EUR** |
| Skupna vrednost izrečenih glob | 0 |
| Plačilo terjatev | 0 |
| Plačilo s 50-% popustom | 0 |

### AKCIJE V LETU 2023

**Nadzor nad izvajanjem razstreljevalnih del v pridobivalnih prostorih in v drugih dejavnostih**

1. **Splošno o akciji:**

V preteklih letih se je na podlagi prijav povečalo število inšpekcijskih nadzorov nad razstreljevanjem. Predvsem pri razstreljevanju v drugih dejavnostih so inšpektorji ugotovili več nepravilnosti. ZRud-1 v 71. členu določa, da vse vrste razstreljevalnih del spadajo med zahtevna temeljna rudarska dela. Razstreljevalna dela se poleg rudarskih dejavnosti (premogovniki, rudniki, kamnolomi in podobno) izvajajo tudi pri drugih dejavnostih (na primer večji zemeljski izkopi, gradnja predorov).

1. **Ugotovitve in ukrepi nadzora:**

Na podlagi zakona, ki ureja rudarstvo, je izdan tudi Pravilnik o zahtevah za zagotavljanje varnosti in zdravja pri delu in o tehničnih ukrepih za dela pri razstreljevanju, kadar gre za raziskovanje in izkoriščanje mineralnih surovin, izvajanje drugih rudarskih del in izvajanje razstreljevalnih del v drugih dejavnostih (Uradni list RS, št. 111/03), ki določa varnostne ukrepe in tehnične normative za ravnanje z eksplozivnimi sredstvi pri izvajanju razstreljevalnih del v rudarskih podjetjih z jamskim in površinskim pridobivanjem ter v podjetjih za izvajanje storitev na področju razstreljevalnih del v rudarstvu in drugih dejavnostih.

Razstreljevanje so rudarski inšpektorji nadzirali pri vseh rednih nadzorih v kamnolomih, kjer se pridobivanje mineralne surovine izvaja z razstreljevanjem. V letu 2023 je bilo opravljenih 83 teh nadzorov. Rudarski inšpektorji so preverjali predvsem, ali se miniranje izvaja v skladu s tehnično dokumentacijo, ali se za miniranje izdelujejo načrti miniranja, ali se pri miniranju upošteva ogroženo območje, ki ga je v načrtu miniranja določil tehnični vodja miniranja, ali se za posamezna miniranja vodi vsa potrebna evidenca in ali izvajalci miniranja izvajajo monitoring izvajanj rudarskih del na okolje. Ugotovljenih je bilo 12 kršitev, ki so se nanašala predvsem na načrte miniranja, ki so bila nepopolna.

Poleg tega so rudarski inšpektorji opravili tri inšpekcijske nadzore nad izvajanjem razstreljevanja pri izdelavi predorov drugega železniškega tira Divača–Koper, kjer ni bilo ugotovljenih nepravilnosti.

V decembru se je začel nadzor nad izvajanjem razstreljevanja pri izdelavi gradbene jame pri gradnji stanovanjskega bloka, ki pa še ni končan.

**Nadzor nad nosilci rudarske pravice, ki so na ministrstvo, pristojno za rudarstvo, podali vlogo za podaljšanje rudarske pravice**

1. **Splošno o akciji:**

ZRud-1 v 50. členu določa pogoje za podaljšanje rudarske pravice. Pogoja za podaljšanje sta med drugim tudi izvajanje predpisane sprotne sanacije zemljišč, degradiranih zaradi rudarskih del, in izkoriščanje znotraj mej odobrenega pridobivalnega prostora. Izjavo pristojnega rudarskega inšpektorja, ali se izvaja sprotna sanacija in ali se izkorišča znotraj mej pridobivalnega prostora na podlagi 50. člena ZRud-1, pridobi ministrstvo, pristojno za rudarstvo. Ker je konec leta 2022 okrog 80 nosilcev rudarske pravice podalo vlogo za podaljšanje rudarske pravice, je bilo predvideno, da bodo rudarski inšpektorji v prvi polovici leta 2023 z namenom čim hitrejšega reševanja vlog za podaljšanje rudarske pravice izvajali nadzore nad preverjanjem izvajanja sprotne sanacije nosilcev rudarske pravice in nadzore nad tem, ali se je izkoriščanje mineralne surovine izvajalo v pridobivalnem prostoru.

1. **Ugotovitve in ukrepi nadzora:**

Inšpekcijskih nadzorov nad preverjanjem izvajanja sprotne sanacije nosilcev rudarske pravice in nadzorov nad tem, ali se je izkoriščanje mineralne surovine izvajalo v pridobivalnem prostoru, je bilo osem. Zapisniki so bili predloženi ministrstvu, pristojnemu za rudarstvo, in so bili sestavni del dokumentacije za podaljšanje rudarske pravice.

Maja 2023 je bil sprejet Zakon o interventnih ukrepih za preprečitev škodljivih posledic pri podaljševanju rudarskih pravic in koncesij (Ur. list RS št. 63/2023), ki določa, da se lahko ne glede na 50. člen ZRud-1 veljavnost rudarskih pravic za izkoriščanje, podeljenih na podlagi ZRud-1 in ZRud, podaljša na predlog koncesionarja za 30 mesecev. Pri tem pa ministrstvo, pristojno za rudarstvo, ne bo preverjalo pogojev, določenih v 50. členu ZRud-1. Po sprejetju interventnega zakona se akcija nadzora nad nosilci rudarske pravice, ki so na ministrstvo, pristojno za rudarstvo, podali vlogo za podaljšanje rudarske pravice, ni več nadaljevala oziroma je bila končana.

### POROČILO O VARNOSTI IN ZDRAVJU PRI DELU V RUDARSTVU

Rudarski inšpektorji imajo pooblastila delovnih inšpektorjev, kot to določata 72. člen ZVZD-1 in 125. člen ZRud-1. Inšpekcijski nadzor izvajajo na podlagi ZVZD-1 pri rudarskih in podzemnih gradbenih delih, ki se izvajajo z rudarskimi metodami dela.

ZRud-1 določa, da mora rudarski inšpektor v primeru smrtne ali skupinske nesreče v rudniku takoj na mestu začeti raziskavo okoliščin nesreče, odrediti ukrepe za zavarovanje dokazov in ukrepe varnostne narave. Poleg tega mora izdelati pisno mnenje o vzrokih nesreče (prvi odstavek 127. člena ZRud-1 Uradni list RS št. 14/2014).

Na podlagi določil ZVZD-1 rudarski inšpektorji vsako leto izdelajo poročilo o stanju varnosti in zdravja pri delu v rudarstvu. Podatki o varnosti in zdravju pri delu so prikazani v preglednicah in diagramih, podanih v tem poglavju.

Dejavnost slovenskega rudarstva oziroma dejavnost izvajanja rudarskih del je v letu 2023 pomenilo pridobivanje lignita v Premogovniku Velenje, v omejenem obsegu so se pridobivali ogljikovodiki na naftnih poljih v Lendavi, soliden delež ima podzemno pridobivanje blokov naravnega kamna v Sežani in v Hotavljah. V piranskih solinah se pridobiva mineralna surovina – morska sol. Največji delež pridobljene mineralne surovine zavzema tehnični kamen za potrebe gradbeništva.

**Varnost in zdravje pri delu v rudarstvu**

Podatki o varnosti in zdravju pri delu so prikazani v preglednicah in diagramih, podanih v tem poglavju.

**Preglednica 41: Število nesreč v Republiki Sloveniji na področju rudarstva in število izgubljenih dnin za obdobje od leta 1995 do leta 2023**

|  |  |  |  |  |  |  |
| --- | --- | --- | --- | --- | --- | --- |
| **Leto** | **Število****nesreč** | **Lahke****nesreče** | **Težje****nesreče** | **Smrtne****nesreče** | **Število****zaposlenih** | **Izgubljene****dnine** |
| **1995** | 888 | 875 | 12 | 1 | 8.430 | 28.513 |
| **1996** | 854 | 844 | 9 | 1 | 7.879 | 27.607 |
| **1997** | 736 | 734 | 2 | 0 | 7.624 | 25.950 |
| **1998** | 628 | 624 | 4 | 0 | 7.365 | 20.513 |
| **1999** | 525 | 516 | 8 | 1 | 6.815 | 18.903 |
| **2000** | 454 | 445 | 8 | 1 | 5.801 | 16.535 |
| **2001** | 411 | 402 | 4 | 5 | 5.613 | 12.101 |
| **2002** | 300 | 294 | 4 | 2 | 5.248 | 9.447 |
| **2003** | 363 | 352 | 8 | 3 | 5.167 | 10.412 |
| **2004** | 301 | 292 | 7 | 2 | 4.679 | 8.239 |
| **2005** | 258 | 256 | 1 | 1 | 4.255 | 6.232 |
| **2006** | 278 | 265 | 12 | 1 | 4.696 | 8.341 |
| **2007** | 215 | 203 | 11 | 1 | 4.448 | 6.797 |
| **2008** | 212 | 203 | 7 | 2 | 4.968 | 6.792 |
| **2009** | 163 | 154 | 9 | 0 | 3.227 | 4.440 |
| **2010** | 165 | 158 | 7 | 0 | 2.943 | 3.112 |
| **2011** | 134 | 122 | 12 | 0 | 2.956 | 3.913 |
| **2012** | 129 | 122 | 7 | 0 | 2.492 | 4.744 |
| **2013** | 123 | 117 | 6 | 0 | 2.832 | 4.722 |
| **2014** | 138 | 134 | 3 | 1 | 3.537 | 4.003 |
| **2015** | 151 | 143 | 8 | 0 | 3.349 | 5.679 |
| **2016** | 145 | 142 | 3 | 0 | 3.045 | 6.661 |
| **2017** | 142 | 134 | 8 | 0 | 3.244 | 12.006 |
| **2018** | 162 | 149 | 13 | 0 | 3.174 | 11.295 |
| **2019** | 191 | 183 | 6 | 2 | 3.270 | 12.253 |
| **2020** | 159 | 153 | 6 | 0 | 3.099 | 14.376 |
| **2021** | 144 | 138 | 6 | 0 | 3.202 | 12.845 |
| **2022** | 150 | 148 | 2 | 0 | 2.973 | 13.606 |
| **2023** | 156 | 156 | 0 | 0 | 2.943 | 11.924 |

Preglednica podaja pregled števila vseh nesreč, število lahkih nesreč, število težjih nesreč, smrtne nesreče, število zaposlenih in izgubljene dnine v obdobju od leta 1995 do 2023.

Število nesreč pri delu v letu 2023 obsega okoli 17-% delež vseh nesreč glede na leto 1995, kar pomeni 83-% zmanjšanje nesreč v danem obdobju. V letu 2023 se je število nesreč v primerjavi z letom 2022 povečalo za 4 % (šest nesreč več). Število zaposlenih v rudarstvu se je v letu 2023 v primerjavi z letom 2022 zmanjšalo za 1 % (30 zaposlenih manj).

V primerjavi z letom 2022 se je število težjih nesreč v letu 2023 zmanjšalo z dveh na nič nesreč. V letu 2023 ni bilo nesreče s smrtnim izidom, prav tako ne v letih 2022 in 2021. Zadnje leto s smrtnimi nesrečami je bilo leto 2019 (dve smrtni nesreči). Zmanjšalo se je število izgubljenih dnin s 13.606 v letu 2022 na 11.924 v letu 2023. Indeks izgubljenih dnin za leto 2023 se je v primerjavi z letom 2022 znižal in znaša 0,88.

Število izgubljenih dnin na posamezno nesrečo se je znižalo. To razmerje je v letu 2022 znašalo 90,71 izgubljene dnine na nesrečo, v letu 2023 pa 76,44 izgubljene dnine na nesrečo.

V obdobju od leta 1995 do 2023 se opazi, da je bil v letu 1995 delež težjih nesreč glede na število zaposlenih 0,14-%, v letu 2021 je bil ta delež 0,19 %, v letu 2022 pa se je zmanjšal na 0,07 %. Pred tem je bil v letu 2018 ta kazalnik 0,41-%, v letu 2019 se je zmanjšal na 0,18 %, v letu 2020 pa se je povečal na 0,19 %. Leta 2023 je bil delež težjih nesreč glede na število zaposlenih 0, saj težjih nesreč v letu 2023 ni bilo.

V navedenem obdobju je iz preglednice 41 tudi razbrati, da je v letu 1995 znašala izguba dnin 3,38 dnine na zaposlenega, v letu 2018 se je povečala na 3,56 dnine na zaposlenega. V letu 2019 pa se je ta kazalnik rahlo povečal, in sicer na vrednost 3,74 izgubljene dnine na zaposlenega. V letu 2020 je dosežen najvišji delež do zdaj, in sicer 4,64 izgubljene dnine na zaposlenega, v letu 2021 se je delež spet znižal in znaša 4,01 izgubljene dnine na zaposlenega. V letu 2022 pa se je delež spet povečal, in sicer na 4,58 izgubljene dnine na zaposlenega. V letu 2023 je bila izguba dnin na zaposlenega 4,05.

Indeks nesreč glede na število zaposlenih je bil v letu 1995 9,49, kar pomeni, da se je na 9,49 zaposlenega zgodila ena nesreča. Ta indeks je bil v letu 2021 22,24, v letu 2022 pa se je zmanjšal na 19,82 (na 19,82 delavca se zgodi ena nesreča). V letu 2023 je bil indeks nesreč glede na število zaposlenih 18,86 (na 18,86 delavca se zgodi ena nesreča).

Iz zgoraj navedenih izračunanih parametrov je zaznati povečanje pri številu lažjih nesreč, medtem ko se je število težjih nesreč zmanjšalo, oziroma jih v letu 2023 ni bilo. Glede primerjave števila izgubljenih dnin na nesrečo se je ta kazalnik v letu 2023 znižal. Iz indeksov se vidi, da se je število nesreč v letu 2023 povečalo za 4 % glede na leto 2022, medtem ko se je število izgubljenih dnin v letu 2023 znižalo za 12 % glede na leto 2022. Število zaposlenih je manjše kot v letu 2022 (1 % manj zaposlenih v letu 2023 kot v letu 2022).

**Diagram 1: Nesreče pri podzemnih delih in na površini v obdobju 1998–2023**

V diagramu je prikazana primerjava števila nesreč v dveh glavnih poddejavnostih: površinsko in podzemno pridobivanje mineralnih surovin. Krivulja za površinsko pridobivanje kaže manjše povečanje glede na leto 2022. Krivulja za podzemno pridobivanje kaže manjše povečanje števila nesreč v letu 2023. Pri podzemnem pridobivanju (modra krivulja) je največje zmanjšanje števila nesreč v obdobju od leta 1998 do 2002 in nato v obdobju od leta 2008 do 2011, navedeno je v povezavi z zmanjšanjem števila zaposlenih. Pri podzemnem pridobivanju se je povečalo število nesreč s 87 v letu 2013 na 105 v letu 2014. V letu 2017 je bilo število nezgod 112, v letu 2018 pa 120. V letu 2019 se je število nezgod znova povečalo na številko 153, kar je približno enako število nezgod kot v letu 2008. Leta 2020 je bilo registriranih 138 nesreč in v letu 2021 123 nesreč, v letu 2022 pa se je število teh povečalo na 132. V letu 2023 se je pri podzemnem izkoriščanju zgodilo 136 nesreč. Pri površinskem pridobivanju (rožnata krivulja) se je v obdobju od leta 1995 do 2003 povečevalo število nesreč, po letu 2003 se je število nesreč zmanjševalo do minimuma v letu 2016, ko se je zgodilo 19 nesreč. V letu 2017 se je število nezgod povečalo na 29, v letu 2018 na 38, v letu 2019 na 37, leta 2020 je bilo 19 nesreč na površinskem pridobivanju, kar je 18 manj kot v letu 2019. V letu 2021 se je pri površinskem pridobivanju zgodilo 17 nezgod, v letu 2022 pa 16. V letu 2023 se je pri površinskem izkoriščanju zgodilo 17 nesreč.

**Diagram 2: Število zaposlenih v rudarstvu v obdobju 1994–2023**



Število zaposlenih v primerjavi z letom 2022 se je v letu 2023 zmanjšalo za 30 zaposlenih oziroma za 1 %.

**Diagram 3: Število zaposlenih v rudarstvu glede na dejavnost v letu 2023**



Od vseh zaposlenih jih še vedno največ odpade na podzemno pridobivanje premoga: 66 % (Premogovnik Velenje). Površinsko pridobivanje mineralnih surovin dosega 30-% delež. V drugih poddejavnostih je zaposlenih le še za 4 % vseh zaposlenih v rudarstvu, od tega na pridobivanju nafte 1 %, na zapiranju rudnikov 1 % in na preostalih rudarskih delih 2 %.

**Diagram 4: Delež nesreč v rudarstvu v 2023**



Diagram prikazuje deleže nesreč med posameznimi poddejavnostmi. Največji delež ima podzemno pridobivanje mineralne surovine (Premogovnik Velenje), kar je glede na naravnanost in pogoje dela tudi pričakovano. Pri podzemnem pridobivanju se je zgodilo 87 % vseh nesreč, 11 % pri površinskem pridobivanju mineralnih surovin in 2 % pri drugih delih.

**Preglednica 42: Delež nesreč v rudarstvu glede na dejavnost**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2007** | **2008** | **2009** | **2010** | **2011** | **2012** | **2013** | **2014** | **2015** |
| Podzemno izkoriščanje | 55 % | 44 % | 72 % | 73 % | 60 % | 80 % | 70 % | 76 % | 81 % |
| Površinsko izkoriščanje | 36 % | 29 % | 20 % | 23 % | 33 % | 19 % | 25 % | 18 % | 16 % |
| Pridobivanje nafte | 1 % | 1 % | 3 % | 1 % | 1 % | 0 % | 1 % | 1 % | 0,5 % |
| Druga rudarska dela | 5 % | 24 % | 4 % | 3 % | 5 % | 0 % | 2 % | 1 % | 2 % |
| Zapiranje rudnikov | 3 % | 2 % | 1 % | 0 % | 1 % | 1 % | 2 % | 4 % | 0,5 % |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2016** | **2017** | **2018** | **2019** | **2020** | **2021** | **2022** | **2023** |
| Podzemno izkoriščanje | 82 % | 79 % | 74 % | 80 % | 86 % | 85 % | 88 % | 87 % |
| Površinsko izkoriščanje | 13 % | 20 % | 23 % | 19 % | 12 % | 12 % | 10 % | 11 % |
| Pridobivanje nafte | 1 % | 0 % | 0 % | 0 % | 1 % | 0 % | 0 % | 2 % |
| Druga rudarska dela | 4 % | 1 % | 2 % | 1 % | 1 % | 3 % | 1 % | 0 % |
| Zapiranje rudnikov | 0 % | 0 % | 1 % | 0 % | 0 % | 0 % | 1 % | 0 % |

Iz preglednice 42 je razvidno, da je tako kot v preteklih letih največji delež nesreč pri podzemnem izkoriščanju mineralnih surovin, ki se nanaša na izvajanje rudarskih del v Premogovniku Velenje. Ta delež je bil v letu 2018 74-%, v letu 2019 pa 80-%, kar je za 6 % več kot v letu 2018. Trend rasti je ostal enak tudi leta 2020, tj. 86-%. V letu 2021 je ta delež upadel na 85 %, v letu 2022 pa narastel na 88 % in v letu 2023 znova upadel na 87 %. Pri površinskem pridobivanju mineralnih surovin je bil 19-% v letu 2019, v letu 2020 pa je upadel na 12 %. Tudi v letu 2021 je bil delež nesreč pri površinskem pridobivanju 12-%, v letu 2022 pa je upadel na 10 % in se v letu 2023 zvišal na 11 %.

**Diagram 5: Smrtne nesreče v obdobju 1995–2023**



V letih 2020, 2021, 2022 in 2023 ni bilo smrtnih žrtev.

1. Iz analize prijav izhaja, da je bilo v informacijskem sistemu 31. decembra 2023 na gradbeni inšpekciji evidentiranih 35.493 prijav, povezanih v 26.121 zbirnikov enakih prijav. Od vseh evidentiranih prijav je obdelanih 25.364 prijav, povezanih v 18.364 zbirnikov prijav, in 10.129 neobdelanih prijav, povezanih v 7.794 zbirnikov neobdelanih prijav.

V analizi obdelanih in neobdelanih prijav so dokumenti vrsta prijave splošno, prijava tujega organa in zapisnik o prijavi in prijava ESJU, in sicer tisti dokumenti, ki so v vrsti zadev evidentiranje prijav in pobud, upravna gradbena zadeva in prekrškovna zadeva. [↑](#footnote-ref-1)
2. Sem spadajo redni in izredni zapisniki, kontrolni redni in izredni zapisniki, redni in izredni kontrolni pregled – izvršba po I. osebi (izvršitev odločbe), redni in izredni zapisniki z zaslišanjem ter izvršba po II. osebi v upravnih gradbenih in prekrškovnih zadevah ter akcijah. [↑](#footnote-ref-2)
3. Sem spadajo zapisniki (vsi zapisniki brez zapisnika prijava in zapisnika ZNB) v upravnih geodetskih in prekrškovnih zadevah in akcijah; vrsta dokumenta L in I. [↑](#footnote-ref-3)